Document ID: 32014D0885

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Απριλίου 2014 σχετικά με τις κρατικές ενισχύσεις SA.34825 (2012/C), SA.34825 (2014/NN), SA.36006 (2013/NN), SA.34488 (2012/C) (πρώην 2012/NN), SA.31155 (2013/C), (2013/NN) (πρώην 2010/N) που χορηγήθηκαν από την Ελλάδα υπέρ του ομίλου Eurobank σε σχέση με την: Ανακεφαλαιοποίηση και αναδιάρθρωση της Eurobank Ergasias ΑΕ· Ενίσχυση αναδιάρθρωσης στην τράπεζα Proton μέσω της σύστασης και της κεφαλαιοποίησης της Νέας Τράπεζας Proton και της πρόσθετης ανακεφαλαιοποίησης της Νέας Τράπεζας Proton από το Ελληνικό Ταμείο Χρηματοπιστωτικής Σταθερότητας· Εξυγίανση του Ταχυδρομικού Ταμιευτηρίου μέσω της δημιουργίας μιας ενδιάμεσης τράπεζας [κοινοποιηθείσα υπό τον αριθμό C(2014) 2933] (Το κείμενο στην αγγλική γλώσσα είναι το μόνο αυθεντικό) (2014/885/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο, Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α), Αφού κάλεσε τα κράτη μέλη και τους λοιπούς ενδιαφερόμενους να υποβάλουν τις παρατηρήσεις τους σύμφωνα με τα προαναφερθέντα άρθρα (1), Εκτιμώντας τα ακόλουθα: 1. ΔΙΑΔΙΚΑΣΙΑ 1.1. ΔΙΑΔΙΚΑΣΙΕΣ ΣΕ ΣΧΕΣΗ ΤΟΝ ΟΜΙΛΟ EUROBANK (2) («Η ΤΡΑΠΕΖΑ» (3)) (1) Με απόφαση της 19ης Νοεμβρίου 2008, η Επιτροπή ενέκρινε καθεστώς ενισχύσεων με τίτλο «Μέτρα στήριξης των πιστωτικών ιδρυμάτων της Ελλάδας» (στο εξής «καθεστώς στήριξης των ελληνικών τραπεζών») με σκοπό να διασφαλισθεί η σταθερότητα του ελληνικού χρηματοπιστωτικού συστήματος. Το καθεστώς στήριξης των ελληνικών τραπεζών προβλέπει τη χορήγηση ενισχύσεων βάσει των τριών συστατικών μέτρων του: ενός μέτρου ανακεφαλαιοποίησης, ενός μέτρου παροχής εγγυήσεων και ενός μέτρου στήριξης με ομολογιακά δάνεια (4). Τον Μάιο του 2009, η EFG Eurobank Ergasias ΑΕ (5) ανακεφαλαιοποιήθηκε από το ελληνικό κράτος βάσει του μέτρου της ανακεφαλαιοποίησης. (2) Στην αιτιολογική σκέψη 14 της απόφασης της 19ης Νοεμβρίου 2008 αναφερόταν ότι επρόκειτο να κοινοποιηθεί σχέδιο αναδιάρθρωσης στην Επιτροπή όσον αφορά τους δικαιούχους του μέτρου ανακεφαλαιοποίησης. (3) Στις 2 Αυγούστου 2010, οι ελληνικές αρχές υπέβαλαν σχέδιο αναδιάρθρωσης του ομίλου Eurobank στην Επιτροπή. Η Επιτροπή καταχώρισε το εν λόγω σχέδιο και τις μεταγενέστερες επικαιροποιήσεις, καθώς και πρόσθετες πληροφορίες που υποβλήθηκαν από τις ελληνικές αρχές, ως υπόθεση SA.30342 (PN 26/2010) και στη συνέχεια υπόθεση SA.32789 (2011/PN). (4) Η Τράπεζα έχει λάβει επανειλημμένως κρατικές εγγυήσεις για χρεόγραφα και ομολογιακά δάνεια του Δημοσίου στο πλαίσιο του καθεστώτος στήριξης των ελληνικών τραπεζών (6). Έλαβε επίσης επείγουσα παροχή ρευστότητας με κρατική εγγύηση «ΕΠΡ με εγγύηση του Δημοσίου»). (5) Στις 20 Απριλίου 2012, το Ελληνικό Ταμείο Χρηματοπιστωτικής Σταθερότητας (ΕΤΧΣ) χορήγησε στην Τράπεζα επιστολή δέσμευσης όσον αφορά τη συμμετοχή του στην αύξηση του μετοχικού κεφαλαίου της. Στις 28 Μαΐου 2012, το ΕΤΧΣ χορήγησε ποσό 3 970 εκατ. ευρώ στην Τράπεζα ως προσωρινή ανακεφαλαιοποίηση («πρώτη προσωρινή ανακεφαλαιοποίηση»). (6) Τον Μάιο του 2012, οι ελληνικές αρχές κοινοποίησαν στην Επιτροπή την επιστολή ανάληψης δέσμευσης που χορήγησε το ΕΤΧΣ στην Τράπεζα. Η Επιτροπή την καταχώρισε ως μη κοινοποιηθείσα ενίσχυση (υπόθεση SA.34825 (2012/NN)), διότι το μέτρο είχε ήδη τεθεί σε εφαρμογή. (7) Στις 27 Ιουλίου 2012, η Επιτροπή κίνησε επίσημη διαδικασία έρευνας σχετικά με την πρώτη ενδιάμεση ανακεφαλαιοποίηση της («απόφαση για την κίνηση διαδικασίας για τη Eurobank») (7). (8) Τον Δεκέμβριο του 2012, το ΕΤΧΣ χορήγησε στην Τράπεζα ποσό 1 341 εκατ. ευρώ ως δεύτερη προσωρινή ανακεφαλαιοποίηση (εφεξής «δεύτερη προσωρινή ανακεφαλαιοποίηση»). Στις 21 Δεκεμβρίου 2012, το ΕΤΧΣ χορήγησε επίσης στην Τράπεζα επιστολή δέσμευσης όσον αφορά τη συμμετοχή του στην αύξηση μετοχικού κεφαλαίου της Τράπεζας και στην έκδοση μετατρέψιμων κεφαλαιακών μέσων, για συνολικό ποσό ύψους 528 εκατ. ευρώ (8). Οι ελληνικές αρχές κοινοποίησαν τα εν λόγω μέτρα στην Επιτροπή στις 27 Δεκεμβρίου 2012. (9) Τον Μάιο του 2013, το ΕΤΧΣ συμμετείχε στην αύξηση του μετοχικού κεφαλαίου της Τράπεζας, που είχε συμφωνηθεί τον Δεκέμβριο του 2012. Μετέτρεψε την πρώτη και τη δεύτερη προσωρινή ανακεφαλαιοποίηση σε ίδια κεφάλαια και εισέφερε πρόσθετο κεφάλαιο ύψους 528 εκατ. ευρώ στην Τράπεζα (στο εξής «ανακεφαλαιοποίηση της άνοιξης του 2013»). (10) Στις 19 Δεκεμβρίου 2013, οι ελληνικές αρχές υπέβαλαν στην Επιτροπή πληροφορίες σχετικά με τους όρους ανακεφαλαιοποίησης της άνοιξης του 2013. (11) Στις 31 Μαρτίου 2014, το ΕΤΧΣ χορήγησε επιστολή δέσμευσης στην Τράπεζα για τη συμμετοχή του σε προγραμματισθείσα αύξηση του μετοχικού κεφαλαίου της Τράπεζας. (12) Στις 16 Απριλίου 2014, οι ελληνικές αρχές υπέβαλαν τελικό σχέδιο αναδιάρθρωσης για την Τράπεζα (εφεξής «το σχέδιο αναδιάρθρωσης») στην Επιτροπή. Επίσης, κοινοποίησαν στην Επιτροπή τη δέσμευση του ΕΤΧΣ να αναλάβει πλήρως την επικείμενη ανακεφαλαιοποίηση της Τράπεζας. Την ίδια ημερομηνία, παρείχαν πληροφορίες σχετικά με την ΕΠΡ με την εγγύηση του Δημοσίου. Δήλωσαν την πρόθεσή τους να συνεχίσουν να παρέχουν στην Τράπεζα αυτή τη στήριξη ρευστότητας καθώς και κρατικές εγγυήσεις για χρεόγραφα και ομολογιακά δάνεια στο πλαίσιο του καθεστώτος στήριξης των ελληνικών τραπεζών (9). (13) Η Επιτροπή πραγματοποίησε πολλές συσκέψεις, τηλεδιασκέψεις και ανταλλαγές ηλεκτρονικών μηνυμάτων με εκπροσώπους των ελληνικών αρχών και της Τράπεζας. (14) Η Ελλάδα αποδέχεται η παρούσα απόφαση να εκδοθεί κατ’ εξαίρεση μόνο στην αγγλική γλώσσα. 1.2. ΔΙΑΔΙΚΑΣΙΑ ΣΕ ΣΧΕΣΗ ΜΕ ΤΗΝ ΕΞΑΓΟΡΑΣΘΕΙΣΑ ΕΠΙΧΕΙΡΗΣΗ 1.2.1. Διαδικασία σε σχέση με τη Νέα Τράπεζα Proton (15) Στις 26 Ιουλίου 2012, η Επιτροπή εξέδωσε απόφαση σχετικά με την κρατική ενίσχυση SA.34488 (2012/C), «Ενίσχυση υπέρ της Νέας Τράπεζας Proton μέσω της σύστασης και της κεφαλαιοποίησης της Νέας Τράπεζας Proton» (10) («απόφαση για την κίνηση διαδικασίας για τη Νέα Proton»). Με την εν λόγω απόφαση η Επιτροπή κίνησε επίσημη διαδικασία έρευνας σχετικά με: i) τη χρηματοδότηση από το καθεστώς εξυγίανσης του Ελληνικού Ταμείου Εγγυήσεων Καταθέσεων και Επενδύσεων («ΕΤΕΚΕ») και το ΕΤΧΣ του χρηματοδοτικού κενού των 1 121,6 εκατ. ευρώ μεταξύ των στοιχείων ενεργητικού και παθητικού της Proton Bank, το οποίο μεταβιβάστηκε στη Νέα Τράπεζα Proton· ii) εισφορά αρχικού μετοχικού κεφαλαίου ύψους 250 εκατ. ευρώ από το ΕΤΧΣ στη Νέα Τράπεζα Proton· και iii) εισφορά πρόσθετου μετοχικού κεφαλαίου ύψους 300 εκατ. ευρώ από το ΕΤΧΣ στη Νέα Τράπεζα Proton που είχε προβλεφθεί όταν εκδόθηκε η απόφαση για την κίνηση της διαδικασίας για τη Νέα Τράπεζα Proton. Η Επιτροπή κάλεσε την Ελλάδα να υποβάλει παρατηρήσεις και να παράσχει όλες τις πληροφορίες που θα μπορούσαν να τη βοηθήσουν να αξιολογήσει τα μέτρα ενίσχυσης. Στο τμήμα 1 της απόφασης για την κίνηση της διαδικασίας για τη Νέα Τράπεζα Proton περιγράφεται λεπτομερώς η διαδικασία που αφορά την Τράπεζα Proton, συμπεριλαμβανομένης της εξυγίανσης της Proton Bank, τη δημιουργία της Νέας Τράπεζας Proton, τη χρηματοδότηση του χρηματοδοτικού κενού και την εισφορά αρχικού μετοχικού κεφαλαίου από το ΕΤΧΣ στη Νέα Τράπεζα Proton. (16) Την 1η Αυγούστου 2012 το ΕΤΧΣ προέβη σε εγγραφή για πρόσθετη αύξηση μετοχικού κεφαλαίου στη Νέα Τράπεζα Proton κατά 230 εκατ. ευρώ. (17) Στις 5 Σεπτεμβρίου 2012, η Ελλάδα υπέβαλε παρατηρήσεις σχετικά με την απόφαση για την κίνηση της διαδικασίας για τη Νέα Τράπεζα Proton, που συνέταξαν η Τράπεζα της Ελλάδος και το ΕΤΧΣ. (18) Στις 31 Δεκεμβρίου 2012, το ΕΤΧΣ ανέλαβε να χορηγήσει πρόσθετο μετοχικό κεφάλαιο ύψους 35 εκατ. ευρώ στη Νέα Τράπεζα Proton. (19) Τον Μάιο του 2013, το ΕΤΧΣ κίνησε τη διαδικασία για την πώληση της Νέας Τράπεζας Proton. (20) Στις 12 Ιουλίου 2013, οι ελληνικές αρχές γνωστοποίησαν στην Επιτροπή την πρόθεσή τους να εξαγοράσουν τη Νέα Τράπεζα Proton. Η Επιτροπή απάντησε στις 15 Ιουλίου 2013. (21) Στις 15 Ιουλίου 2013, η Τράπεζα υπέγραψε δεσμευτική συμφωνία με το ΕΤΧΣ να αγοράσει το 100 % των μετοχών και των δικαιωμάτων ψήφου της Νέας Τράπεζας Proton στην τιμή του ενός ευρώ και το ΕΤΧΣ δεσμεύθηκε να ανακεφαλαιοποιήσει τη Νέα Τράπεζα Proton πριν από την πώλησή της έναντι 395 εκατ. ευρώ σε μετρητά. (22) Στις 29 Ιουλίου 2013, οι ελληνικές αρχές κοινοποίησαν στην Επιτροπή την εν λόγω εισφορά κεφαλαίου ύψους 395 εκατ. ευρώ στη Νέα Τράπεζα Proton. 1.2.2. Διαδικασία σε σχέση με το Νέο TT (23) Στις 6 Μαΐου 2013, η Επιτροπή εξέδωσε απόφαση σχετικά με την κρατική ενίσχυση SA.31155 (2013/C), «Κρατική ενίσχυση προς το Ταχυδρομικό Ταμιευτήριο Ελλάδος ΑΤΕ μέσω της ίδρυσης και της κεφαλαιοποίησης της ενδιάμεσης τράπεζας Νέο Ταχυδρομικό Ταμιευτήριο Ελλάδος ΑΤΕ» («Απόφαση κίνησης της διαδικασίας για το Νέο ΤΤ») (11). Με την εν λόγω απόφαση η Επιτροπή κίνησε επίσημη διαδικασία έρευνας σχετικά με την: i) εισφορά κεφαλαίου ύψους 500 εκατ. ευρώ από το ΕΤΧΣ στο Νέο Ταχυδρομικό Ταμιευτήριο Ελλάδος ΑΤΕ (Νέο ΤΤ)· ii) τη χορήγηση ποσού 4,1 δισεκατ. ευρώ (12) για τη χρηματοδότηση του χρηματοδοτικού κενού (13) ως αποτέλεσμα της μεταβίβασης δραστηριοτήτων από το Ταχυδρομικό Ταμιευτήριο Ελλάδος ΑΤΕ («ΤΤ») στο Νέο ΤΤ· iii) την εισφορά κεφαλαίου 224,96 εκατ. ευρώ από το ελληνικό κράτος υπό μορφή προνομιούχων μετοχών στο πλαίσιο του καθεστώτος στήριξης των ελληνικών τραπεζών, και iv) τη χορήγηση ποσού 0,68 δισεκατ. ευρώ από το ΕΤΕΚΕ στην T Bank S.A («T Bank») η οποία είχε μεταβιβαστεί στο ΤΤ. Η Επιτροπή κάλεσε την Ελλάδα να υποβάλει τις παρατηρήσεις της και να παράσχει όλες τις πληροφορίες που θα μπορούσαν να τη βοηθήσουν να αξιολογήσει την ενίσχυση αναδιάρθρωσης. Το τμήμα 1 της απόφασης για την κίνηση της διαδικασίας για το Νέο TT περιγράφει διεξοδικά τις διαδικασίες που αφορούν την εξυγίανση της T Bank με την πώλησή της στο TT και την εξυγίανση του ΤΤ με τη δημιουργία του Νέου TT. (24) Τον Ιούνιο του 2013, το ΕΤΧΣ κίνησε τη διαδικασία για την πώληση του Νέου TT. (25) Στις 15 Ιουλίου 2013, οι ελληνικές αρχές γνωστοποίησαν στην Επιτροπή την απόφαση τους ΕΤΧΣ να πωλήσουν το Νέο TT στην Τράπεζα και τους λόγους της εν λόγω απόφασης. (26) Στις 15 Ιουλίου 2013, η Τράπεζα υπέγραψε δεσμευτική συμφωνία με το ΕΤΧΣ να αποκτήσει το 100 % των μετοχών και των δικαιωμάτων ψήφου του Νέου TT. (27) Στις 19 Ιουλίου 2013, η Ελλάδα υπέβαλε τις παρατηρήσεις της σχετικά με την απόφαση για την κίνηση της διαδικασίας για το νέο ΤΤ. 2. ΠΕΡΙΓΡΑΦΗ 2.1. Η ΤΡΑΠΕΖΑ ΚΑΙ ΟΙ ΔΥΣΚΟΛΙΕΣ ΤΗΣ 2.1.1. Γενικό πλαίσιο του ελληνικού τραπεζικού τομέα (28) Το πραγματικό ακαθάριστο εγχώριο προϊόν («ΑΕΠ») της Ελλάδας μειώθηκε κατά 20 % από το 2008 έως το 2012, όπως φαίνεται στον πίνακα 1. Ως εκ τούτου, οι ελληνικές τράπεζες αντιμετώπισαν ένα ταχέως αυξανόμενο ποσοστό αθέτησης των υποχρεώσεων εξυπηρέτησης δανείων ελληνικών νοικοκυριών και επιχειρήσεων (14). Οι εξελίξεις αυτές επηρέασαν αρνητικά την απόδοση των περιουσιακών στοιχείων των ελληνικών τραπεζών και προκάλεσαν κεφαλαιακές ανάγκες. Πίνακας 1 Αύξηση του πραγματικού ΑΕΠ στην Ελλάδα, 2008-2013 Ελλάδα 2008 2009 2010 2011 2012 2013 Αύξηση του πραγματικού ΑΕΠ, % -0,2 -3,1 -4,9 -7,1 -6,4 - Πηγή: Eurostat, διαθέσιμο στον διαδικτυακό τόπο http://epp.eurostat.ec.europa.eu/tgm/table.do?tab=table&init=1&plugin=1&language=en&pcode=tec00115 (29) Επιπλέον, τον Φεβρουάριο του 2012, η Ελλάδα εφάρμοσε ανταλλαγή ομολόγων του ιδιωτικού τομέα, γνωστή ως συμμετοχή του ιδιωτικού τομέα («πρόγραμμα PSI»). Οι ελληνικές τράπεζες συμμετείχαν στο πρόγραμμα PSI κατά τη διάρκεια της ανταλλαγής η ελληνική κυβέρνηση προσέφερε στους παλαιούς ιδιώτες ομολογιούχους νέους τίτλους (συμπεριλαμβανομένων των νέων ομολόγων του ελληνικού Δημοσίου («ΟΕΔ»), τίτλους συνδεδεμένους με το ελληνικό ΑΕΠ και ομόλογα πληρωμής PSI που εξέδωσε το Ευρωπαϊκό Ταμείο Χρηματοπιστωτικής Σταθερότητας («EFSF») σε αντάλλαγμα των υφιστάμενων ΟΕΔ, με ονομαστική έκπτωση 53,5 % και μεγαλύτερες διάρκειες (15). Οι ελληνικές αρχές ανακοίνωσαν τα αποτελέσματα της εν λόγω ανταλλαγής ομολόγων στις 9 Μαρτίου 2012 (16). Η ανταλλαγή είχε ως αποτέλεσμα σημαντικές ζημίες για τους ομολογιούχους (που εκτιμώνται από την Τράπεζα της Ελλάδας στο 78 % της ονομαστικής αξίας των παλαιών ΟΕΔ κατά μέσο όρο για τις ελληνικές τράπεζες) και κεφαλαιακές ανάγκες οι οποίες καταλογίστηκαν αναδρομικά στις οικονομικές καταστάσεις των ελληνικών τραπεζών του 2011. Πίνακας 2 Συνολικές ζημίες των κύριων ελληνικών τραπεζών λόγω PSI (σε εκατ. ευρώ) Τράπεζες Ονομαστικό ποσό των ΟΕΔ Ονομαστικό ποσό των κρατικών δανείων Συνολικό ονομαστικό ποσό Ζημία στα ΟΕΔ λόγω του PSI Ζημία στα κρατικά δάνεια λόγω του PSI Συνολική ακαθάριστη ζημία λόγω PSI Συνολική ακαθάριστη ζημία λόγω PSI / Βασικά ίδια κεφάλαια κατηγορίας 1 (%) (17) Συνολική ακαθάριστη ζημία λόγω PSI Σύνολο στοιχείων ενεργητικού (%) ΕΤΕ 13 748 1 001 14 749 10 985 751 11 735 161,0 11,0 Eurobank 7 001 335 7 336 5 517 264 5 781 164,5 7,5 Alpha 3 898 2 145 6 043 3 087 1 699 4 786 105,7 8,1 Πειραιώς 7 063 280 7 343 5 686 225 5 911 226,0 12,0 Ταχυδρομικό Ταμιευτήριο (TT) 4 197 175 4 372 3 306 138 3 444 618,3 24,8 Νέα Τράπεζα Proton 934 0 934 216 0 216 378,8 12,6 Πηγή: Τράπεζα της Ελλάδος, Έκθεση για την ανακεφαλαιοποίηση και αναδιάταξη του ελληνικού τραπεζικού τομέα, Δεκέμβριος 2012, σ. 14. (30) Εφόσον οι ελληνικές τράπεζες αντιμετώπισαν σημαντικές ελλείψεις κεφαλαίων εξαιτίας του προγράμματος PSI και της συνεχιζόμενης ύφεσης, το μνημόνιο οικονομικής και χρηματοπιστωτικής πολιτικής («ΜΟΧΠ») του δεύτερου προγράμματος προσαρμογής για την Ελλάδα μεταξύ ελληνικής κυβέρνησης, της Ευρωπαϊκής Ένωσης, του Διεθνούς Νομισματικού Ταμείου («ΔΝΤ») και της Ευρωπαϊκής Κεντρικής Τράπεζας («ΕΚΤ»), της 11ης Μαρτίου 2012, χορήγησε κεφάλαια για την ανακεφαλαιοποίηση αυτών των τραπεζών. Οι ελληνικές αρχές υπολόγισαν τις συνολικές ανάγκες ανακεφαλαιοποίησης και το κόστος εξυγίανσης των τραπεζών που θα χρηματοδοτείτο από το πρόγραμμα σε 50 δισεκατ. ευρώ (18). Το ποσό αυτό υπολογίστηκε με βάση την προσομοίωση ακραίων καταστάσεων που διενήργησε η Τράπεζα της Ελλάδος για την περίοδο από τον Δεκέμβριο του 2011 έως τον Δεκέμβριο του 2014 («προσομοίωση ακραίων καταστάσεων του 2012»), η οποία βασίστηκε στις προβλέψεις ζημιών από δάνεια που διενήργησε η BlackRock (19). Τα κεφάλαια για την ανακεφαλαιοποίηση των ελληνικών τραπεζών είναι διαθέσιμα μέσω του ΕΤΧΣ. Ο πίνακας 3 συνοψίζει τον υπολογισμό των κεφαλαιακών αναγκών για τις κυριότερες ελληνικές τράπεζες όπως προκύπτουν από τις προσομοιώσεις ακραίων καταστάσεων του 2012. Πίνακας 3 Προσομοίωση ακραίων καταστάσεων 2012: Κεφαλαιακές ανάγκες των κύριων ελληνικών τραπεζών (σε εκατ. ευρώ) Τράπεζες Κύρια βασικά ίδια κεφάλαια αναφοράς κατηγορίας 1 (Δεκ. 2011) Συνολική ακαθάριστη ζημία λόγω PSI (Δεκ. 2011) Προβλέψεις σε σχέση με το PSI (Ιουνίου 2011) Ακαθάριστη αθροιστική ζημία Προβλέψεις για τον πιστωτικό κίνδυνο Αποθεματικά για ζημίες από δάνεια (Δεκ. 2011) Εσωτερική δημιουργία κεφαλαίων Στόχος για τα κύρια βασικά ίδια κεφάλαια κατηγορίας 1 (Δεκ. 2014) Κεφαλαιακές ανάγκες ΕΤΕ 7 287 -11 735 1 646 -8 366 5 390 4 681 8 657 9 756 Eurobank 3 515 -5 781 830 -8 226 3 514 2 904 2 595 5 839 Alpha 4 526 -4 786 673 -8 493 3 115 2 428 2 033 4 571 Πειραιώς 2 615 -5 911 1 005 -6 281 2 565 1 080 2 408 7 335 Ταχυδρομικό Ταμιευτήριο (TT) 557 -3 444 566 -1 482 1 284 - 315 903 3 737 Νέα Τράπεζα Proton 57 - 216 48 - 482 368 34 115 305 Πηγή: Τράπεζα της Ελλάδος, Έκθεση για την ανακεφαλαιοποίηση και αναδιάταξη του ελληνικού τραπεζικού τομέα, Δεκέμβριος 2012, σ. 8 (31) Σύμφωνα με το ΜΟΧΠ του Μαρτίου 2012, «οι τράπεζες που υποβάλλουν βιώσιμα σχέδια άντλησης κεφαλαίων θα έχουν τη δυνατότητα να ζητήσουν και να λάβουν δημόσια στήριξη κατά τρόπο που να διατηρεί κίνητρα για τον ιδιωτικό τομέα όσον αφορά την εισφορά κεφαλαίου και, ως εκ τούτου, να ελαχιστοποιεί την επιβάρυνση των φορολογουμένων» (20). Η Τράπεζα της Ελλάδος διαπίστωσε ότι μόνο οι τέσσερις μεγαλύτερες τράπεζες (Eurobank, Εθνική Τράπεζα της Ελλάδος, Alpha Bank, Τράπεζα Πειραιώς) ήταν βιώσιμες (21). Έλαβαν μία πρώτη ανακεφαλαιοποίηση από το ΕΤΧΣ τον Μάιο του 2012. (32) Οι εγχώριες καταθέσεις στις τράπεζες της Ελλάδας μειώθηκαν κατά 37 % συνολικά από το τέλος του 2009 έως τον Ιούνιο του 2012, λόγω της ύφεσης και της πολιτικής αβεβαιότητας. Οι τράπεζες αυτές ήταν αναγκασμένες να χορηγήσουν υψηλότερα επιτόκια στην προσπάθειά τους να διατηρήσουν τις καταθέσεις. Το κόστος των καταθέσεων αυξήθηκε, μειώνοντας το καθαρό περιθώριο επιτοκίου των τραπεζών. Καθώς οι ελληνικές τράπεζες αποκλείστηκαν από τις αγορές χονδρικής χρηματοδότησης, κατέστησαν εξ ολοκλήρου εξαρτημένες από τη χρηματοδότηση του Ευρωσυστήματος (22) όλο και μεγαλύτερο μέρος της οποίας είχε τη μορφή επείγουσας παροχής της ρευστότητας («ΕΠΡ») που χορηγήθηκε από την Τράπεζα της Ελλάδος. Οι εν λόγω τράπεζες έλαβαν ιδιαίτερα μεγάλα ποσά στο δεύτερο εξάμηνο του 2012. (33) Μετά τις εκλογές του Ιουνίου 2012, οι καταθέσεις άρχισαν να αυξάνονται εκ νέου. Η συνολική χρηματοδότηση των ελληνικών τραπεζών από το Ευρωσύστημα άρχισε να μειώνεται από τις 31 Δεκεμβρίου 2012. (34) Στις 3 Δεκεμβρίου 2012, η Ελλάδα έθεσε σε εφαρμογή πρόγραμμα επαναγοράς των νέων ΟΕΔ που ελήφθησαν στο πλαίσιο του προγράμματος PSI, σε τιμές που κυμαίνονταν από το 30,2 % έως το 40,1 % της ονομαστικής τους αξίας (23). Οι ελληνικές τράπεζες συμμετείχαν στο εν λόγω πρόγραμμα επαναγοράς που επέφερε περαιτέρω ζημίες στον ισολογισμό τους, δεδομένου ότι η λογιστική ζημία (δηλαδή η διαφορά μεταξύ της αγοραίας αξίας και της ονομαστικής αξίας) που καταλογίστηκε όταν εφαρμόστηκε το πρόγραμμα PSI κατέστη οριστική και αμετάκλητη (24). (35) Τον Δεκέμβριο του 2012, οι τέσσερις μεγαλύτερες ελληνικές τράπεζες έλαβαν δεύτερη ανακεφαλαιοποίηση από το ΕΤΧΣ. (36) Το φθινόπωρο του 2013, η Τράπεζα της Ελλάδος έθεσε σε εφαρμογή νέα διαδικασία προσομοίωσης ακραίων καταστάσεων για να αξιολογήσει την ευρωστία της κεφαλαιακής θέσης των ελληνικών τραπεζών βάσει τόσο ενός βασικού σεναρίου όσο και ενός δυσμενούς σεναρίου. (37) Τον Ιούλιο του 2013, η Τράπεζα της Ελλάδος ανέθεσε σε σύμβουλο τη διενέργεια διαγνωστικής μελέτης σχετικά με τα χαρτοφυλάκια δανείων όλων των ελληνικών τραπεζών. Ο εν λόγω σύμβουλος πραγματοποίησε προβλέψεις ζημιών από δάνεια («ΠΖΔ») σε όλα τα χαρτοφυλάκια χορηγήσεων των ελληνικών τραπεζών καθώς και από δάνεια σε ξένα υποκαταστήματα και θυγατρικές που είναι εκτεθειμένα στον κίνδυνο της Ελλάδας σε διάστημα τριών ετών και σε ορίζοντα διάρκειας δανείου. Η ανάλυση παρείχε ΠΖΔ βάσει δύο σεναρίων: ενός βασικού και ενός δυσμενούς σεναρίου. Οι ΠΖΔ για δανειακά χαρτοφυλάκια του εξωτερικού εκτιμήθηκαν από την Τράπεζα της Ελλάδος με τη χρησιμοποίηση ορισμένων στοιχείων που έλαβε από τον σύμβουλο. (38) Με βάση την εκτίμηση των ΠΖΔ από τον σύμβουλο, η Τράπεζα της Ελλάδος εκτίμησε τις κεφαλαιακές ανάγκες με την τεχνική υποστήριξη ενός δεύτερου συμβούλου. (39) Τα βασικά στοιχεία της εκτίμησης των κεφαλαιακών αναγκών σύμφωνα με την προσομοίωση ακραίων καταστάσεων του 2013 ήταν i) οι ΠΖΔ (25) από τα χαρτοφυλάκια χορηγήσεων των τραπεζών σε ενοποιημένη βάση που είναι εκτεθειμένα σε ελληνικό κίνδυνο και σε κίνδυνο εξωτερικού, αφαιρουμένων των υφιστάμενων αποθεματικών για ζημίες από δάνεια, και ii) η εκτιμώμενη λειτουργική αποδοτικότητα των τραπεζών για την περίοδο μεταξύ Ιουνίου 2013 και Δεκεμβρίου 2016, με βάση μια συντηρητική προσαρμογή των σχεδίων αναδιάρθρωσης που είχαν υποβληθεί στην Τράπεζα της Ελλάδος κατά το τέταρτο τρίμηνο του 2013. Στον πίνακα 4 συνοψίζεται ο υπολογισμός των κεφαλαιακών αναγκών των κύριων ελληνικών τραπεζών σε ενοποιημένη βάση με το βασικό σενάριο για την προσομοίωση ακραίων καταστάσεων του 2013. Πίνακας 4 Προσομοίωση ακραίων καταστάσεων 2013: Κεφαλαιακές ανάγκες των ελληνικών τραπεζών σε ενοποιημένη βάση σύμφωνα με το βασικό σενάριο (εκατ. ευρώ) Τράπεζες Κύρια βασικά ίδια κεφάλαια αναφοράς κατηγορίας 1 (Ιούνιος 2013) (1) Αποθεματικά για ζημίες από δάνεια (Ιούνιος 2013) (2) ΠΖΔ για τον ελληνικό κίνδυνο (3) ΠΖΔ για τον κίνδυνο εξωτερικού (26) (4) Εσωτερική δημιουργία κεφαλαίων (5) Προσομοίωση ακραίων καταστάσεων δείκτη κυρίων βασικών ιδίων κεφαλαίων κατηγορίας 1 (Δεκέμβριος 2016) (6) Κεφαλαιακές ανάγκες (7) = (6) - (1) - (2) - (3) - (4) - (5) ΕΤΕ (27) 4 821 8 134 -8 745 -3 100 1 451 4 743 2 183 Eurobank (28) 2 228 7 000 -9 519 -1 628 2 106 3 133 2 945 Alpha 7 380 10 416 -14 720 -2 936 4 047 4 450 262 Πειραιώς 8 294 12 362 -16 132 -2 342 2 658 5 265 425 Αττικής 225 403 - 888 0 106 243 397 Πανελλήνια 61 66 - 237 0 -26 31 169 Πηγή: Τράπεζα της Ελλάδος, Προσομοίωση ακραίων καταστάσεων του ελληνικού τραπεζικού τομέα, Μάρτιος 2014, σ. 42. (40) Στις 6 Μαρτίου 2013, η Τράπεζα της Ελλάδος ανακοίνωσε τα αποτελέσματα της προσομοίωσης ακραίων καταστάσεων του 2013 και ζήτησε από τις τράπεζες να υποβάλουν τα σχέδια άντλησης κεφαλαίων από τα μέσα Απριλίου 2014 για να καλύψουν τις κεφαλαιακές ανάγκες βάσει του σεναρίου αναφοράς. 2.1.2. Οι οικονομικές δραστηριότητες της Τράπεζας (41) Η Τράπεζα παρέχει καθολικές τραπεζικές υπηρεσίες κυρίως στην Ελλάδα και την Ανατολική και Νοτιοανατολική Ευρώπη (Κύπρο, Ρουμανία, Βουλγαρία, Σερβία και Ουκρανία). Προσφέρει ένα πλήρες φάσμα τραπεζικών και χρηματοπιστωτικών προϊόντων και υπηρεσιών σε νοικοκυριά και επιχειρήσεις. Δραστηριοποιείται στη λιανική, επιχειρηματική και ιδιωτική τραπεζική, στη διαχείριση περιουσιακών στοιχείων, την ασφάλιση, τη διαχείριση κεφαλαίων, στις κεφαλαιαγορές και άλλες υπηρεσίες. Η Τράπεζα έχει συσταθεί στην Ελλάδα και οι μετοχές της είναι εισηγμένες στο Χρηματιστήριο Αθηνών. Στις 31 Δεκεμβρίου 2012, η Τράπεζα απασχολούσε συνολικά 17 427 άτομα, εκ των οποίων οι μισοί περίπου απασχολούνταν στην Ανατολική και Νοτιοανατολική Ευρώπη, ενώ οι άλλοι μισοί στην Ελλάδα (29). (42) Η Τράπεζα συμμετείχε στο πρόγραμμα PSI, ανταλλάσσοντας ΟΕΔ και δάνεια σχετιζόμενα με το κράτος ονομαστικής αξίας 7 336 εκατ. ευρώ. Οι συνολικές της επιβαρύνσεις στο πλαίσιο του PSI ανήλθαν σε περίπου 5 781 εκατ. ευρώ προ φόρων και εγγράφηκαν εξ ολόκληρου στους λογαριασμούς του 2011 (30). Κατά τη διάρκεια του προγράμματος επαναγοράς του Δεκεμβρίου 2012, η Τράπεζα πώλησε τα νέα ΟΕΔ που έλαβε στο πλαίσιο του PSI σε τιμή σημαντικά χαμηλότερη από την ονομαστική τους αξία. Με την πώληση παγιώθηκαν οι ζημίες της Τράπεζας στα νέα ΟΕΔ. (43) Τα βασικά στοιχεία της Τράπεζας του Δεκεμβρίου 2010, του Δεκεμβρίου 2011, του Δεκεμβρίου 2012 και του Δεκεμβρίου 2013 (ενοποιημένα δεδομένα) παρουσιάζονται στον πίνακα 5. Πίνακας 5 Βασικά αριθμητικά στοιχεία της Eurobank, 2010, 2011, 2012 και 2013 Κέρδη και ζημίες (εκατ. ευρώ) 2010 2011 2012 2013 (περιλαμβάνει το Νέο ΤΤ και τη Νέα Τράπεζα Proton από την ημερομηνία της εξαγοράς τους) Καθαρά έσοδα από τόκους 2 103 2 965 1 461 1 294 Συνολικά έσοδα εκμετάλλευσης 2 730 2 226 1 755 1 587 Συνολικές λειτουργικές δαπάνες -1 280 -1 123 -1 052 -1 071 Έσοδα πριν από τις προβλέψεις 1 450 1 103 703 516 Ζημίες πιστωτικού κινδύνου -1 273 -1 328 -1 655 -1 920 Ζημίες λόγω PSI -6 012 - 363 Άλλες ζημίες - 737 - 373 - 522 Καθαρό κέρδος/ζημία 84 -5 496 -1 440 -1 157 Επιλεκτικά στοιχεία για τον όγκο πωλήσεων (σε εκατ. ευρώ) 31 Δεκεμβρίου 2010 31 Δεκεμβρίου 2011 31 Δεκεμβρίου 2012 31 Δεκεμβρίου 2013 (περιλαμβάνει το Νέο TT και τη Νέα Τράπεζα Proton) Συνολικά δάνεια και προκαταβολές σε πελάτες 53 412 48 094 43 171 45 610 Σύνολο καταθέσεων 41 173 32 459 30 752 41 535 Σύνολο ενεργητικού 87 188 76 822 67 653 77 586 Σύνολο ιδίων κεφαλαίων (31) 6 094 875 - 685 4 523 Πηγές: 2013: Οικονομικά Αποτελέσματα 2013 - Ενοποιημένες οικονομικές καταστάσεις, σ. 3 και σ. 4: http://www.eurobank.gr/Uploads/pdf/EN%20Consol%20AR%202013.pdf; 2012 και 2011: Οικονομικά Αποτελέσματα 2012 - Ενοποιημένες οικονομικές καταστάσεις, σ. 3 και σ. 4: http://www.eurobank.gr/Uploads/pdf/Annual%20Report%202012.pdf; 2010: Δελτίο τύπου EFG Eurobank, αποτελέσματα ολόκληρου του έτους 2011, σ. 5 και 6: http://www.eurobank.gr/Uploads/pdf/Annual%20Report%20AQ2011.pdf (44) Ο πίνακας 5 δείχνει ότι, εκτός από τις τεράστιες απώλειες που κατέγραψε το 2011 λόγω του προγράμματος PSI (5 781 εκατ. ευρώ (32)), η Τράπεζα επλήγη από μείωση εσόδων (μεταξύ άλλων και λόγω του υψηλότερου κόστους των καταθέσεων) και από τις υψηλές και αυξανόμενες ζημίες απομείωσης στα χαρτοφυλάκια χορηγήσεών της στην Ελλάδα και την αλλοδαπή. Η θέση ρευστότητας της Τράπεζας επιδεινώθηκε σοβαρά από τις εκροές καταθέσεων και ο δείκτης χορηγήσεων προς καταθέσεις της ανήλθε σε 148 % στις 31 Δεκεμβρίου 2011, ενώ το 42 % του ισολογισμού της χρηματοδοτήθηκε από το Ευρωσύστημα κατά την ημερομηνία αυτή. (45) Στο πλαίσιο της προσομοίωσης ακραίων καταστάσεων του 2013, τα αποτελέσματα των οποίων ανακοινώθηκαν στις 6 Μαρτίου 2014, η Τράπεζα της Ελλάδος εκτίμησε τις κεφαλαιακές ανάγκες της Τράπεζας σε 2 945 εκατ. ευρώ σύμφωνα με το βασικό σενάριο. Το ποσό αυτό δεν περιελάμβανε μέτρα μετριασμού των κινδύνων, δηλαδή υπήρχε ήδη η παραδοχή ότι η Τράπεζα θα ελάμβανε μέτρα μετριασμού με τη μορφή εκποιήσεων οι οποίες εικαζόταν ότι θα συνέβαλλαν στη μείωση των κεφαλαιακών αναγκών. (46) Για να καλύψει τη διαπιστωμένη ανάγκη για κεφάλαια ύψους 2 945 εκατ. ευρώ, η Τράπεζα πρότεινε ενισχυμένα μέτρα μετριασμού των κινδύνων τα οποία, εντούτοις, συνολικά, θα αποφέρουν μόνο λίγο περισσότερο από αυτό που εκτίμησε η Τράπεζα της Ελλάδος κατά τον υπολογισμό των κεφαλαιακών αναγκών. Τα εν λόγω μέτρα μετριασμού περιλαμβάνουν την πώληση πρόσθετων περιουσιακών στοιχείων (πώληση […] (33), πώληση του […] % της θυγατρικής εταιρείας ασφαλειών και μείωση της συμμετοχής στις δραστηριότητες διαχείρισης ακίνητης περιουσίας στο 20 % έως […]) (34). (47) Δεδομένου ότι τα εν λόγω ενισχυμένα μέτρα μετριασμού μπορούν να καλύψουν μόνο ένα πολύ μικρό μέρος των διαπιστωμένων κεφαλαιακών αναγκών, η έκτακτη γενική συνέλευση των μετόχων αποφάσισε στις 12 Απριλίου 2014 την αύξηση κεφαλαίου ύψους 2 864 εκατ. ευρώ. Αυτή έχει μορφή προσφοράς μετοχών χωρίς δικαίωμα προαγοράς (δηλ, αύξηση κεφαλαίου με ακύρωση των δικαιωμάτων προτίμησης) σε διεθνείς επενδυτές και δημόσιας προσφοράς στην Ελλάδα. Εάν η ζήτηση από ιδιώτες επενδυτές είναι ανεπαρκής για να καλύψει το σύνολο της αύξησης κεφαλαίου, το ΕΤΧΣ θα καλύψει τη διαφορά με εγγραφή για την αγορά των υπολειπόμενων νέων μετοχών, με την προϋπόθεση της προηγούμενης μετατροπής των υφιστάμενων κεφαλαιακών μέσων μειωμένης εξασφάλισης της Τράπεζας σε μετοχές. 2.2. ΟΙ ΕΛΛΗΝΙΚΕΣ ΤΡΑΠΕΖΙΚΕΣ ΔΡΑΣΤΗΡΙΟΤΗΤΕΣ ΠΟΥ ΕΞΑΓΟΡΑΣΤΗΚΑΝ ΑΠΟ ΤΗΝ ΤΡΑΠΕΖΑ (48) Στις 15 Ιουλίου 2013 η Τράπεζα υπέγραψε δύο δεσμευτικές συμφωνίες με το ΕΤΧΣ να εξαγοράσει το 100 % των μετοχών και των δικαιωμάτων ψήφου της Νέας Τράπεζας Proton και του Νέου ΤΤ. 2.2.1. Εξαγορά της Νέας Τράπεζας Proton Εξυγίανση της Proton Bank και της Νέας Τράπεζας Proton (49) Στις 9 Οκτωβρίου 2011, η Τράπεζα της Ελλάδος προέβη στην εξυγίανση της Proton Bank. Η άδεια της Τράπεζας Proton ανακλήθηκε από την Τράπεζα της Ελλάδος, η οποία την έθεσε υπό εκκαθάριση (35). (50) Με πρόταση της Τράπεζας της Ελλάδος και με απόφαση του υπουργού Οικονομικών (36), συστάθηκε η Νέα Τράπεζα Proton ως ενδιάμεσο πιστωτικό ίδρυμα και όλες οι καταθέσεις (λιανικές, τραπεζών και κεντρικής διοίκησης), το δίκτυο υποκαταστημάτων και επιλεγμένα περιουσιακά στοιχεία (χαρτοφυλάκια δανείων και τίτλων) της Proton Bank μεταβιβάστηκαν σε αυτήν. Οι απαιτήσεις σε μετοχές, το χρέος μειωμένης εξασφάλισης και τα δάνεια υψηλού κινδύνου παρέμειναν στην Τράπεζα Proton. Το ΕΤΧΣ εισέφερε αρχικό μετοχικό κεφάλαιο ύψους 250 εκατ. ευρώ (37) στη Νέα Τράπεζα Proton και ήταν ο μοναδικός της μέτοχος. Το ύψος του ισολογισμού ανοίγματος της Νέας Τράπεζας Proton ανέρχεται περίπου σε 3 δισεκατ. ευρώ. (51) Στα τέλη του 2011 τα περιουσιακά στοιχεία σταθμισμένου κινδύνου της Νέας Τράπεζας Proton («ΠΣΣΚ» (38)) ανέρχονταν σε 1,2 δισεκατ. ευρώ. Εξαγορά της Νέας Τράπεζας Proton από την Τράπεζα (52) Η ελληνική νομοθεσία περί εξυγίανσης των τραπεζών ορίζει ότι το ΕΤΧΣ πρέπει να διαθέτει τις μετοχές του σε ένα ενδιάμεσο πιστωτικό ίδρυμα εντός δύο ετών από την ημερομηνία της υπουργικής απόφασης για τη σύσταση του προσωρινού πιστωτικού ιδρύματος (39). Σύμφωνα με την εν λόγω υποχρέωση και κατ’ εφαρμογήν του ΜΟΧΠ, το ΕΤΧΣ πώλησε τις μετοχές του στη Νέα Τράπεζα Proton. Ο χρηματοοικονομικός σύμβουλος του ΕΤΧΣ επικοινώνησε με ένα ευρύ φάσμα δυνητικών επενδυτών (συμπεριλαμβανομένων ελληνικών τραπεζών, αλλοδαπών τραπεζών και χρηματοδοτών) αλλά μόνο δύο μέρη, η Τράπεζα και ένα αμοιβαίο κεφάλαιο αντιστάθμισης κινδύνου των ΗΠΑ, υπέβαλαν τελικές προσφορές. Μόνο η προσφορά που υπέβαλε η Τράπεζα κρίθηκε σύμφωνη με τη συνοδευτική επιστολή του ΕΤΧΣ και, ως εκ τούτου, ήταν έγκυρη. (53) Στις 31 Μαΐου 2013 η αξία των ΠΣΣΚ της Νέας Τράπεζας Proton ήταν 811 εκατ. ευρώ και τα κανονιστικά ίδια κεφάλαιά της ανέρχονταν σε - 203 εκατ. ευρώ. Κατά την ίδια ημερομηνία, η Νέα Τράπεζα Proton χρειαζόταν συνολική ανακεφαλαιοποίηση ύψους 276 εκατ. ευρώ για να επιτευχθεί δείκτης 9 % βασικών ιδίων κεφαλαίων κατηγορίας 1. Η Τράπεζα κατέβαλε τίμημα 1 ευρώ για το 100 % των μετοχών και των δικαιωμάτων ψήφου της Νέας Τράπεζας Proton. Η Τράπεζα ζήτησε από το ΕΤΧΣ να ανακεφαλαιοποιήσει τη Νέα Τράπεζα Proton με 395 εκατ. ευρώ, τα οποία, εκτός από το ποσό των 276 εκατ. ευρώ που ήταν αναγκαίο για να επανέλθει ο δείκτης κεφαλαιακής επάρκειας της Νέας Τράπεζας Proton στο 9 %, θα παρείχαν πρόσθετο ποσό 119 εκατ. ευρώ για την αντιμετώπιση πρόσθετων προβλέψεων ζημιών από δάνεια και ζημιών προ φόρων έως το 2016. Βάσει των όρων της πώλησης, το ΕΤΧΣ δεσμεύθηκε να καλύψει τις κεφαλαιακές ανάγκες της Νέας Τράπεζας Proton πριν από την ολοκλήρωση της πράξης, με συνεισφορά 395 εκατ. ευρώ σε μετρητά. 2.2.2. Εξαγορά του Νέου TT Εξυγίανση του ΤΤ και του Νέου ΤΤ (54) Στις 18 Ιανουαρίου 2013, οι ελληνικές αρχές προέβησαν στην εξυγίανση του ΤΤ. Η άδεια του ΤΤ ανακλήθηκε από την Τράπεζα της Ελλάδος, η οποία το έθεσε υπό εκκαθάριση (40). (55) Με πρόταση της Τραπέζης της Ελλάδος και βάσει απόφασης του υπουργού Οικονομικών (41), συστάθηκε το Νέο TT ως ενδιάμεσο πιστωτικό ίδρυμα και στοιχεία ενεργητικού ύψους 10,8 δισεκατ. ευρώ (με τη μορφή μετρητών, εντόκων γραμματίων, εξυπηρετούμενων δανείων, καταθέσεων λιανικής, κεντρικής χρηματοδότησης και ΟΕΔ (42)) μεταβιβάστηκαν στο Νέο ΤΤ. Συνολικό ποσό 1,2 δισεκατ. ευρώ καθαρών στοιχείων ενεργητικού παρέμειναν στο ΤΤ: «υπό μορφή» απαιτήσεων σε μετοχές, μη εξυπηρετούμενων δανείων, φορολογικών απαιτήσεων και οφειλών του ΤΤ και εισφορών και τελών παντός είδους. Το ΕΤΧΣ εισέφερε αρχικό μετοχικό κεφάλαιο ύψους 500 εκατ. ευρώ στο Νέο TT και ήταν ο μόνος μέτοχος του. Το ύψος του ισολογισμού ανοίγματος του Νέου ΤΤ μετά την αρχική εισφορά ανερχόταν περίπου σε 15,1 δισεκατ. ευρώ. Εξαγορά του νέου TT από την Τράπεζα (56) Στο πλαίσιο των δεσμεύσεων του ΜΟΧΠ, το ΕΤΧΣ πώλησε τις μετοχές του στο Νέο TT. Με αυτόν τον τρόπο, τήρησε επίσης την υποχρέωσή του να πωλήσει τις μετοχές του στο εν λόγω ενδιάμεσο πιστωτικό ίδρυμα εντός δύο ετών από τη σύσταση του ιδρύματος. Ο χρηματοοικονομικός του σύμβουλος επικοινώνησε με ένα ευρύ φάσμα δυνητικών επενδυτών, συμπεριλαμβανομένων ελληνικών τραπεζών, ξένων τραπεζών και χρηματοδοτών. Μόνο οι τέσσερις μεγαλύτερες ελληνικές τράπεζες υπέβαλαν τελικές προσφορές, εκ των οποίων προκρίθηκε η προσφορά της Τράπεζας. (57) Η Τράπεζα συμφώνησε να καταβάλει συνολικό ποσό 681 εκατ. ευρώ με τη μορφή νέων κοινών μετοχών για την αγορά του Νέου TT. Βάσει της συμφωνίας εγγραφής, το αρχικό τίμημα που κατέβαλε η Τράπεζα ήταν με την επιφύλαξη περαιτέρω προσαρμογών με βάση αξιολόγηση της καθαρής αξίας ενεργητικού (43). (58) Ως εκ τούτου, η έκτακτη γενική συνέλευση των μετόχων της Τράπεζας, της 26ης Αυγούστου 2013, ενέκρινε την αύξηση του μετοχικού κεφαλαίου της Τράπεζας κατά 425 625 000 ευρώ, με την έκδοση 1 418 750 000 νέων κοινών μετοχών (44) ονομαστικής αξίας 0,3 ευρώ εκάστη και τιμής προσφοράς 0,48 ευρώ για κάθε μετοχή. Η αύξηση κεφαλαίου καλύφθηκε εξ ολοκλήρου από το ΕΤΧΣ με εισφορά σε είδος. Η εισφορά σε είδος είχε τη μορφή του συνόλου των μετοχών του Νέου TT που κατείχε το ΕΤΧΣ, συνολικής αξίας 681 εκατ. ευρώ. Μετά την εν λόγω πράξη, η συμμετοχή του ΕΤΧΣ στην Τράπεζα αυξήθηκε από 93,5 % σε 95,2 %. 2.3. ΤΑ ΜΕΤΡΑ ΕΝΙΣΧΥΣΗΣ (59) Η Τράπεζα επωφελήθηκε από τα μέτρα κεφαλαιακής ενίσχυσης A, B1, B2, B3, B4 και Γ και μέτρα στήριξης της ρευστότητας L1 και L2. Η Proton Bank και η Νέα Τράπεζα Proton επωφελήθηκαν από τα ακόλουθα μέτρα: Pr1, Pr2 Pr3, NP1, NP2 και NP3. Η T Bank, το ΤΤ και το Νέο TT επωφελήθηκαν από μέτρα T, TT, NTT1 και ΝΤΤ2. 2.3.1. Μέτρα ενίσχυσης που χορηγήθηκαν στην Τράπεζα στο πλαίσιο του καθεστώτος στήριξης των ελληνικών τραπεζών (60) Η Τράπεζα έχει λάβει διάφορες μορφές ενίσχυσης στο πλαίσιο του καθεστώτος στήριξης των ελληνικών τραπεζών, σύμφωνα με το μέτρο ανακεφαλαιοποίησης, το μέτρο παροχής εγγυήσεων και το μέτρο κρατικού ομολογιακού δανείου. 2.3.1.1. Κρατική στήριξη της ρευστότητας που χορηγήθηκε στο πλαίσιο του μέτρου εγγύησης και του μέτρου του κρατικού ομολογιακού δανείου (μέτρο L1) (61) Η Τράπεζα έχει ωφεληθεί και εξακολουθεί να ωφελείται από την ενίσχυση στο πλαίσιο του μέτρου εγγύησης και του μέτρου του κρατικού ομολογιακού δανείου. Η εν λόγω ενίσχυση περιγράφεται στην παρούσα απόφαση ως «μέτρο L1». Στις 30 Νοεμβρίου 2013 (45), οι εγγυήσεις που παρασχέθηκαν στην Τράπεζα ανέρχονταν περίπου σε 13,9 δισεκατ. ευρώ. Κατά την ημερομηνία εκείνη, δεν υπήρχε κανένα εκκρεμές δάνειο κρατικών ομολόγων στην Τράπεζα. Στις 15 Απριλίου 2011, η Τράπεζα έλαβε ομολογιακά δάνεια από το ελληνικό Δημόσιο ύψους 1 737 εκατ. ευρώ και κρατικές εγγυήσεις ύψους 13,6 δισεκατ. ευρώ που χορηγήθηκαν στο πλαίσιο του καθεστώτος στήριξης των ελληνικών τραπεζών. (62) Στο σχέδιο αναδιάρθρωσης της Τράπεζας που υπέβαλαν οι ελληνικές αρχές στην Επιτροπή στις 16 Μαρτίου 2014, οι ελληνικές αρχές δήλωσαν την πρόθεσή τους να συνεχίσουν τη χορήγηση εγγυήσεων και κρατικών ομολογιακών δανείων στο πλαίσιο του καθεστώτος κατά τη διάρκεια της περιόδου αναδιάρθρωσης. 2.3.1.2. Χορήγηση κρατικής ανακεφαλαιοποίησης βάσει του μέτρου ανακεφαλαιοποίησης του καθεστώτος ενίσχυσης των ελληνικών τραπεζών (μέτρο Α) (63) Τον Μάιο του 2009, η Τράπεζα έλαβε εισφορά κεφαλαίου ύψους 950 εκατ. ευρώ (46) (μέτρο Α) βάσει του μέτρου ανακεφαλαιοποίησης του καθεστώτος στήριξης των ελληνικών τραπεζών. Η εν λόγω εισφορά κεφαλαίου ισοδυναμούσε περίπου με το 2 % των περιουσιακών στοιχείων σταθμισμένου κινδύνου (ΠΣΣΚ) της Τράπεζας κατά τη συγκεκριμένη χρονική στιγμή. (64) Η ανακεφαλαιοποίηση είχε τη μορφή προνομιούχων μετοχών που αναλήφθηκαν από το ελληνικό Δημόσιο με τοκομερίδιο 10 % και διάρκεια πέντε ετών. Το 2010 η διάρκεια των προνομιούχων μετοχών παρατάθηκε και η αμοιβή τους αυξήθηκε. Από εκείνο το χρονικό σημείο και μετά, εάν οι προνομιούχες μετοχές δεν εξαγορασθούν εντός πέντε ετών από την έκδοσή τους και δεν έχει ληφθεί απόφαση από τη γενική συνέλευση των μετόχων όσον αφορά την εξαγορά των μετοχών αυτών, ο υπουργός Οικονομικών της Ελλάδας θα αυξήσει το τοκομερίδιο κατά 2 % ετησίως σε αθροιστική βάση (δηλαδή τοκομερίδιο 12 % για το έκτο έτος, 14 % για το έβδομο έτος κ.λπ.). 2.3.2. Επείγουσα παροχή ρευστότητας (ΕΠΡ) με την εγγύηση του Δημοσίου (μέτρο L2) (65) Η ΕΠΡ αποτελεί έκτακτο μέτρο που επιτρέπει σε ένα φερέγγυο χρηματοπιστωτικό ίδρυμα που αντιμετωπίζει προσωρινά προβλήματα ρευστότητας να λάβει χρηματοδότηση από το Ευρωσύστημα, χωρίς αυτή η πράξη να αποτελεί μέρος της ενιαίας νομισματικής πολιτικής. Το επιτόκιο που καταβάλλουν χρηματοπιστωτικά ιδρύματα για ΕΠΡ είναι κατά […] μονάδες βάσης υψηλότερο από το επιτόκιο που καταβάλλουν για την τακτική αναχρηματοδότηση από την κεντρική τράπεζα. (66) Η Τράπεζα της Ελλάδος είναι αρμόδια για το πρόγραμμα ΕΠΡ, το οποίο σημαίνει ότι το κόστος και οι κίνδυνοι που απορρέουν από τη χορήγηση της ΕΠΡ αναλαμβάνονται από την Τράπεζα της Ελλάδος (47). Το ελληνικό Δημόσιο χορήγησε στην Τράπεζα της Ελλάδος κρατική εγγύηση η οποία καλύπτει το συνολικό ποσό της ΕΠΡ που χορηγεί η Τράπεζα της Ελλάδος. Η θέσπιση του άρθρου 50 παράγραφος 7 του νόμου 3943/2011, με το οποίο τροποποιήθηκε το άρθρο 65 παράγραφος 1 του νόμου 2362/1995, επέτρεψε στο Υπουργείο Οικονομικών να χορηγεί εγγυήσεις εξ ονόματος του Δημοσίου προς την Τράπεζα της Ελλάδος προκειμένου να διασφαλιστούν οι απαιτήσεις της Τράπεζας της Ελλάδος έναντι των πιστωτικών ιδρυμάτων. Οι τράπεζες που λαμβάνουν ΕΠΡ οφείλουν να καταβάλλουν στο κράτος προμήθεια εγγύησης ύψους […] μονάδων βάσης. (67) Στις 31 Δεκεμβρίου 2011, η Τράπεζα είχε λάβει ΕΠΡ με την εγγύηση του Δημοσίου ύψους 14,95 δισεκατ. ευρώ (48), ενώ στις 31 Δεκεμβρίου 2012 η Τράπεζα είχε λάβει ΕΠΡ με την εγγύηση του Δημοσίου ύψους 12 δισεκατ. ευρώ. 2.3.3. Μέτρα ενίσχυσης που χορηγήθηκαν στην Τράπεζα μέσω του ΕΤΧΣ (68) Από το 2012 η Τράπεζα έχει ωφεληθεί από διάφορα μέτρα κεφαλαιακής ενίσχυσης που χορηγήθηκαν από το ΕΤΧΣ. Ο πίνακας 6 παρέχει ανασκόπηση αυτών των μέτρων ενίσχυσης. Πίνακας 6 Μέτρα κεφαλαιακής ενίσχυσης που χορηγήθηκαν στην Τράπεζα μέσω του ΕΤΧΣ 1η προσωρινή ανακεφαλαιοποίηση - Μάιος 2012 (εκατ. ευρώ) 2η προσωρινή ανακεφαλαιοποίηση -Δεκέμβριος 2012 (εκατ. ευρώ) Επιστολή δέσμευσης -Δεκέμβριος 2012 (σε εκατ. ευρώ) Ανακεφαλαιοποίηση της άνοιξης του 2013 - Μάιος 2013 (εκατ. ευρώ) Δέσμευση ανακεφαλαιοποίησης -Απρίλιος 2014 (εκατ. ευρώ) Μέτρο B1 B2 B3 B4 C Ποσό (σε εκατ. ευρώ) 3 970 1 341 528 5 839 2 864 2.3.3.1. Η πρώτη προσωρινή ανακεφαλαιοποίηση (μέτρο Β1) (69) Οι αιτιολογικές σκέψεις 15 έως 32 της απόφασης για την κίνηση της διαδικασίας για την Eurobank παρέχουν λεπτομερή περιγραφή της πρώτης προσωρινής ανακεφαλαιοποίησης του Μαΐου 2012 (μέτρο Β1). Το πλαίσιο και τα κύρια χαρακτηριστικά του εν λόγω μέτρου παρατίθενται στο παρόν τμήμα. (70) Στις 20 Απριλίου 2012, το ΕΤΧΣ χορήγησε στην Τράπεζα επιστολή με την οποία δεσμευόταν να συμμετάσχει σε προγραμματισθείσα αύξηση μετοχικού κεφαλαίου της Τράπεζας για ποσό ύψους έως 4,2 δισεκατ. ευρώ. (71) Στο πλαίσιο του μέτρου Β1, στις 28 Μαΐου 2012, το ΕΤΧΣ μεταβίβασε στην Τράπεζα ομόλογα του EFSF (ευρωπαϊκού ΤΧΣ) αξίας 3,97 δισεκατ. ευρώ, σύμφωνα με τις διατάξεις περί προσωρινής ανακεφαλαιοποίησης που ορίζονται στον νόμο 3864/2010 για την ίδρυση του ελληνικού Ταμείου Χρηματοπιστωτικής Σταθερότητας («νόμος του ΕΤΧΣ»). Τα ομόλογα του EFSF που μεταβιβάστηκαν στην Τράπεζα ήταν ομόλογα κυμαινόμενου επιτοκίου διάρκειας έξι και δέκα ετών με ημερομηνία έκδοσης 19 Απριλίου 2012. Η Επιτροπή έχει ήδη αποφανθεί, στην αιτιολογική σκέψη 48 της απόφασης για την κίνηση της διαδικασίας για τη Eurobank ότι «η προσωρινή ανακεφαλαιοποίηση που οριστικοποιήθηκε στις 28 Μαΐου 2012 είναι η εκπλήρωση της αναληφθείσας υποχρέωσης στην επιστολή δέσμευσης και, ως εκ τούτου, αποτελεί συνέχεια της ίδιας ενίσχυσης». Τα ποσά που προβλέπονταν τόσο στην επιστολή δέσμευσης όσο και στην πρώτη προσωρινή ανακεφαλαιοποίηση υπολογίστηκαν από την Τράπεζα της Ελλάδος για να διασφαλιστεί ότι η Τράπεζα είχε συνολικό δείκτη κεφαλαιακής επάρκειας 8 % στις 31 Δεκεμβρίου 2011, ημερομηνία της αναδρομικής λογιστικής καταχώρισης της προσωρινής ανακεφαλαιοποίησης στα βιβλία της Τράπεζας. Όπως προκύπτει από τον πίνακα 3, το μέτρο Β1 κάλυπτε μόνο ένα περιορισμένο μέρος των συνολικών κεφαλαιακών αναγκών που διαπιστώθηκαν κατά την προσομοίωση ακραίων καταστάσεων του 2012. Η Τράπεζα εικαζόταν ότι θα αντλήσει το κεφάλαιο με μια μελλοντική αύξηση κεφαλαίου και σκοπός της προσωρινής ανακεφαλαιοποίησης ήταν μόνο η διατήρηση του δικαιώματος χρηματοδότησης της Τράπεζας από την ΕΚΤ έως ότου πραγματοποιηθεί η εν λόγω αύξηση κεφαλαίου της. (72) Για το διάστημα μεταξύ της ημερομηνίας της πρώτης προσωρινής ανακεφαλαιοποίησης και της ημερομηνίας της μετατροπής της πρώτης προσωρινής ανακεφαλαιοποίησης σε κοινές μετοχές και άλλα χρηματοοικονομικά μέσα, η συμφωνία προεγγραφής μεταξύ της Τράπεζας και του ΕΤΧΣ ορίζει ότι η Τράπεζα έπρεπε να καταβάλλει ετήσια προμήθεια 1 % επί της ονομαστικής αξίας των τίτλων του EFSF και τυχόν πληρωμές τοκομεριδίων και οι δεδουλευμένοι τόκοι για τους τίτλους του EFSF για την περίοδο αυτή θα υπολογίζονταν ως πρόσθετη εισφορά κεφαλαίου από το ΕΤΧΣ (49). 2.3.3.2. Η δεύτερη προσωρινή ανακεφαλαιοποίηση (μέτρο Β2) (73) Η Τράπεζα παρουσίασε πρόσθετες ζημίες το φθινόπωρο του 2012. Ως εκ τούτου, το κεφάλαιό της μειώθηκε εκ νέου σε επίπεδο κατώτερο από αυτό των ελάχιστων κεφαλαιακών απαιτήσεων που θα της επέτρεπαν να διατηρήσει το δικαίωμα αναχρηματοδότησής της από την ΕΚΤ. (74) Αυτό κατέστησε αναγκαία τη δεύτερη προσωρινή ανακεφαλαιοποίηση. Στις 21 Δεκεμβρίου 2012 το ΕΤΧΣ προέβη σε δεύτερη προσωρινή ανακεφαλαιοποίηση ύψους 1 341 εκατ. ευρώ (μέτρο Β2), η οποία πραγματοποιήθηκε εκ νέου με τη μεταφορά ομολόγων του EFSF στην Τράπεζα. 2.3.3.3. Η επιστολή δέσμευσης της 21ης Δεκεμβρίου 2012 (μέτρο Β3) (75) Εκτός από τη δεύτερη προσωρινή ανακεφαλαιοποίηση, στις 21 Δεκεμβρίου 2012 το ΕΤΧΣ χορήγησε επιστολή δέσμευσης στην Τράπεζα για τη συμμετοχή του στην αύξηση μετοχικού κεφαλαίου της Τράπεζας και στην έκδοση μετατρέψιμων τίτλων που επρόκειτο να εκδοθούν για συνολικό ποσό ύψους 528 εκατ. ευρώ (μέτρο Β3). (76) Συνολικά, με τις δύο ενδιάμεσες ανακεφαλαιοποιήσεις (μέτρα Β1 και Β2) και το πρόσθετο ποσό που δεσμεύτηκε τον Δεκέμβριο του 2012 (μέτρο Β3), το ΕΤΧΣ είχε αναλάβει την κάλυψη των συνολικών κεφαλαιακών αναγκών που διαπιστώθηκαν κατά την προσομοίωση ακραίων καταστάσεων του 2012 (5 839 εκατ. ευρώ (50)). 2.3.3.4. Η ανακεφαλαιοποίηση της άνοιξης του 2013 (μέτρο Β4) (77) Στις 30 Απριλίου 2013, η γενική συνέλευση των μετόχων ενέκρινε αύξηση μετοχικού κεφαλαίου της Τράπεζας ύψους 5 839 εκατ. ευρώ («ανακεφαλαιοποίηση της άνοιξης του 2013»). Κατά συνέπεια, η Τράπεζα εξέδωσε 3 789 317 357 νέες μετοχές με ονομαστική αξία 0,30 ευρώ στην τιμή των 1,54 ευρώ ανά μετοχή. (78) Την ίδια ημερομηνία, η γενική συνέλευση των μετόχων αποφάσισε επίσης τη χορήγηση από το ΕΤΧΣ και την καταβολή σε είδος του συνολικού ποσού των κεφαλαίων υπό τη μορφή ομολόγων του EFSF. (79) Συνεπώς, το ΕΤΧΣ εισέφερε συνολικό ποσό ύψους 5 839 εκατ. ευρώ στην Τράπεζα υπό μορφή κοινών μετοχών, τον Μάιο του 2013 (μέτρο Β4). Το ποσό αυτό ισούται με το άθροισμα των μέτρων Β1, Β2 και Β3. (80) Με την ανακεφαλαιοποίηση της άνοιξης του 2013, η πρώτη και η δεύτερη προσωρινή ανακεφαλαιοποίηση (μέτρα Β1 και Β2) μετατράπηκαν σε μόνιμη ανακεφαλαιοποίηση και εφαρμόστηκε η δέσμευση για χορήγηση πρόσθετης κεφαλαιακής ενίσχυσης (μέτρο Β3). (81) Η τιμή των νέων μετοχών καθορίστηκε στο 50 % της μέσης χρηματιστηριακής τιμής σταθμισμένης με τον ημερήσιο όγκο των συναλλαγών κατά τις τελευταίες 50 ημέρες διαπραγμάτευσης που προηγήθηκαν του καθορισμού της τιμής της προσφοράς. Ως αποτέλεσμα της σύμπτυξης μετοχών (reverse split) που αποφασίστηκε από τη γενική συνέλευση των μετόχων στις 30 Απριλίου 2012 (51), η τιμή των νέων μετοχών ορίσθηκε σε 1,54 ευρώ ανά μετοχή. (82) Αμέσως μετά την ανακεφαλαιοποίηση της άνοιξης του 2013, το ΕΤΧΣ έγινε ο σημαντικότερος μέτοχος της Τράπεζας με μερίδιο 98,56 %. Ωστόσο, αφού η Τράπεζα ολοκλήρωσε και άλλη μία πράξη διαχείρισης παθητικού, το εν λόγω μερίδιο μειώθηκε σε 93,55 % στο τέλος Ιουνίου 2013 (βλέπε τμήμα 2.4.5). Τον Αύγουστο του 2013, η Τράπεζα εξέδωσε νέες μετοχές στο ΕΤΧΣ με σκοπό να αγοράσει το Νέο TT, με αποτέλεσμα η συμμετοχή του ΕΤΧΣ να αυξηθεί σε 95,23 % (52). 2.3.3.5. Δέσμευση για την ανακεφαλαιοποίηση του 2014 (μέτρο Γ) (83) Στις 6 Μαρτίου 2014, η Τράπεζα της Ελλάδος υπέβαλε τα αποτελέσματα της προσομοίωσης ακραίων καταστάσεων που διενεργήθηκε το δεύτερο εξάμηνο του 2013. Η Τράπεζα της Ελλάδος ανέφερε ότι, με βάση το σενάριο αναφοράς, οι κεφαλαιακές ανάγκες της για την περίοδο 2014-2016 θα ανέρχονταν σε 2 945 εκατ. ευρώ. (84) Στις 31 Μαρτίου 2014, το ΕΤΧΣ απέστειλε επιστολή στην Τράπεζα δηλώνοντας ότι είχε την πρόθεση και την ικανότητα να προστατεύσει κάθε αύξηση του μετοχικού κεφαλαίου που υλοποιείται βάσει του νόμου 3864/2010 του ΕΤΧΣ, όπως τροποποιήθηκε στις 30 Μαρτίου 2014, η οποία είναι αναγκαία για τη συμμόρφωση με τις κεφαλαιακές ανάγκες που εντοπίζονται κατά την προσομοίωση ακραίων καταστάσεων. Ο νόμος του ΕΤΧΣ προβλέπει ότι, εάν έως τη λήξη της περιόδου εγγραφής δεν υπάρξει επαρκής ζήτηση ιδιωτών επενδυτών σε τιμή που καθορίζεται από το Γενικό Συμβούλιο του ΕΤΧΣ βάσει δύο ανεξάρτητων αποτιμήσεων, το ΕΤΧΣ θα κάλυπτε τυχόν εναπομείνασες μετοχές, μετά από τη μετατροπή των υφιστάμενων κεφαλαιακών μέσων μειωμένης εξασφάλισης της Τράπεζας σε μετοχές, όπως αναφέρεται στο άρθρο 6α. (85) Στις 12 Απριλίου 2014, η έκτακτη συνέλευση των μετόχων ενέκρινε αύξηση του μετοχικού κεφαλαίου ύψους 2 864 εκατ. ευρώ στο πλαίσιο του ΕΤΧΣ και όρισε ως κατώτατο όριο για την τιμή προσφοράς την ονομαστική τιμή των 0,30 ευρώ ανά μετοχή και η ελάχιστη τιμή θα καθοριζόταν από το ΕΤΧΣ (53). (86) Σύμφωνα με τον νόμο του ΕΤΧΣ, το ΕΤΧΣ όρισε δύο ανεξάρτητους συμβούλους για τον προσδιορισμό της αξίας της Τράπεζας. Στις 10 Απριλίου 2014, οι δύο σύμβουλοι ολοκλήρωσαν το έργο τους, παρέχοντας ο καθένας ένα εύρος τιμών για την αξία της Τράπεζας. Το εύρος τιμών των δύο συμβούλων αλληλοεπικαλύπτεται σε σημαντικό βαθμό. Με βάση αυτές τις εκτιμήσεις, το Γενικό Συμβούλιο του ΕΤΧΣ καθόρισε, στις 14 Απριλίου 2014, την τιμή που αντιστοιχεί στην ελάχιστη τιμή στην οποία θα μπορούσαν να προσφερθούν οι νέες μετοχές της Τράπεζας σε επενδυτές και την τιμή στην οποία θα παράσχει προστασία στην προσφορά ιδίων κεφαλαίων, εφόσον παραστεί ανάγκη (54). Στις 15 Απριλίου 2014, ενέκρινε την προσφορά που υπέβαλε κοινοπραξία επενδυτών να εγγραφεί για ποσό ύψους 1,3 δισεκατ. ευρώ νέων μετοχών στην τιμή των 0,30 ευρώ ανά μετοχή («βασικός επενδυτής» (55) (56)). (87) Στις 24 Απριλίου 2014, η Eurobank ανακοίνωσε την έναρξη της διαδικασίας αγοράς μετοχών σε τιμή που κυμαίνεται από 0,30 ευρώ έως 0,33 ευρώ (57). Εάν υπάρξει επαρκής ζήτηση για την κάλυψη του συνολικού ποσού των 2 864 εκατ. ευρώ σε τιμή υψηλότερη από 0,30 ευρώ, ο βασικός επενδυτής θα πρέπει να προσαρμόσει την τιμή του στην υψηλότερη τιμή ή να ακυρώσει τις εντολές του, περίπτωση κατά την οποία θα λάβει αποζημίωση. Εάν δεν υπάρξει επαρκής ζήτηση από ιδιώτες επενδυτές (συμπεριλαμβανομένης της ζήτησης από τον βασικό επενδυτή) ώστε να καλυφθεί το συνολικό ποσό των 2 864 εκατ. ευρώ στην τιμή των 0,30 ευρώ, ο βασικός επενδυτής θα έχει προτεραιότητα κατανομής. Εάν δεν υπάρξει επαρκής ζήτηση (συμπεριλαμβανομένης της ζήτησης από τον βασικό επενδυτή) στην τιμή των 0,30 ευρώ, το χρέος μειωμένης εξασφάλισης θα μετατραπεί σε νέες μετοχές. Όπως προβλέπει ο νόμος του ΕΤΧΣ, τυχόν μη εγγεγραμμένες μετοχές μετά τη μετατροπή των χρεωστικών τίτλων μειωμένης εξασφάλισης θα αναληφθούν από το ΕΤΧΣ στην ίδια τιμή, ήτοι 0,30 ευρώ ανά μετοχή. 2.3.4. Τα μέτρα ενίσχυσης για την αποκτηθείσα επιχείρηση 2.3.4.1. Μέτρα ενίσχυσης της Τράπεζας Proton και της Νέας Τράπεζας Proton (88) Από το 2008, η Τράπεζα Proton και Νέα Τράπεζα Proton έχουν ωφεληθεί από διάφορα μέτρα ενίσχυσης. Ο πίνακας 7 παρέχει επισκόπηση αυτών των μέτρων ενίσχυσης. Πίνακας 7 Επισκόπηση των μέτρων κεφαλαιακής στήριξης της Proton και της Νέας Τράπεζας Proton Δικαιούχος της ενίσχυσης Μέτρο Φύση της ενίσχυσης Οντότητα που χορήγησε την ενίσχυση Ημερομηνία εκταμίευσης Ποσό (σε εκατ. ευρώ) Δραστηριότητες της Τράπεζας Proton Pr1 Κεφάλαιο στο πλαίσιο του μέτρου της ανακεφαλαιοποίησης: Προνομιούχες μετοχές του ελληνικού Δημοσίου Κράτος Μάιος 2009 80 Pr2 Δανεισμός τίτλων του ελληνικού Δημοσίου στο πλαίσιο του μέτρου του ελληνικού ομολογιακού δανείου Κράτος Απρίλιος 2009 78 Pr3 Κρατική εγγύηση για την έκδοση ομολόγων βάσει του ελληνικού μέτρου παροχής εγγυήσεων Κράτος Ιούλιος 2010 149,4 Οι δραστηριότητες της Νέας Τράπεζας Proton NP1 Χρηματοδοτικό κενό από την PB στην NPB Χρηματοδότηση του χρηματοδοτικού κενού από την PB στην NPB (μέρος 1) ΕΤΕΚΕ 9.10.2011 862 Μετά την ολοκλήρωση του υπολογισμού του χρηματοδοτικού κενού, η χρηματοδότηση του υπολοίπου του χρηματοδοτικού κενού από την PB στην NPB (μέρος 2) ΕΤΧΣ 14.5.2012 259,6 Συνολικό ποσό μέτρου NP1 1 121,6 NP2 Εισφορές μετοχικού κεφαλαίου στην NPB το 2011 και το 2012 Αρχικό μετοχικό κεφάλαιο ΕΤΧΣ 9.10.2011 220 Αρχικό μετοχικό κεφάλαιο ΕΤΧΣ 3.2.2012 30 Συνολικό αρχικό κεφάλαιο 250 Πρόσθετο μετοχικό κεφάλαιο ΕΤΧΣ 1.8.2012 230 Πρόσθετο μετοχικό κεφάλαιο ΕΤΧΣ 31.12.2012 35 Συνολικό πρόσθετο κεφάλαιο 265 Συνολικό ποσό NP2 515 NP3 Ανακεφαλαιοποίηση πριν από την πώλησή της στη Eurobank Μετοχικό κεφάλαιο ΕΤΧΣ 28.8.2013 395 2.3.4.1.1. Μέτρα ενίσχυσης της Τράπεζας Proton i) Ανακεφαλαιοποίηση από το κράτος της Τράπεζας Proton (μέτρο Pr1) (89) Τον Μάιο του 2009, η Ελλάδα εισέφερε 80 εκατ. ευρώ στην Τράπεζα Proton, ποσό που ισοδυναμούσε περίπου με το 4,6 % των ΠΣΣΚ εκείνη τη χρονική στιγμή. Η εν λόγω εισφορά κεφαλαίου πραγματοποιήθηκε βάσει του μέτρου ανακεφαλαιοποίησης, η οποία αποτελεί μέρος του καθεστώτος στήριξης των ελληνικών τραπεζών. Η ανακεφαλαιοποίηση έγινε υπό μορφή προνομιούχων μετοχών. ii) η κρατική ενίσχυση ρευστότητας που έλαβε η Τράπεζα Proton (μέτρα Pr2 και Pr3) (90) Η Τράπεζα Proton ωφελήθηκε επίσης από τα μέτρα ενίσχυσης βάσει των μέτρων εγγύησης και ομολογιακών δανείων του Δημοσίου που αποτελούν μέρος του καθεστώτος στήριξης των ελληνικών τραπεζών. Τον Απρίλιο του 2009, η Τράπεζα Proton έλαβε τίτλους του ελληνικού Δημοσίου ύψους 78 εκατ. ευρώ (μέτρο Pr2) και τον Ιούλιο του 2010 έλαβε κρατική εγγύηση για εκδοθέντα ομόλογα ονομαστικής αξίας ύψους 149,4 εκατ. ευρώ (μέτρο Pr3). Τα εγγυημένα από το κράτος ομόλογα μεταβιβάστηκαν στη Νέα Τράπεζα Proton την ημέρα της εξυγίανσης, αλλά ακυρώθηκαν στις 5 Ιανουαρίου 2012. Οι τίτλοι του ελληνικού Δημοσίου έληξαν τον Δεκέμβριο του 2011 και δεν ανανεώθηκαν. 2.3.4.1.2. Μέτρα ενίσχυσης της Νέας Τράπεζας Proton i) Κάλυψη του χρηματοδοτικού κενού της Νέας Τράπεζας Proton με 1 121,6 εκατ. ευρώ (μέτρο NP1) (91) Στο πλαίσιο της εξυγίανσης της Τράπεζας Proton, οι ελληνικές αρχές διαπίστωσαν χρηματοδοτικό κενό στη Νέα Τράπεζα Proton. Σύμφωνα με απόφαση της 9ης Οκτωβρίου 2011 της Τράπεζας της Ελλάδος, βάσει του καθεστώτος εξυγίανσης του ΕΤΕΚΕ, καταβλήθηκε ποσό 862 εκατ. ευρώ στη Νέα Τράπεζα Proton τον Δεκέμβριο του 2011. Μετά την οριστικοποίηση του υπολογισμού του χρηματοδοτικού κενού από την Τράπεζα της Ελλάδος στις 19 Ιανουαρίου 2012 σε 1 121,6 εκατ. ευρώ, σύμφωνα με απόφαση της Τράπεζας της Ελλάδος της 9ης Απριλίου 2012 (58) το ΕΤΧΣ (59) κατέβαλε το υπόλοιπο ποσό ύψους 259,6 εκατ. ευρώ στις 14 Μαΐου 2012. Το καθεστώς εξυγίανσης του ΕΤΕΚΕ και του ΕΤΧΣ έκλεισε, με τον τρόπο αυτό, το χρηματοδοτικό κενό. ii) Εισφορές κεφαλαίου από το ΕΤΧΣ στη Νέα Τράπεζα Proton, το 2011 και το 2012 (μέτρο NP2) (92) Το ΕΤΧΣ χορήγησε στη Νέα Τράπεζα Proton κρατική ενίσχυση με τη μορφή αρχικού μετοχικού κεφαλαίου (κοινές μετοχές) ύψους 250 εκατ. ευρώ, που καταβλήθηκε σε δύο δόσεις, στις 9 Οκτωβρίου 2011 και στις 3 Φεβρουαρίου 2012. (93) Σύμφωνα με το επικαιροποιημένο σχέδιο αναδιάρθρωσης της Νέας Τράπεζας Proton, που υποβλήθηκε στις 16 Ιουλίου 2012, το οποίο ήταν η τελευταία έκδοση του σχεδίου που είχε κοινοποιηθεί στην Επιτροπή κατά την έκδοση της απόφασης για την κίνηση διαδικασίας, η Νέα Τράπεζα Proton χρειαζόταν πρόσθετο κεφάλαιο ύψους 300 εκατ. ευρώ. Το εν λόγω πρόσθετο κεφάλαιο ήταν αναγκαίο εν μέρει διότι η Νέα Τράπεζα Proton υπέστη ζημίες λόγω του προγράμματος PSI (οι ζημίες από την απομείωση για το 2011 ανήλθαν σε 146,5 εκατ. ευρώ σε σχέση με τα ΟΕΔ και οι πρόσθετες απομειώσεις ύψους 22 εκατ. ευρώ ενσωματώθηκαν στα αποτελέσματα του πρώτου τριμήνου του 2012). Η Νέα Τράπεζα Proton είχε επίσης ανάγκη από πρόσθετα κεφάλαια, διότι οι επιβαρύνσεις για προμήθειες από το 2011 έως το 2016 είχαν αυξηθεί σε σχέση με τα επίπεδα που είχαν προβλεφθεί κατά τη σύσταση της Νέας Τράπεζας Proton. (94) Σύμφωνα με το επικαιροποιημένο σχέδιο αναδιάρθρωσης της Νέας Τράπεζας Proton, που υποβλήθηκε στις 16 Ιουλίου 2012, αυτές οι προβλεπόμενες κεφαλαιακές ανάγκες θα ελάμβαναν τη μορφή αναμενόμενης εισφοράς κεφαλαίου ύψους 285 εκατ. ευρώ το 2012 και αναμενόμενης εισφοράς κεφαλαίου ύψους 15 εκατ. ευρώ το 2014. Στην πραγματικότητα, το ΕΤΧΣ τελικά εισέφερε ποσό 230 εκατ. ευρώ στη Νέα Τράπεζα Proton την 1η Αυγούστου 2012 και 35 εκατ. ευρώ στις 31 Δεκεμβρίου 2012. iii) Εισφορά κεφαλαίου από το ΕΤΧΣ στη Νέα Τράπεζα Proton πριν από την πώληση στη Eurobank (μέτρο NP3) (95) Βάσει της σύμβασης πώλησης της 15ης Ιουλίου 2013, το ΕΤΧΣ είχε ήδη δεσμευτεί να εισφέρει το ποσό των 395 εκατ. ευρώ στη Νέα Τράπεζα Proton (60). Το ΕΤΧΣ κατέβαλε ποσό ύψους 395 εκατ. ευρώ στις 28 Αυγούστου 2013. 2.3.4.2. Μέτρα ενίσχυσης του Νέου TT (96) Η T Bank, το ΤΤ και το Νέο TT έχουν ωφεληθεί από διάφορα μέτρα ενίσχυσης από το 2008. Ο πίνακας 8 παρέχει επισκόπηση αυτών των μέτρων ενίσχυσης. Πίνακας 8 Επισκόπηση των μέτρων ενίσχυσης στην T Bank και στο TT Δικαιούχοι Μέτρο Περιγραφή Οντότητα που χορήγησε την ενίσχυση Ημερομηνία Ποσό κρατικής ενίσχυσης (σε εκατ. ευρώ) Δραστηριότητες της T Bank που μεταβιβάστηκαν στο TT (61) T Χρηματοδότηση του χρηματοδοτικού κενού από την T Bank στο TT (μέρος 1) ΕΤΕΚΕ Δεκέμβριος 2011 450 Μετά την ολοκλήρωση του υπολογισμού του χρηματοδοτικού κενού, η χρηματοδότηση του υπολοίπου του χρηματοδοτικού κενού από T Bank στο TT (μέρος 2) ΕΤΧΣ 14.2.2013 227 Συνολικό ποσό Τ 677 TT TT Εισφορά κεφαλαίου Κεφάλαιο στο πλαίσιο του μέτρου της ανακεφαλαιοποίησης: Προνομιούχες μετοχές του ελληνικού Δημοσίου Κράτος Μάιος 2009 224,96 Το Νέο TT (μεταβατική τράπεζα) NTT 1 Χρηματοδοτικό κενό από το TT στο NTT Χρηματοδότηση του χρηματοδοτικού κενού από το TT στο Νέο TT (μέρος 1) ΕΤΧΣ 29.1.2013 2 730,8 Μετά την ολοκλήρωση του υπολογισμού του χρηματοδοτικού κενού, η χρηματοδότηση του υπολοίπου του χρηματοδοτικού κενού από το ΤΤ στο Νέο TT (μέρος 2) ΕΤΧΣ 14.6.2013 1 001,7 Συνολικό ποσό NTT1 3 732,6 NTT 2 Αρχική εισφορά μετοχικού κεφαλαίου Αρχικό μετοχικό κεφάλαιο του Νέου TT ΕΤΧΣ 29.1.2013 500 2.3.4.2.1. Μέτρο ενίσχυσης της T Bank Παρέμβαση του καθεστώτος εξυγίανσης του ΤΕΚΕ υπέρ της T Bank ύψους 677 εκατ. ευρώ (μέτρο T) (97) Το καθεστώς εξυγίανσης του ΕΤΕΚΕ και του ΕΤΧΣ χρηματοδότησε το χρηματοδοτικό κενό που προέκυψε από τη μεταβίβαση των δραστηριοτήτων από την T Bank στο TT, το οποίο αντιπροσωπεύει τη διαφορά μεταξύ της εύλογης αξίας των στοιχείων του ενεργητικού που μεταβιβάστηκαν από την T Bank στο TT και της εύλογης αξίας των μεταβιβασθέντων στοιχείων παθητικού. Σύμφωνα με την απόφαση της Τράπεζας της Ελλάδος της 17ης Δεκεμβρίου 2011, το καθεστώς εξυγίανσης του ΕΤΕΚΕ κατέβαλε το ποσό των 450 εκατ. ευρώ (62), που αντιστοιχούσε περίπου στα δύο τρίτα του εκτιμώμενου χρηματοδοτικού κενού. Μετά την οριστικοποίηση του υπολογισμού του χρηματοδοτικού κενού από την Τράπεζα της Ελλάδος σε περίπου 677 εκατ. ευρώ, σύμφωνα με απόφαση της Τράπεζας της Ελλάδος της 9ης Απριλίου 2012 (63), στις 14 Φεβρουαρίου 2013 το ΕΤΧΣ (64) κατέβαλε το υπόλοιπο ποσό ύψους 227 εκατ. ευρώ (65) στο Νέο ΤΤ. 2.3.4.2.2. Μέτρο ενίσχυσης στο TT Ανακεφαλαιοποίηση από το κράτος που έλαβε το TT (μέτρο TT) (98) Τον Μάιο του 2009 το TT έλαβε εισφορά κεφαλαίου ύψους 224,96 εκατ. ευρώ, που αντιστοιχεί σε περίπου 2,9 % των ΠΣΣΚ εκείνη τη χρονική στιγμή, από το ελληνικό Δημόσιο. Το TT έλαβε την εισφορά κεφαλαίου στο πλαίσιο του μέτρου ανακεφαλαιοποίησης, η οποία αποτελεί μέρος του καθεστώτος στήριξης των ελληνικών τραπεζών. Η εισφορά κεφαλαίου καταβλήθηκε υπό μορφή προνομιούχων μετοχών. 2.3.4.2.3. Μέτρα ενίσχυσης στο Νέο TT i) Κάλυψη του χρηματοδοτικού κενού του νέου TT ύψους 3 732,6 εκατ. ευρώ (μέτρο 1) (99) Το ΕΤΧΣ χρηματοδότησε το χρηματοδοτικό κενό του Νέου TT, που αντιπροσωπεύει τη διαφορά μεταξύ της αξίας των στοιχείων ενεργητικού που μεταβιβάστηκαν από το TT στο Νέο TT και της ονομαστικής αξίας των μεταβιβασθέντων στοιχείων παθητικού. Σύμφωνα με την απόφαση της Τράπεζας της Ελλάδος της 18ης Ιανουαρίου 2013, το ΕΤΕΚΕ κατέβαλε στις 29 Ιανουαρίου 2013 το ποσό των 2 730,8 εκατ. ευρώ (66), που αντιστοιχούσε περίπου στα δύο τρίτα του εκτιμώμενου χρηματοδοτικού κενού. Μετά την οριστικοποίηση του υπολογισμού του χρηματοδοτικού κενού από την Τράπεζα της Ελλάδος σε 3 732,6 εκατ. ευρώ (67), σύμφωνα με απόφαση της Τράπεζας της Ελλάδος της 21ης Μαΐου 2013, το ΕΤΧΣ κατέβαλε στο Νέο ΤΤ το υπόλοιπο ποσό ύψους 1 001,7 εκατ. ευρώ στις 14 Ιουνίου 2013. ii) Εισφορές κεφαλαίου από το ΕΤΧΣ στο Νέο TT (μέτρο NTT2) (100) Το ΕΤΧΣ ήταν ο μόνος μέτοχος του Νέου TT και χορήγησε σε αυτό κρατική ενίσχυση με τη μορφή αρχικού μετοχικού κεφαλαίου (κοινές μετοχές) ύψους 500 εκατ. ευρώ. 2.4. ΤΟ ΣΧΕΔΙΟ ΑΝΑΔΙΑΡΘΡΩΣΗΣ ΚΑΙ ΤΟ ΝΕΟ ΕΠΙΧΕΙΡΗΜΑΤΙΚΟ ΜΟΝΤΕΛΟ (101) Στις 16 Απριλίου 2014, η Ελλάδα υπέβαλε το σχέδιο αναδιάρθρωσης της Τράπεζας, το οποίο εξηγεί τον τρόπο με τον οποίο η Τράπεζα, ως ενοποιημένη οντότητα που προκύψει από την εξαγορά της Νέας Τράπεζας Proton και του Νέου TT, προτίθεται να αποκαταστήσει τη μακροπρόθεσμη βιωσιμότητά της. 2.4.1. Εγχώριες δραστηριότητες (102) Μέσω του σχεδίου αναδιάρθρωσης, η Τράπεζα θα εστιαστεί στις βασικές τραπεζικές δραστηριότητες της στην Ελλάδα. Ενώ οι διεθνείς δραστηριότητες αντιπροσώπευαν περίπου το 26 % των δανείων το 2010 (68), το ποσοστό αυτό είχε ήδη μειωθεί σε 20 % στο τέλος του 2012 και θα μειωθεί περαιτέρω σε […] % μέχρι το τέλος του 2018 (69). (103) Η βασική προτεραιότητα της Τράπεζας είναι η αποκατάσταση της αποδοτικότητας και της βιωσιμότητας των τραπεζικών δραστηριοτήτων της στην Ελλάδα έως το τέλος της περιόδου αναδιάρθρωσης (31 Δεκεμβρίου 2018). Για τον σκοπό αυτό, το σχέδιο αναδιάρθρωσης περιλαμβάνει δέσμη μέτρων που αποσκοπούν στη βελτίωση της επιχειρησιακής αποτελεσματικότητας της Τράπεζας και καθαρό περιθώριο επιτοκίου, καθώς και μέτρα για την ενίσχυση της κεφαλαιακής θέσης και της δομής του ισολογισμού. (104) Όσον αφορά την επιχειρησιακή αποτελεσματικότητα, η Τράπεζα είχε ήδη ξεκινήσει ένα ευρύ πρόγραμμα εξορθολογισμού πολύ πριν από την απόκτηση του Νέου TT και της Νέας Τράπεζας Proton. Από το 2010, η Τράπεζα έχει μειώσει τη φυσική παρουσία της στην Ελλάδα. Σε αυτοτελή βάση (εκτός από τις εξαγορές του Νέου TT και της Νέας Τράπεζας Proton), μείωσε τα υποκαταστήματά της από 564 τον Ιούνιο του 2008 σε […] το 2014 και μείωσε επίσης το προσωπικό της στην Ελλάδα (από 10 142 άτομα το 2008 σε 9 037 το 2012) (70). (105) Μέχρι τη λήξη του σχεδίου αναδιάρθρωσης, η Τράπεζα προτίθεται να μειώσει περαιτέρω τον αριθμό των υποκαταστημάτων, από το 645 στις 31 Δεκεμβρίου 2012 σε […] στις 31 Δεκεμβρίου 2018 σε προσωρινή βάση, και τον αριθμό των απασχολουμένων, από το 12 430 σε […] σε προσωρινή βάση, δηλαδή λαμβάνοντας υπόψη το Νέο TT και τη Νέα Τράπεζα Proton (71). (106) Η αύξηση της αποδοτικότητας των υποκαταστημάτων και του προσωπικού θα συμβάλει στη μείωση του συνολικού κόστους των συνδυασμένων τραπεζικών δραστηριοτήτων στην Ελλάδα κατά […] %, από 913 εκατ. ευρώ σε ετήσια βάση το 2013 (72) σε […] εκατ. ευρώ το 2018 (73). Ως εκ τούτου, ο αναμενόμενος δείκτης κόστους προς κέρδη των τραπεζικών δραστηριοτήτων στην Ελλάδα θα υποχωρήσει κάτω του […] % στο τέλος της περιόδου αναδιάρθρωσης, σε σχέση με το 60 % το 2012. (107) Το σχέδιο αναδιάρθρωσης περιγράφει επίσης τον τρόπο με τον οποίο η Τράπεζα θα βελτιώσει το κόστος χρηματοδότησης, στοιχείο καθοριστικό για την αποκατάσταση της βιωσιμότητας. Η Τράπεζα εκτιμά ότι θα είναι σε θέση να πληρώνει χαμηλότερα επιτόκια καταθέσεων βασιζόμενη στο σταθερότερο περιβάλλον, και ιδίως στην προβλεπόμενη σταθεροποίηση και ανάκαμψη της ελληνικής οικονομίας, η οποία αναμένεται να αποκατασταθεί από το 2014 και μετά. Οι αποκλίσεις μεταξύ των επιτοκίων καταθέσεων (μέσος όρος των επιτοκίων των προθεσμιακών καταθέσεων, των καταθέσεων όψεως και των καταθέσεων ταμιευτηρίου) αναμένεται να μειωθούν στην Ελλάδα από τις 223 μονάδες βάσης το 2012 σε […] μονάδες βάσης το 2018 (74). Αυτή η μείωση των διαφορών θα επιτευχθεί κυρίως με την καταβολή πολύ χαμηλότερων επιτοκίων για τις προθεσμιακές καταθέσεις. Ομοίως, η εξάρτηση της Τράπεζας από την επείγουσα παροχή ρευστότητας και γενικότερα τη χρηματοδότηση από το Ευρωσύστημα θα μειωθεί από το 42,9 % των συνολικών στοιχείων ενεργητικού στο επίπεδο του ομίλου το 2012 σε […] % το 2018 (75). (108) Το σχέδιο αναδιάρθρωσης προβλέπει επίσης ενίσχυση του ισολογισμού της Τράπεζας. Ο καθαρός δείκτης χορηγήσεων προς καταθέσεις στην Ελλάδα θα μειωθεί σε […] % το 2018 (έναντι 160 % το 2012 και 115 % το 2013) (76), ενώ θα βελτιωθεί η κεφαλαιακή επάρκεια με δείκτη βασικών ιδίων κεφαλαίων κατηγορίας 1 […] % σε επίπεδο ομίλου το 2018 (77) (αντί αρνητικών ιδίων κεφαλαίων πριν από την πρώτη προσωρινή ανακεφαλαιοποίηση). (109) Μια άλλη στρατηγική προτεραιότητα της Τράπεζας είναι η διαχείριση των μη εξυπηρετούμενων δανείων. Εκτός από τις ενισχυμένες πιστωτικές διαδικασίες όσον αφορά τόσο τις διαδικασίες δανειοδότησης όσο και την αναδιάρθρωση των μη εξυπηρετούμενων δανείων, το σχέδιο αναδιάρθρωσης επικεντρώνεται στον χειρισμό των επισφαλών ανοιγμάτων με τη δημιουργία μιας νέας μονάδας αποκατάστασης. Η μονάδα θα ασχολείται ειδικά με την αναδιάρθρωση των επισφαλών ανοιγμάτων. Θα ωφεληθεί από την πείρα 30 έως 50 στελεχών διαχείρισης μη εξυπηρετούμενων δανείων (78). Το ποσοστό των μη εξυπηρετούμενων δανείων θα ανέλθει σε […] % σε επίπεδο ομίλου το 2015 ([…] % το 2015 για την ελληνική εγχώρια αγορά (79)), και στη συνέχεια θα αρχίσει να μειώνεται, με αναμενόμενο ποσοστό […] % στο τέλος της περιόδου αναδιάρθρωσης (80) (30 % στην Ελλάδα πριν από τη διαγραφή χρεών). Τα επισφαλή δάνεια της Τράπεζας στην Ελλάδα θα μειωθούν από 1 652 εκατ. ευρώ το 2013 σε […] εκατ. ευρώ το 2018 (81), χάρη στην ανάκαμψη της ελληνικής οικονομίας. (110) Η βελτίωση της επιχειρησιακής αποτελεσματικότητας, η μείωση του καθαρού περιθωρίου επιτοκίου και η μείωση του κόστους του κινδύνου θα επιτρέψουν την κερδοφορία της Τράπεζας στην Ελλάδα από το 2015 και μετά. Η Τράπεζα αναμένει ότι, σε ενοποιημένη βάση, οι ζημίες θα ανέλθουν σε […] εκατ. ευρώ το 2014 και σε […] εκατ. ευρώ το 2015, ενώ τα κέρδη της θα ανέλθουν σε […] εκατ. ευρώ, […] εκατ. ευρώ και σε […] εκατ. ευρώ το 2016, το 2017 και το 2018 αντίστοιχα (82). Η ενοποιημένη απόδοση ιδίων κεφαλαίων θα ανέλθει σε […] % το 2018 (83). Το εν λόγω επίπεδο αποδοτικότητας θα βασίζεται κυρίως στην ελληνική αγορά (με απόδοση ιδίων κεφαλαίων […] % στο τέλος της περιόδου αναδιάρθρωσης), ενώ το […] και […] θα παρουσιάσει χαμηλότερα επίπεδα αποδοτικότητας (σε […] % και […] % αντίστοιχα). 2.4.2. Διεθνείς τραπεζικές δραστηριότητες (111) Η Τράπεζα έχει ήδη ξεκινήσει την απομόχλευση και αναδιάρθρωση του διεθνούς δικτύου της. Έχει ήδη πωλήσει θυγατρικές στην Τουρκία (Eurobank Tefken) και την Πολωνία (EFG Poland). Το εμπορικό έλλειμμα, ήτοι η διαφορά μεταξύ του εναπομένοντος ποσού των καταθέσεων και του οφειλόμενου ποσού των δανείων για μια συγκεκριμένη θυγατρική, του εναπομένοντος διεθνούς δικτύου μειώθηκε από 1,7 δισεκατ. ευρώ το 2010 σε 0,8 δισεκατ. ευρώ, ενώ οι λειτουργικές δαπάνες μειώθηκαν κατά 9 % μεταξύ του 2010 και του 2012 (84). (112) Η Τράπεζα θα συνεχίσει την αναδιάρθρωση και απομόχλευση του διεθνούς δικτύου της. Ειδικότερα, η Τράπεζα έχει δεσμευτεί να μειώσει το μέγεθος του χαρτοφυλακίου των διεθνών περιουσιακών στοιχείων της σε 8,77 δισεκατ. ευρώ έως τις 30 Ιουνίου 2017. Η Τράπεζα έχει επίσης δεσμευθεί για την περαιτέρω μείωση αυτού του χαρτοφυλακίου σε 3,5 δισεκατ. ευρώ, σε περίπτωση που απαιτηθεί εισφορά του ΕΤΧΣ για ποσό άνω του ενός δισεκατ. ευρώ στην επικείμενη αύξηση του μετοχικού κεφαλαίου. (113) Μία από τις επιλογές που εξέτασε η Τράπεζα στο σχέδιο αναδιάρθρωσης για την επίτευξη αυτού του στόχου είναι η εκποίηση των δραστηριοτήτων της σε […] (85). (114) Οι εν λόγω εκποιήσεις αντιπροσωπεύουν το […] % των αλλοδαπών περιουσιακών στοιχείων της Τράπεζας στις 31 Δεκεμβρίου 2012. Ως εκ τούτου, τα στοιχεία ενεργητικού της στην αλλοδαπή θα ανέρχονταν σε […] δισεκατ. ευρώ στις 31 Δεκεμβρίου 2018, με ένα διεθνές δίκτυο επικεντρωμένο σε […] και […]. (115) Το σχέδιο αναδιάρθρωσης παρουσιάζει την ανάγκη μείωσης της εξάρτησης των αλλοδαπών θυγατρικών εταιρειών από την ελληνική μητρική εταιρεία όσον αφορά τις ανάγκες χρηματοδότησής τους και τη συνέχιση της διασφάλισης της κεφαλαιακής θέσης της Τράπεζας. (116) Για τον σκοπό αυτό, η Τράπεζα σχεδιάζει να εφαρμόσει σημαντικό πρόγραμμα μείωσης του κόστους στο διεθνές δίκτυο, […]. Ενδεικτικά, το […] θα κλείσουν […] υποκαταστήματα, ενώ ο αριθμός των εργαζομένων θα μειωθεί κατά […] άτομα από τις 31 Δεκεμβρίου 2012 έως την πώληση της θυγατρικής το […] (86). (117) Η Τράπεζα θα μειώσει τη συνολική χρηματοδότηση στις αλλοδαπές θυγατρικές από 2 δισεκατ. ευρώ το 2012 σε […] το 2018 (87), ενώ η απόδοση ιδίων κεφαλαίων θα ανέλθει σε […] % και […] % το […] και […] αντίστοιχα. 2.4.3. Μη τραπεζικές δραστηριότητες: πώληση των δραστηριοτήτων ασφαλειών και διαχείρισης ακίνητης περιουσίας (118) Η Τράπεζα έχει μειώσει τη συμμετοχή της στη θυγατρική της διαχείρισης ακίνητης περιουσίας Eurobank Properties κάτω του 35 % μέσω αύξησης μετοχικού κεφαλαίου, γεγονός που θα έχει θετική επίπτωση στον δείκτη βασικών ιδίων κεφαλαίων κατηγορίας 1 της Τράπεζας (88). Η Τράπεζα θα εκποιήσει εξ ολοκλήρου την εν λόγω θυγατρική έως τις 31 Δεκεμβρίου 2018. (119) Η Τράπεζα σχεδιάζει επίσης να πωλήσει τις ασφαλιστικές θυγατρικές της έως […]. 2.4.4. Άντληση ιδιωτικών κεφαλαίων και εισφορές από τους υφιστάμενους μετόχους και πιστωτές μειωμένης εξασφάλισης (120) Η Τράπεζα κατόρθωσε να συγκεντρώσει κεφάλαια από την αγορά και, ως εκ τούτου, μείωσε την κρατική ενίσχυση την οποία είχε ανάγκη η Τράπεζα. (121) Οι μέτοχοί της υπέστησαν σοβαρή ζημία από την ανακεφαλαιοποίηση της άνοιξης του 2013, εφόσον το ΕΤΧΣ απέκτησε το 98,56 % των μετοχών της Τράπεζας, με αποτέλεσμα τη μείωση του ποσοστού συμμετοχής των παλαιών μετόχων μόλις στο 1,44 %. Ως εκ τούτου, το ΕΤΧΣ απέκτησε τον πλήρη έλεγχο της Τράπεζας τον Ιούνιο του 2013. Δεν έχει καταβληθεί κανένα μέρισμα σε μετρητά από το 2008. (122) Τον Φεβρουάριο του 2012, η Τράπεζα προσφέρθηκε να επαναγοράσει υβριδικά μέσα από ιδιώτες επενδυτές σε τιμή μεταξύ του 40 % και του 50 % της ονομαστικής αξίας τους. Η τιμή αυτής της επαναγοράς καθορίστηκε με βάση την αγοραία αξία των εν λόγω μέσων και περιελάμβανε ανώτατη αμοιβή δέκα εκατοστιαίων μονάδων, η οποία προστέθηκε με σκοπό την παροχή κινήτρων για τη συμμετοχή των επενδυτών στην επαναγορά. Η προσφορά αυτή έγινε αποδεκτή σχεδόν για το 50 % της συνολικής ονομαστικής αξίας των μέσων, συνυπολογιζόμενου του κόστους της πράξης, αποφέροντας στην Τράπεζα κέρδη 248 εκατ. ευρώ (89). (123) Τον Μάιο του 2013, η Τράπεζα εξήγγειλε και νέα πράξη διαχείρισης παθητικού. Η Τράπεζα πρόσφερε στους ομολογιούχους τη δυνατότητα να μετατρέψουν τους τίτλους τους κατώτερης κατηγορίας 1 και κατώτερης κατηγορίας 2, με εναπομείναν ποσό ύψους 662 εκατ. ευρώ, σε κοινές μετοχές, στο άρτιο. Η τιμή μετατροπής είχε καθοριστεί κατά τρόπον ώστε να αντιστοιχεί στην τιμή εγγραφής την οποία κατέβαλε το ΕΤΧΣ στην ανακεφαλαιοποίηση της άνοιξης του 2013 (90). Το ποσοστό αποδοχής ήταν 48 %. Δεδομένου ότι οι κάτοχοι ομολόγων κατώτερης κατηγορίας 1 και κατώτερης κατηγορίας 2 μετέτρεψαν τις μετοχές τους σε κατώτερα μέσα μειωμένης εξασφάλισης χωρίς την καταβολή μετρητών, τα αντληθέντα κεφάλαια ανήλθαν σε 317 εκατ. ευρώ. (124) Οι δύο επαναγορές ιδίων μετοχών είχαν ως αποτέλεσμα τη μείωση της αξίας του συνόλου των χρεογράφων και υβριδικών μέσων μειωμένης εξασφάλισης από 1 045 εκατ. ευρώ στις 31 Δεκεμβρίου 2011 σε 283 εκατ. ευρώ στις 31 Δεκεμβρίου 2013 (91). 2.5. ΑΝΑΛΗΨΗ ΔΕΣΜΕΥΣΕΩΝ ΑΠΟ ΤΙΣ ΕΛΛΗΝΙΚΕΣ ΑΡΧΕΣ (125) Η Ελλάδα δεσμεύτηκε ότι η Τράπεζα και οι θυγατρικές της θα εφαρμόσουν το σχέδιο αναδιάρθρωσης που υποβλήθηκε στις 16 Απριλίου 2014 και ανέλαβε πρόσθετες δεσμεύσεις ως προς την εφαρμογή του προγράμματος αναδιάρθρωσης («οι δεσμεύσεις»). Οι δεσμεύσεις, που απαριθμούνται στο παράρτημα, συνοψίζονται στο παρόν τμήμα. (126) Πρώτον, η Ελλάδα δεσμεύτηκε ότι η Τράπεζα θα αναδιαρθρώσει τις ελληνικές εμπορικές της δραστηριότητες ορίζοντας ανώτατο αριθμό υποκαταστημάτων και εργαζομένων καθώς και ανώτατο ποσό των συνολικών δαπανών. Οι δεσμεύσεις αυτές πρέπει να εκπληρωθούν έως τις 31 Δεκεμβρίου 2017 (92). (127) Η Ελλάδα έχει αναλάβει επίσης δέσμευση ότι η Τράπεζα θα περιορίσει το κόστος των καταθέσεων που εισπράττονται στην Ελλάδα και θα τηρήσει ανώτατο δείκτη καθαρών δανείων προς καταθέσεις έως τις 31 Δεκεμβρίου 2017 (93). (128) Όσον αφορά τις αλλοδαπές θυγατρικές της Τράπεζας, η Ελλάδα δεσμεύτηκε ότι η Τράπεζα δεν θα παράσχει πρόσθετη κεφαλαιακή στήριξη εάν δεν πληρούνται προκαθορισμένοι όροι. Η Ελλάδα δεσμεύτηκε ακόμη ότι η Τράπεζα θα συμβάλει σε σημαντικό βαθμό στην απομόχλευση των διεθνών περιουσιακών στοιχείων της έως τις 30 Ιουνίου 2018 (94). (129) Η Ελλάδα δεσμεύτηκε ότι η Τράπεζα θα εκποιήσει τις ασφαλιστικές της δραστηριότητες, τη θυγατρική της διαχείρισης ακίνητης περιουσίας και ορισμένους τίτλους και θα μειώσει το μέγεθος του χαρτοφυλακίου ιδιωτικών επενδύσεων. Επιπλέον, η Τράπεζα δεν θα αγοράζει τίτλους μη επενδυτικής κατηγορίας, με περιορισμένες εξαιρέσεις (95). (130) Η Ελλάδα ανέλαβε ορισμένες δεσμεύσεις σχετικά με την εταιρική διακυβέρνηση της Τράπεζας. Δεσμεύτηκε να περιορίσει τις αποδοχές των εργαζομένων και των διευθυντικών στελεχών της Τράπεζας, ώστε να συμμορφωθεί με την ελληνική νομοθεσία για την εταιρική διακυβέρνηση και να δημιουργήσει μια αποτελεσματική και κατάλληλη οργανωτική δομή (96). (131) Η Ελλάδα έχει αναλάβει επίσης δέσμευση ότι η Τράπεζα θα ενισχύσει την πιστωτική πολιτική της, ώστε να αποτρέψει κάθε διάκριση σε οποιοδήποτε στάδιο της διαδικασίας δανειοδότησης και να διασφαλίσει ότι οι αποφάσεις για τη χορήγηση και την αναδιάρθρωση δανείων αποσκοπούν στη μεγιστοποίηση της αποδοτικότητας της Τράπεζας. Η Ελλάδα δεσμεύτηκε ότι η Τράπεζα θα βελτιώσει την παρακολούθηση του πιστωτικού κινδύνου καθώς και την αναδιάρθρωση δανείων (97). (132) Ορισμένες δεσμεύσεις αφορούν τις πράξεις της Τράπεζας με συνδεδεμένους δανειολήπτες. Σκοπός των εν λόγω δεσμεύσεων είναι να διασφαλιστεί ότι η Τράπεζα δεν παρεκκλίνει από τις συνετές τραπεζικές πρακτικές κατά τη χορήγηση ή την αναδιάρθρωση δανείων στους υπαλλήλους, τα διοικητικά στελέχη και τους μετόχους της, καθώς και σε δημόσιους φορείς, πολιτικά κόμματα και τις εταιρείες μέσων μαζικής ενημέρωσης (98). (133) Τέλος, η Ελλάδα δεσμεύτηκε να επιβάλει περαιτέρω περιορισμούς για την Τράπεζα, όπως η απαγόρευση καταβολής τοκομεριδίων και μερισμάτων, η απαγόρευση εξαγοράς επιχειρήσεων και η απαγόρευση της διαφήμισης (99). (134) Οι εν λόγω αναλήψεις υποχρεώσεων θα παρακολουθούνται έως τις 31 Δεκεμβρίου 2018 από τον εντολοδόχο παρακολούθησης. (135) Χωριστά, στο πλαίσιο της τρέχουσας αύξησης κεφαλαίου της Τράπεζας, εφόσον το ΕΤΧΣ στηρίζει την αύξηση κεφαλαίου, η Ελλάδα δεσμεύτηκε να εφαρμόσει τα μέτρα που προβλέπονται στο άρθρο 6α του νόμου του ΕΤΧΣ, όπως τροποποιήθηκε στις 30 Μαρτίου 2014. Η διάταξη αυτή αποσκοπεί στην κατανομή του εναπομένοντος ποσού του κεφαλαιακού ελλείμματος ενός πιστωτικού ιδρύματος στους κατόχους των κεφαλαιακών μέσων του και άλλων υποχρεώσεων μειωμένης διασφάλισης, εφόσον είναι αναγκαίο, πριν από κάθε εισφορά κεφαλαίου από το ΕΤΧΣ. 3. ΛΟΓΟΙ ΓΙΑ ΤΗΝ ΚΙΝΗΣΗ ΤΩΝ ΕΠΙΣΗΜΩΝ ΔΙΑΔΙΚΑΣΙΩΝ ΕΡΕΥΝΑΣ 3.1. ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ ΟΣΟΝ ΑΦΟΡΑ ΤΗΝ ΠΡΩΤΗ ΠΡΟΣΩΡΙΝΗ ΑΝΑΚΕΦΑΛΑΙΟΠΟΙΗΣΗ (136) Στις 27 Ιουλίου 2012 η Επιτροπή κίνησε την επίσημη διαδικασία έρευνας για να διαπιστώσει αν πληρούνται οι όροι της τραπεζικής ανακοίνωσης του 2008 (100) σχετικά με την καταλληλότητα, την αναγκαιότητα και την αναλογικότητα της πρώτης προσωρινής ανακεφαλαιοποίησης από το ΕΤΧΣ υπέρ της Τράπεζας (μέτρο Β1). (137) Όσον αφορά την καταλληλότητα του μέτρου, εφόσον η ενίσχυση χορηγήθηκε μετά από προηγούμενη ανακεφαλαιοποίηση και ενίσχυση ρευστότητας και λόγω της παρατεταμένης περιόδου διάσωσης, η Επιτροπή εξέφρασε αμφιβολίες για το αν η Τράπεζα είχε λάβει όλα τα αναγκαία μέτρα για να αποφευχθεί η ανάγκη ενίσχυσης στο μέλλον (101). Επιπλέον, δεν ήταν σαφές για την Επιτροπή ποιος θα είχε τον έλεγχο της Τράπεζας μετά την αντικατάσταση της προσωρινής ανακεφαλαιοποίησης από μόνιμη ανακεφαλαιοποίηση (102) εφόσον η Τράπεζα θα μπορούσε να τεθεί υπό τον έλεγχο είτε του κράτους είτε μειοψηφικών ιδιωτών ιδιοκτητών. Η Επιτροπή επισήμανε ότι επιθυμούσε να εξασφαλίσει ότι η ποιότητα της διαχείρισης της Τράπεζας, και ιδίως η διαδικασία δανειοδότησης, δεν θα υποβαθμιζόταν σε καμία περίπτωση. (138) Όσον αφορά την αναγκαιότητα της πρώτης προσωρινής ανακεφαλαιοποίησης, στην αιτιολογική σκέψη 66 της απόφασης για την κίνηση της διαδικασίας για τη Eurobank, η Επιτροπή αμφέβαλε για το αν είχαν ληφθεί όλα τα δυνατά μέτρα για να αποτραπεί η ανάγκη νέας ενίσχυσης της Τράπεζας στο μέλλον. Επιπλέον, δεδομένου ότι η διάρκεια της περιόδου προσωρινής ανακεφαλαιοποίησης ήταν αβέβαιη, η Επιτροπή δεν μπορούσε να κρίνει αν ήταν επαρκής και σύμφωνη με τις αρχές περί αντιστάθμισης και επιμερισμού των βαρών βάσει των κανόνων για τις κρατικές ενισχύσεις. Εξάλλου, καθώς οι όροι μετατροπής της πρώτης προσωρινής ανακεφαλαιοποίησης σε οριστική ανακεφαλαιοποίηση δεν ήταν γνωστοί όταν εκδόθηκε η απόφαση για την κίνηση της διαδικασίας για τη Eurobank, η Επιτροπή δεν μπορούσε να τους αξιολογήσει. (139) Όσον αφορά την αναλογικότητα του μέτρου, η Επιτροπή εξέφρασε αμφιβολίες για το κατά πόσο οι διασφαλίσεις (απαγόρευση της διαφήμισης, απαγόρευση καταβολής τοκομεριδίων και μερισμάτων, απαγόρευση δικαιώματος προαίρεσης και επαναγοράς, όπως περιγράφεται στην αιτιολογική σκέψη 71 της απόφασης για την κίνηση της διαδικασίας για τη Eurobank) ήταν επαρκείς σε σχέση με την πρώτη προσωρινή ανακεφαλαιοποίηση. Επιπλέον, στην αιτιολογική σκέψη 72 της απόφασης για την κίνηση της διαδικασίας για τη Eurobank, η Επιτροπή ανέφερε ότι η έλλειψη κανόνων που να εμποδίζουν το ΕΤΧΣ να συντονίζει και τις τέσσερις μεγαλύτερες ελληνικές τράπεζες (δηλαδή την Τράπεζα, την Alpha Bank, την Εθνική Τράπεζα της Ελλάδος και την Τράπεζα Πειραιώς) και η έλλειψη επαρκών διασφαλίσεων που θα αποτρέπουν την ανταλλαγή εμπορικά ευαίσθητων πληροφοριών μεταξύ τους θα μπορούσαν να προκαλέσουν στρεβλώσεις του ανταγωνισμού. Η Επιτροπή, συνεπώς, πρότεινε τον διορισμό εντολοδόχου παρακολούθησης με φυσική παρουσία στην Τράπεζα. 3.2. ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ ΓΙΑ ΤΗ ΝΕΑ ΤΡΑΠΕΖΑ PROTON (140) Στις 26 Ιουλίου 2012, η Επιτροπή κίνησε την επίσημη διαδικασία έρευνας για να διαπιστώσει κατά πόσον η παρέμβαση του καθεστώτος εξυγίανσης του ΕΤΕΚΕ με ποσό 1 122 εκατ. ευρώ (μέτρο NP1), καθώς και η εισφορά κεφαλαίου ύψους 250 εκατ. ευρώ από το ΕΤΧΣ και οι εισφορές κεφαλαίου από το ΕΤΧΣ συνολικού ύψους 300 εκατ. ευρώ (μέτρο NP2) υπέρ της Νέας Τράπεζας Proton ήταν σύμφωνες με τα γενικά κριτήρια συμβατότητας και τις απαιτήσεις της τραπεζικής ανακοίνωσης του 2008, της ανακοίνωσης περί ανακεφαλαιοποίησης (103) και της ανακοίνωσης περί αναδιάρθρωσης (104) (αποκατάσταση της μακροπρόθεσμης βιωσιμότητας, επιμερισμός των επιβαρύνσεων και περιορισμός της ενίσχυσης στο ελάχιστο απαραίτητο, και περιορισμός των στρεβλώσεων του ανταγωνισμού). (141) Σχετικά με την καταλληλότητα των μέτρων, η Επιτροπή ανέφερε ότι τα εν λόγω μέτρα ήταν τα κατάλληλα ως ενίσχυση διάσωσης. (142) Σχετικά με την αναγκαιότητα των μέτρων, η Επιτροπή παρατήρησε ότι η παρέμβαση του μηχανισμού εξυγίανσης του ΕΤΕΚΕ ήταν αναγκαία τόσο ως προς το ύψος όσο και τη μορφή της, ενώ οι εισφορές κεφαλαίου από το ΕΤΧΣ ήταν αναγκαίες μόνο ως προς τη μορφή τους. Ωστόσο, όσον αφορά το ποσό των εισφορών κεφαλαίου από το ΕΤΧΣ, στην αιτιολογική σκέψη 59 της απόφασης για την κίνηση της διαδικασίας για τη Νέα Τράπεζα Proton, η Επιτροπή εξέφρασε αμφιβολίες για το κατά πόσο η Νέα Τράπεζα Proton θα ήταν σε θέση να αποκαταστήσει τη μακροπρόθεσμη βιωσιμότητά της σε αυτόνομη βάση και κατά πόσον ένα αυτοτελές σχέδιο αναδιάρθρωσης ήταν η φθηνότερη διαθέσιμη επιλογή. Επιπλέον, στις αιτιολογικές σκέψεις 60 και 61 της απόφασης για την κίνηση της διαδικασίας για τη Νέα Τράπεζα Proton, η Επιτροπή ανέφερε ότι η αδυναμία της Νέας Τράπεζας Proton να καταβάλει την αναγκαία αμοιβή για την ανακεφαλαιοποίηση από το ΕΤΧΣ δημιουργούσε αμφιβολίες για το αν ήταν κατά βάση υγιής τράπεζα και, ως εκ τούτου, ενεργοποίησε την ανάγκη για διεξοδική αναδιάρθρωση. (143) Όσον αφορά την αναλογικότητα των μέτρων, η Επιτροπή έκρινε ότι ήταν αναλογικά ως ενίσχυση διάσωσης. (144) Όσον αφορά την αποκατάσταση της μακροπρόθεσμης βιωσιμότητας της Νέας Τράπεζας Proton, στην αιτιολογική σκέψη 65 της απόφασης για την κίνηση της διαδικασίας για τη Νέα Τράπεζα Proton, η Επιτροπή εξέφρασε αμφιβολίες για το κατά πόσον η Τράπεζα θα μπορούσε να καταστεί βιώσιμη σε αυτόνομη βάση. (145) Η Επιτροπή αμφισβητούσε ότι η προταθείσα αναδιάρθρωση ήταν επαρκής σε σύγκριση με το βάθος της απαιτούμενης αναδιάρθρωσης, δεδομένης της έλλειψης επαρκούς αμοιβής. 3.3. ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ ΣΧΕΤΙΚΑ ΜΕ ΤΟ ΝΕΟ TT (146) Στις 6 Μαΐου 2013, η Επιτροπή κίνησε την επίσημη διαδικασία έρευνας προκειμένου να διαπιστώσει αν η χρηματοδότηση ύψους 4,1 δισεκατ. ευρώ του χρηματοδοτικού κενού για τις δραστηριότητες που μεταβιβάστηκαν από το TT στο Νέο TT (μέτρο ΝΤΤ1), η εισφορά κεφαλαίου ύψους 500 εκατ. ευρώ από το ΕΤΧΣ στο Νέο TT (μέτρο ΝΤΤ2), η εισφορά κεφαλαίου ύψους 224,96 εκατ. ευρώ με τη μορφή προνομιούχων μετοχών στο πλαίσιο του καθεστώτος στήριξης των ελληνικών τραπεζών στο Νέο ΤΤ (μέτρο TT) και η παρέμβαση του μηχανισμού εξυγίανσης του ΕΤΕΚΕ με το ποσό των 0,68 δισεκατ. ευρώ υπέρ των στοιχείων ενεργητικού της T Bank που μεταβιβάστηκαν στο TT (μέτρο Τ) ήταν σύμφωνα με τα γενικά κριτήρια συμβατότητας και τις απαιτήσεις της τραπεζικής ανακοίνωσης του 2008, της ανακοίνωσης περί ανακεφαλαιοποίησης και της ανακοίνωσης περί αναδιάρθρωσης (αποκατάσταση της μακροπρόθεσμης βιωσιμότητας, επιμερισμός επιβαρύνσεων, περιορισμός της ενίσχυσης στο ελάχιστο απαραίτητο και περιορισμός των στρεβλώσεων του ανταγωνισμού). (147) Η Επιτροπή θεωρεί ότι και τα δύο μέτρα ΝΤΤ1 και ΝΤΤ2 ήταν κατάλληλα και αναγκαία με τη μορφή ενισχύσεων διάσωσης. Όσον αφορά την αναγκαιότητα του μέτρου NTT2 ως προς το ποσό του, η Επιτροπή, έχοντας αμφιβολίες ως προς τη μακροπρόθεσμη βιωσιμότητα του Νέου TT σε αυτόνομη βάση, θεώρησε ότι η αναδιάρθρωση σε μεμονωμένη βάση ενδέχεται να μην είναι η μόνη και η φθηνότερη διαθέσιμη επιλογή (105). Όσον αφορά την αμοιβή των δύο μέτρων, η Επιτροπή επισήμανε ότι η κάλυψη του χρηματοδοτικού κενού ήταν μη επιστρεπτέα δαπάνη χωρίς συμψηφισμό με τα μελλοντικά έσοδα που δημιούργησε την ανάγκη για ριζική αναδιάρθρωση (106). (148) Σχετικά με την αναλογικότητα των δύο μέτρων, η Επιτροπή θεωρεί ότι τα μέτρα ΝΤΤ2 και ΝΤΤ1 ήταν αναλογικά ως ενίσχυση διάσωσης σε βραχυπρόθεσμη βάση, αλλά στην αιτιολογική σκέψη 79 της απόφασης για την κίνηση της διαδικασίας για το Νέο TT ζήτησε την ταχεία λήψη μέτρων για που θα μπορούσαν να περιορίσουν τις αρνητικές δευτερογενείς επιπτώσεις. (149) Όσον αφορά το συμβιβάσιμο του μέτρου Τ, η Επιτροπή το είχε ήδη εγκρίνει προσωρινά ως ενίσχυση διάσωσης στις 16 Μαΐου 2012, στην απόφασή της σχετικά με την εξυγίανση της T Bank («απόφαση για την T Bank») (107) αλλά δεν μπορούσε να παράσχει οριστική έγκριση της ενίσχυσης για τις δραστηριότητες της T Bank που μεταβιβάστηκαν στο TT. Η Επιτροπή παρέτεινε στην απόφαση για κίνηση διαδικασίας για το Νέο TT (108) την έγκριση του μέτρου ως ενίσχυσης διάσωσης έως την ημερομηνία που θα ελάμβανε την τελική απόφαση για μια επικαιροποιημένη έκδοση του σχεδίου αναδιάρθρωσης για το ΤΤ. (150) Όσον αφορά το συμβιβάσιμο αυτών των μέτρων με την ανακοίνωση για τα μέτρα αναδιάρθρωσης, η Επιτροπή εξέφρασε αμφιβολίες ως προς τη δυνατότητα αποκατάστασης της μακροπρόθεσμης βιωσιμότητας του Νέου TT σε αυτόνομη βάση. Οι επιφυλάξεις της βασίζονταν στον περιορισμένο αριθμό των προταθέντων μέτρων που θα έπρεπε να λάβει το Νέο TT για δημιουργία κερδών στο μέλλον, στην αβεβαιότητα του καθεστώτος εθελοντικής συνταξιοδότησης όσον αφορά τη χρονική στιγμή και το ποσοστό αποδοχής από τους εργαζομένους, την απουσία πρόσθετων μέτρων για τη μείωση των εξόδων προσωπικού, την έλλειψη μέτρων για τον εξορθολογισμό του δικτύου υποκαταστημάτων μετά την εξαγορά της T Bank και τη συνακόλουθη αδυναμία αξιοποίησης πιθανών συνεργειών (109). (151) Στις αιτιολογικές σκέψεις 90 και 91 της απόφασης για την κίνηση της διαδικασίας για το Νέο TT, η Επιτροπή εξέφρασε αμφιβολίες σχετικά με το κατά πόσο η φιλόδοξη μείωση των περιθωρίων των επιτοκίων για τις υφιστάμενες καταθέσεις και η αύξηση των δανειακών περιθωρίων για χορήγηση νέων δανείων θα μπορούσε να υλοποιηθεί χωρίς την απώλεια σημαντικού αριθμό πελατών του Νέου TT και χωρίς τη χορήγηση δανείων υψηλού κινδύνου. Επιπλέον η Επιτροπή εξέφρασε αμφιβολίες για το κατά πόσο το Νέο TT θα διπλασιάσει το εταιρικό χαρτοφυλάκιο δανείων, όπως έχει προγραμματιστεί, και κατά πόσον, με δεδομένη την έλλειψη εμπειρογνωσίας, θα μπορούσε να επιτύχει τον προβλεφθέντα ισχυρό ρυθμό αύξησης των καθαρών εσόδων από τόκους. (152) Ως εκ τούτου, στην αιτιολογική σκέψη 95 της απόφασης για την κίνηση της διαδικασίας για το Νέο TT, η Επιτροπή εξέφρασε την άποψη ότι η ενσωμάτωση του ΤΤ σε μια μεγαλύτερη βιώσιμη χρηματοπιστωτική εταιρεία θα μπορούσε να αυξήσει τις προοπτικές βιωσιμότητας του Νέου ΤΤ, καθώς θα επέτρεπε τον εξορθολογισμό των δαπανών, τον επαναπροσδιορισμό των καταθέσεων και των νέων δανείων και την προσφορά ευρύτερου φάσματος προϊόντων. (153) Εφόσον η Τράπεζα ενσωμάτωσε τις οικονομικές δραστηριότητες που προηγουμένως ασκούσε το TT, συμπεριλαμβανομένων των δραστηριοτήτων της T Bank, η Επιτροπή κίνησε επίσημη διαδικασία έρευνας σχετικά με το κατά πόσον τα μέτρα Τ και TT παρείχαν μακροπρόθεσμη λύση για τη βιωσιμότητα του Νέου TT και κάλεσε τα ενδιαφερόμενα μέρη να υποβάλουν τις παρατηρήσεις τους. (154) Αναφορικά με τον καταμερισμό του κόστους, η Επιτροπή θεώρησε ότι η αναδιάρθρωση σε αυτοτελή βάση διογκώνει το κόστος αναδιάρθρωσης και, ως εκ τούτου, είχε αμφιβολίες κατά πόσο η κρατική ενίσχυση περιοριζόταν στο ελάχιστο. Επιπλέον, η Επιτροπή επισήμανε ότι, μολονότι είχε επιτευχθεί επαρκής καταμερισμός των επιβαρύνσεων στους ομολογιούχους μειωμένης εξασφάλισης, που ήταν μάλλον ο μέγιστος εφικτός, η απουσία αμοιβής προκάλεσε την ανάγκη για διεξοδική αναδιάρθρωση, τόσο από την άποψη των μέτρων βιωσιμότητάς της μέτρα και όσον αφορά τα μέτρα για τον περιορισμό των στρεβλώσεων του ανταγωνισμού. Η Επιτροπή παρατήρησε επίσης ότι το γεγονός ότι ένα μεγάλο μέρος των ζημιών οφειλόταν στη διαγραφή χρεών υπέρ του Δημοσίου δικαιολογούσε χαμηλότερη αμοιβή (110). (155) Όσον αφορά τις στρεβλώσεις του ανταγωνισμού, η Επιτροπή επισήμανε ότι το τεράστιο ποσό της ενίσχυσης που έλαβε το ΤΤ και οι μεταβιβασθείσες δραστηριότητες της T Bank και η έλλειψη αμοιβής καθιστούσαν αναγκαία τη ριζική αναδιάρθρωση και τη μείωση της παρουσίας του Νέου TT στην αγορά. Επιπλέον, ενώ οι ζημίες προήλθαν κυρίως από την κατοχή ΟΕΔ, η Επιτροπή επισήμανε ότι το ΤΤ κατείχε περισσότερα ΟΕΔ από άλλες ελληνικές τράπεζες αναλογικά με το μέγεθός του, γεγονός που θεωρήθηκε ότι συνιστούσε ανάρμοστη ανάληψη κινδύνου (111). Τέλος, επισήμανε ότι, μολονότι το Νέο TT παρέμεινε στην αγορά σχεδόν όπως ήταν το ΤΤ στο παρελθόν, οι στρεβλώσεις του ανταγωνισμού θα ήταν περιορισμένες λόγω του σχετικά μικρού μεγέθους του και της απουσίας δραστηριοτήτων στην αλλοδαπή. Ωστόσο, η Επιτροπή εξέφρασε αμφιβολίες για το κατά πόσον είχαν ληφθεί επαρκή μέτρα για τον περιορισμό των αδικαιολόγητων στρεβλώσεων του ανταγωνισμού και θεωρούσε ότι ήταν ενδεχομένως αναγκαία μια απαγόρευση της ηγετικής θέσης στον καθορισμό των τιμών και η λήψη άλλων μέτρων συμπεριφοράς (112). 4. ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ ΣΧΕΤΙΚΑ ΜΕ ΤΗΝ ΕΠΙΣΗΜΗ ΔΙΑΔΙΚΑΣΙΑ ΕΡΕΥΝΑΣ ΟΣΟΝ ΑΦΟΡΑ ΤΗΝ ΠΡΩΤΗ ΕΝΔΙΑΜΕΣΗ ΑΝΑΚΕΦΑΛΑΙΟΠΟΙΗΣΗ ΠΑΡΑΤΗΡΗΣΕΙΣ ΑΠΟ ΕΛΛΗΝΙΚΗ ΤΡΑΠΕΖΑ (156) Στις 3 Ιανουαρίου 2013 η Επιτροπή έλαβε τις παρατηρήσεις που υπέβαλε μια ελληνική τράπεζα σχετικά με την απόφαση για την κίνηση της διαδικασίας για τη Eurobank. Η εν λόγω ελληνική τράπεζα παρατήρησε ότι η ανακεφαλαιοποίηση των ελληνικών τραπεζών από το ΕΤΧΣ αποτελεί, καταρχήν, ένα ευπρόσδεκτο βήμα προς ένα υγιέστερο και πιο βιώσιμο τραπεζικό σύστημα και δεν διατύπωσε καμία αντίρρηση για την ανακεφαλαιοποίηση της Eurobank. (157) Ωστόσο, εκφράζοντας ταυτόχρονα τη συνολική στήριξη για την αρχή της ανακεφαλαιοποίησης των ελληνικών τραπεζών από το ΕΤΧΣ, η ελληνική τράπεζα εξήγησε ότι, για να μειωθούν στο ελάχιστο οι στρεβλώσεις του ανταγωνισμού και να αποφεύγονται οι διακρίσεις, ανέμενε ότι η ανακεφαλαιοποίηση από το ΕΤΧΣ θα είναι ανοικτή σε όλες τις τράπεζες που λειτουργούν στην Ελλάδα υπό παρόμοιες όρους. 5. ΠΑΡΑΤΗΡΗΣΕΙΣ ΤΗΣ ΕΛΛΑΔΑΣ ΣΧΕΤΙΚΑ ΜΕ ΤΗΝ ΚΙΝΗΣΗ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ 5.1. ΠΑΡΑΤΗΡΗΣΕΙΣ ΤΗΣ ΕΛΛΑΔΑΣ ΣΧΕΤΙΚΑ ΜΕ ΤΗΝ ΚΙΝΗΣΗ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ ΟΣΟΝ ΑΦΟΡΑ ΤΗΝ ΠΡΩΤΗ ΠΡΟΣΩΡΙΝΗ ΑΝΑΚΕΦΑΛΑΙΟΠΟΙΗΣΗ (158) Στις 5 Σεπτεμβρίου 2012, η Ελλάδα υπέβαλε παρατηρήσεις τις οποίες διατύπωσαν η Τράπεζα της Ελλάδος και το ΕΤΧΣ σχετικά με την απόφαση για την κίνηση διαδικασίας για την Eurobank. 5.1.1. Παρατηρήσεις που διατύπωσε η Τράπεζα της Ελλάδος (159) Όσον αφορά την καταλληλότητα της πρώτης προσωρινής ανακεφαλαιοποίησης, η Τράπεζα της Ελλάδος επισήμανε ότι το κεφάλαιο των 18 δισεκατ. ευρώ με τα οποίο το ΕΤΧΣ ανακεφαλαιοποίησε τις τέσσερις μεγαλύτερες ελληνικές τράπεζες τον Μάιο του 2012 ήταν μικρότερο από το τελικό ποσό που ήταν αναγκαίο για να αποκτήσουν οι εν λόγω τράπεζες σταδιακά και να διατηρήσουν δείκτη βασικών ιδίων κεφαλαίων κατηγορίας 1 που ορίστηκε στο 10 % για τον Ιούνιο του 2012 και δείκτη 7 % βασικών ιδίων κεφαλαίων κατηγορίας 1 βάσει τριετούς δυσμενούς σεναρίου ακραίων καταστάσεων. Επισήμανε επίσης ότι η πρώτη ενδιάμεση ανακεφαλαιοποίηση ήταν προσωρινή, δεδομένου ότι η διαδικασία ανακεφαλαιοποίησης θα ολοκληρωνόταν με αυξήσεις μετοχικού κεφαλαίου από τις εν λόγω τέσσερις τράπεζες. (160) Η Τράπεζα της Ελλάδος παρατήρησε ακόμη ότι η ανακεφαλαιοποίηση των μεγαλύτερων ελληνικών τραπεζών αποτελεί μέρος της πιο μακροπρόθεσμης αναδιάρθρωσης του ελληνικού τραπεζικού τομέα. Επισήμανε ότι, όταν μια τράπεζα παραμένει στην κατοχή ιδιωτών, η διαχείριση κατά πάσα πιθανότητα παραμένει η ίδια, ενώ αν μια τράπεζα περιέλθει στην ιδιοκτησία του κράτους (δηλαδή στην κυριότητα του ΕΤΧΣ), το ΕΤΧΣ μπορεί να διορίσει νέα διοίκηση η οποία, σε κάθε περίπτωση, θα αξιολογείται από την Τράπεζα της Ελλάδος. Η Τράπεζα της Ελλάδας ανέφερε ότι αξιολογεί το πλαίσιο της εταιρικής διακυβέρνησης, την επάρκεια της διαχείρισης και το προφίλ κινδύνου κάθε τράπεζας σε συνεχή βάση, ώστε να εξασφαλίζεται ότι δεν αναλαμβάνονται υπερβολικοί κίνδυνοι. Επισήμανε επίσης ότι το ΕΤΧΣ είχε ήδη ορίσει εκπροσώπους στο Διοικητικό Συμβούλιο των τραπεζών που ανακεφαλαιοποιήθηκαν. (161) Όσον αφορά την αναγκαιότητα της πρώτης προσωρινής ανακεφαλαιοποίησης, η Τράπεζα της Ελλάδος παρατήρησε ότι η ανακεφαλαιοποίηση της Τράπεζας ήταν περιορισμένη, έτσι ώστε να εξασφαλιστεί ότι οι τότε εφαρμοστέες ελάχιστες κεφαλαιακές απαιτήσεις (8 %) είχαν εκπληρωθεί. Επίσης, δήλωσε ότι η παρατεταμένη χρονική περίοδος πριν από την ανακεφαλαιοποίηση οφειλόταν στην απότομη επιδείνωση του περιβάλλοντος λειτουργίας στην Ελλάδα και στον αντίκτυπο του προγράμματος PSI, στην πολυπλοκότητα του όλου έργου καθώς και στην ανάγκη να μεγιστοποιηθεί η συμμετοχή ιδιωτών επενδυτών στις αυξήσεις μετοχικού κεφαλαίου. (162) Όσον αφορά την αναλογικότητα της πρώτης προσωρινής ανακεφαλαιοποίησης, η Τράπεζα της Ελλάδος τόνισε ότι η πλήρης εφαρμογή του σχεδίου αναδιάρθρωσης που υποβάλλεται στην Επιτροπή διασφαλίζεται από το γεγονός ότι η αναστολή των δικαιωμάτων ψήφου του ΕΤΧΣ αίρεται, μεταξύ άλλων, σε περίπτωση σοβαρής παραβίασης του σχεδίου αναδιάρθρωσης. Η Τράπεζα της Ελλάδος παρατήρησε επίσης ότι οι δυσκολίες της Τράπεζας δεν οφείλονταν σε υποτίμηση των κινδύνων από τη διοίκηση της Τράπεζας ούτε σε εμπορικά επιθετικές ενέργειες. 5.1.2. Παρατηρήσεις που διατύπωσε το ΕΤΧΣ (163) Όσον αφορά την καταλληλότητα της πρώτης προσωρινής ανακεφαλαιοποίησης, για να αντιμετωπίσουν το ζήτημα της πιθανής κρατικής παρέμβασης, εάν το κράτος χορηγήσει υψηλά ποσά κρατικών ενισχύσεων μέσω του ΕΤΧΣ και το ΕΤΧΣ έχει πλήρη δικαιώματα ψήφου, το ΕΤΧΣ δήλωσε ότι οι τράπεζες δεν θεωρούνται δημόσιες οντότητες ή ότι είναι υπό τον έλεγχο του κράτους και ότι δεν θα ελέγχονται από το κράτος μετά την οριστική ανακεφαλαιοποίηση τους από το ΕΤΧΣ. Το ΕΤΧΣ τόνισε ότι είναι απολύτως ανεξάρτητη νομική οντότητα ιδιωτικού δικαίου με αυτονομία αποφάσεων. Δεν υπόκειται σε κρατικό έλεγχο, σύμφωνα με το άρθρο 16Γ παράγραφος 2 του νόμου του ΕΤΧΣ, το οποίο ορίζει ότι τα πιστωτικά ιδρύματα που λαμβάνουν κεφαλαιακή ενίσχυση από το ΕΤΧΣ δεν ανήκουν στον ευρύτερο δημόσιο τομέα. Ανέφερε επίσης τη διοικητική διάρθρωση του ΕΤΧΣ. (164) Όσον αφορά την παρέμβαση του ΕΤΧΣ στη διοίκηση της Τράπεζας, το ΕΤΧΣ επεσήμανε ότι θα σέβεται την αυτονομία της Τράπεζας και δεν επηρεάζει την καθημερινή της διαχείριση, δεδομένου ότι ο ρόλος του περιορίζεται στα προβλεπόμενα από τον νόμο του ΕΤΧΣ. Δήλωσε ότι δεν θα υπάρχει καμία κρατική παρέμβαση ή συντονισμός και ότι οι αποφάσεις των τραπεζών σχετικά με τη διαδικασία δανειοδοτήσεων (μεταξύ άλλων για τις εξασφαλίσεις, την τιμολόγηση και τη φερεγγυότητα των δανειοληπτών) θα μπορεί να λαμβάνεται με βάση εμπορικά κριτήρια. (165) Το ΕΤΧΣ επισήμανε ότι ο νόμος του ΕΤΧΣ και η συμφωνία προεγγραφής όρισαν τις κατάλληλες εγγυήσεις προκειμένου να αποτραπεί η ανάληψη υπερβολικών κινδύνων από τους υφιστάμενους ιδιώτες μετόχους. Επισήμανε στοιχεία όπως i) ο διορισμός εκπροσώπων του ΕΤΧΣ ως ανεξάρτητων μη εκτελεστικών μελών του διοικητικού συμβουλίου της Τράπεζας και η παρουσία τους σε επιτροπές, ii) η επίδειξη της δέουσας επιμέλειας στην τράπεζα από το ΕΤΧΣ και iii) το γεγονός ότι, μετά την τελική ανακεφαλαιοποίηση, το δικαίωμα ψήφου θα περιοριζόταν μόνο για όσο διάστημα η Τράπεζα τηρούσε τους όρους του σχεδίου αναδιάρθρωσης. (166) Όσον αφορά την αναγκαιότητα της πρώτης προσωρινής ανακεφαλαιοποίησης και ειδικότερα όσον αφορά το επίπεδο αμοιβής της ενίσχυσης, το ΕΤΧΣ δήλωσε ότι η αμοιβή είχε συμφωνηθεί με τους εκπροσώπους της Επιτροπής, της ΕΚΤ και του ΔΝΤ. Το εν λόγω συμφωνηθέν επίπεδο αμοιβής ελάμβανε υπόψη ότι η πρώτη προσωρινή ανακεφαλαιοποίηση θα μετατρεπόταν σε μόνιμη πριν από τις 30 Σεπτεμβρίου 2012, προθεσμία που ορίστηκε τον Μάρτιο του 2012 στο ΜΟΧΠ μεταξύ της Επιτροπής, της ΕΚΤ και του ΔΝΤ και της Ελλάδας. (167) Όσον αφορά την αναλογικότητα της πρώτης προσωρινής ανακεφαλαιοποίησης, το ΕΤΧΣ επισήμανε ότι τα μέτρα που έλαβε, όπως αυτά που περιγράφονται στην αιτιολογική σκέψη 165 της παρούσας απόφασης, αποτελούν επαρκείς διασφαλίσεις όσον αφορά τα μεγάλα ποσά ενίσχυσης και την παρατεταμένη περίοδο διάσωσης. Επιπλέον, το ΕΤΧΣ δήλωσε ότι έχουν ληφθεί τα κατάλληλα μέτρα για να διασφαλιστεί ότι οι τράπεζες στις οποίες συμμετέχει το ΕΤΧΣ δεν ανταλλάσσουν εμπορικά ευαίσθητες πληροφορίες μεταξύ τους. Τα μέτρα αυτά περιλαμβάνουν τον διορισμό διαφόρων εκπροσώπων του ΕΤΧΣ στις τράπεζες, τις εντολές στους εν λόγω αντιπροσώπους, οι οποίες διασφαλίζουν ειδικά την προστασία από τη ροή πληροφοριών από έναν αντιπρόσωπο σε έναν άλλο, και σαφείς εσωτερικές οδηγίες σε αυτούς τους αξιωματούχους να μη κοινοποιούν εμπορικά ευαίσθητες πληροφορίες των τραπεζών. Επιπλέον, το ΕΤΧΣ δήλωσε ότι δεν ασκεί τα δικαιώματά του σε σχέση με τις τράπεζες κατά τρόπο που θα μπορούσε να εμποδίσει, να περιορίσει, να νοθεύσει ή να μειώσει σημαντικά ή να παρακωλύσει τον αποτελεσματικό ανταγωνισμό. Τέλος, το ΕΤΧΣ επισήμανε ότι τα μέλη του Γενικού Συμβουλίου και οι υπάλληλοί του υπόκεινται σε αυστηρούς κανόνες εμπιστευτικότητας και διαχειριστικά καθήκοντα και δεσμεύονται από τις διατάξεις περί επαγγελματικού απορρήτου όσον αφορά τις υποθέσεις του. 5.2. ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ ΟΣΟΝ ΑΦΟΡΑ ΤΗ ΝΕΑ ΤΡΑΠΕΖΑ PROTON (168) Στις 5 Σεπτεμβρίου 2012, η Ελλάδα υπέβαλε παρατηρήσεις τις οποίες συνέταξαν η Τράπεζα της Ελλάδος και το ΕΤΧΣ σχετικά με την απόφαση για την κίνηση της διαδικασίας για τη Νέα Τράπεζα Proton. 5.2.1. Παρατηρήσεις που διατύπωσε η Τράπεζα της Ελλάδος (169) Η Τράπεζα της Ελλάδος παρατήρησε ότι η Νέα Τράπεζα Proton, ως ενδιάμεσο πιστωτικό ίδρυμα στην κατοχή του ΕΤΧΣ, δεν μπορούσε να υποβάλει μακροπρόθεσμο επιχειρηματικό σχέδιο σε αυτόνομη βάση. Επιπλέον, η Τράπεζα της Ελλάδος επισήμανε ότι θα παρακολουθεί εκ του σύνεγγυς την υλοποίηση του επιχειρηματικού σχεδίου που εκπονήθηκε από το ΕΤΧΣ για τη Νέα Τράπεζα Proton και υποβλήθηκε στην Επιτροπή προκειμένου να διασφαλισθεί ότι η Νέα Τράπεζα Proton θα μπορούσε να πωληθεί εντός της προθεσμίας που ορίζει ο νόμος. (170) Όσον αφορά τον ρυθμό αύξησης της αποδοτικότητας, η Τράπεζα της Ελλάδος επισήμανε ότι, κατά το μεγαλύτερο μέρος της, η αύξηση αυτή αναμενόταν κατά το 2013 (κατά το οποίο οι καθαρές δαπάνες για τόκους αναμενόταν να ανέλθουν σε 55,3 εκατ. ευρώ, σε σύγκριση με 22,7 εκατ. ευρώ για το 2012), θα προερχόταν κυρίως από τη μείωση των συνολικών δαπανών για τόκους και θα ήταν αποτέλεσμα δύο παραγόντων: μιας αναχρηματοδότησης των προθεσμιακών καταθέσεων που απέφεραν συνήθως υψηλές αποδόσεις με καλύτερους όρους και μείωσης κατά 30 % του συνολικού εναπομένοντος ποσού των καταθέσεων κατά το πρώτο εξάμηνο του 2012. Επιπλέον, η Τράπεζα της Ελλάδος επισήμανε το γεγονός ότι, από το 2013 και μετά, τα στοιχεία για τα καθαρά έσοδα από τόκους θα εξελίσσονταν απολύτως ομαλά και δεν θα δημιουργούσαν καμία αμφιβολία ως προς την ικανότητα της Νέας Τράπεζας Proton να επιτύχει τον στόχο. 5.2.2. Παρατηρήσεις που διατύπωσε το ΕΤΧΣ (171) Όσον αφορά την αναγκαιότητα των μέτρων υπέρ της Νέας Τράπεζας Proton, το ΕΤΧΣ επισήμανε ότι η Τράπεζα της Ελλάδος είναι η αρμόδια αρχή να αποφασίζει για κάθε μέτρο εξυγίανσης και ότι το ΕΤΧΣ εισέφερε το ελάχιστο απαιτούμενο κεφάλαιο για εποπτικούς σκοπούς. (172) Όσον αφορά την αποκατάσταση της μακροπρόθεσμης βιωσιμότητας της Νέας Τράπεζας Proton, το ΕΤΧΣ παρέπεμψε στο πλαίσιο εξυγίανσης βάσει του οποίου έπρεπε να πωλήσει τη Νέα Τράπεζα Proton εντός δύο ετών και συμφώνησε με την Επιτροπή ότι η Νέα Τράπεζα Proton θα μπορούσε να αποτελέσει μέρος μιας μεγαλύτερης και βιώσιμης οντότητας. Μολονότι το σχέδιο αναδιάρθρωσης για τη Νέα Τράπεζα Proton βασιζόταν σε μοντέλο «αυτόνομης βάσης», το ΕΤΧΣ εξήγησε ότι στόχος του ήταν να διευκολύνει την πώληση της εν λόγω τράπεζας, βελτιώνοντας την ελκυστικότητά της για τους επενδυτές και τα οικονομικά αποτελέσματά της. Το ΕΤΧΣ παρατήρησε ότι οι εισφορές κεφαλαίου επέτρεψαν στη Νέα Τράπεζα Proton όχι μόνο να τηρήσει τον ελάχιστο δείκτη κεφαλαιακής επάρκειας, αλλά και να βελτιώσει την οικονομική της θέση και την ελκυστικότητά της για τυχόν μελλοντική συγχώνευση με άλλες μικρές τράπεζες. Το ΕΤΧΣ σημείωσε επίσης ότι η συμπληρωματική εισφορά κεφαλαίου ήταν αναγκαία για την κάλυψη των ζημιών απομείωσης λόγω του προγράμματος PSI και των αυξημένων προβλέψεων για δάνεια. (173) Το ΕΤΧΣ παρατήρησε ότι η Νέα Τράπεζα Proton βελτίωσε το κόστος χρηματοδότησης και την πίστη των καταθέσεων. Η εξάρτηση της Νέας Τράπεζας Proton από το Ευρωσύστημα μειώθηκε κατά τη διάρκεια του 2012 και η θέση ρευστότητάς της βελτιώθηκε. Η πρόσθετη εισφορά κεφαλαίου είχε συμβάλει στη μείωση των επιτοκίων καταθέσεων και στη βελτίωση των περιθωρίων των επιτοκίων. Η Νέα Τράπεζα Proton είχε ήδη ανατιμολογήσει μέρος του χαρτοφυλακίου χορηγήσεών της, χρησιμοποιώντας τιμολόγηση βάσει κινδύνων και πάνω από το κόστος χρηματοδότησης. Επιπλέον, ο προγραμματισμένος ρυθμός αύξησης των καθαρών εσόδων από τόκους θα πραγματοποιείτο με μια συντηρητική επέκταση στο εταιρικό τμήμα της αγοράς και με τη βελτίωση της ποιότητας του χαρτοφυλακίου. (174) Το ΕΤΧΣ παρατήρησε ότι το 2012 η Νέα Τράπεζα Proton μείωσε σημαντικά το λειτουργικό της κόστος, ότι οι δύο μόνον θυγατρικές της θα διέκοπταν τη λειτουργία τους, ότι η συμμετοχή της σε ασφαλιστικούς διαμεσολαβητές μειωνόταν σημαντικά και ότι θα διέκοπτε τις κατά κυριότητα συναλλακτικές της δραστηριότητες. (175) Τέλος, το ΕΤΧΣ επισήμανε ότι οι στρεβλώσεις του ανταγωνισμού θα ήταν περιορισμένες λόγω του μικρού μεριδίου της Νέας Τράπεζας Proton στο συνολικό ενεργητικό των τραπεζών στην Ελλάδα καθώς και για το γεγονός ότι δεν σχεδίαζε να εφαρμόσει επιθετική πολιτική για την προσέλκυση καταθέσεων. 5.3. ΠΑΡΑΤΗΡΗΣΕΙΣ ΤΗΣ ΕΛΛΑΔΑΣ ΣΧΕΤΙΚΑ ΜΕ ΤΗΝ ΚΙΝΗΣΗ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ ΓΙΑ ΤΟ ΝΕΟ TT (176) Στις 19 Ιουλίου 2013, το Υπουργείο Οικονομικών υπέβαλε παρατηρήσεις σχετικά με την απόφαση κίνησης της διαδικασίας για το Νέο TT. (177) Σχετικά με την αναγκαιότητα του μέτρου NTT1, το Υπουργείο Οικονομικών προσέθεσε ότι η ακριβής αξία των περιουσιακών στοιχείων και των υποχρεώσεων που μεταβιβάστηκαν στο Νέο ΤΤ ορίστηκε βάσει της έκθεσης εξωτερικών ελεγκτών, σύμφωνα με το άρθρο 63Ε εδάφιο 6 του νόμου 3601/2007. (178) Σχετικά με την αναγκαιότητα του μέτρου NTT2, το Υπουργείο Οικονομικών δήλωσε ότι το δεύτερο πρόγραμμα προσαρμογής για την Ελλάδα (2η επανεξέταση του Μαΐου 2013) επέβαλε την πώληση του Νέου ΤΤ σε τρίτο μέρος έως τις 15 Ιουλίου 2013. (179) Όσον αφορά την αμοιβή για τα μέτρα ΝΤΤ1 και ΝΤΤ2, το Υπουργείο Οικονομικών διαπίστωσε ότι το ΕΤΧΣ, το οποίο καλύπτει το χρηματοδοτικό κενό έως τις 31 Δεκεμβρίου 2013 αντί του ΕΤΕΚΕ, αποκτά προνομιακή αξίωση που προηγείται των υπολοίπων πιστωτών χωρίς εξασφάλιση σε περίπτωση ρευστοποίησης των περιουσιακών στοιχείων που παρέμεναν στην ιδιοκτησία του ΤΤ και ότι μόνον οι απαιτήσεις των εργαζομένων να λάβουν το 50 % της αποζημίωσής τους είχαν προτεραιότητα έναντι των απαιτήσεων του ΕΤΧΣ. Ως εκ τούτου, διαπίστωσε ότι το προϊόν της εκκαθάρισης των εν λόγω στοιχείων ενεργητικού θα αποδοθεί κυρίως στο ΕΤΧΣ και, κατά συνέπεια, θα μειώσει το κόστος που βαρύνει το κράτος. (180) Όσον αφορά την αποκατάσταση της μακροπρόθεσμης βιωσιμότητας του Νέου ΤΤ, το Υπουργείο Οικονομικών διαπίστωσε ότι, ως ενδιάμεσο πιστωτικό ίδρυμα, το Νέο TT έπρεπε να πωληθεί εντός δύο ετών από τη σύστασή του, σύμφωνα με το άρθρο 63Ε του νόμου 3601/2007. Η πώληση του Νέου TT, σύμφωνα με το ΜΟΧΠ του Μαΐου 2013, θα ολοκληρωνόταν το αργότερο έως τις 15 Ιουλίου 2013, ώστε να εξασφαλιστεί η μακροπρόθεσμη βιωσιμότητα των δραστηριοτήτων του. 6. ΑΞΙΟΛΟΓΗΣΗ ΤΩΝ ΕΝΙΣΧΥΣΕΩΝ ΣΕ ΣΧΕΣΗ ΜΕ ΤΙΣ ΕΞΑΓΟΡΑΣΘΕΙΣΕΣ ΕΠΙΧΕΙΡΗΣΕΙΣ 6.1. ΑΞΙΟΛΟΓΗΣΗ ΤΩΝ ΕΝΙΣΧΥΣΕΩΝ ΥΠΕΡ ΤΗΣ ΝΕΑΣ ΤΡΑΠΕΖΑΣ PROTON 6.1.1. Ύπαρξη και ύψος της ενίσχυσης (181) Η Επιτροπή έχει διαπιστώσει την ύπαρξη κρατικής ενίσχυσης κατά την έννοια του άρθρου 107 παράγραφος 1 της Συνθήκης ΕΚ. Σύμφωνα με την εν λόγω διάταξη, ως κρατικές ενισχύσεις νοούνται οι ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, κατά το μέτρο που επηρεάζουν τις μεταξύ κρατών μελών συναλλαγές. 6.1.1.1. Ύπαρξη ενίσχυσης στα μέτρα που χορηγήθηκαν στο πλαίσιο του καθεστώτος στήριξης των ελληνικών τραπεζών (μέτρα Pr1, Pr2 και Pr3) (182) Η εισφορά κεφαλαίου ύψους 80 εκατ. ευρώ από το ελληνικό κράτος στην Τράπεζα Proton τον Μάιο του 2009 (μέτρο Pr1), οι τίτλοι του ελληνικού Δημοσίου αξίας 78 εκατ. ευρώ τους οποίους απέκτησε η Τράπεζα Proton τον Απρίλιο του 2009 (μέτρο Pr2) και η κρατική εγγύηση που δόθηκε στην Τράπεζα Proton για έκδοση ομολόγων ονομαστικής αξίας 149,4 εκατ. ευρώ του Ιουλίου 2010 (μέτρο Pr3) χορηγήθηκαν στο πλαίσιο του καθεστώτος στήριξης των ελληνικών τραπεζών (113). Στην απόφαση έγκρισης του εν λόγω καθεστώτος, η Επιτροπή κατέληξε στο συμπέρασμα ότι τα μέτρα που χορηγήθηκαν βάσει του καθεστώτος αυτού συνιστούσαν κρατική ενίσχυση. (183) Όπως συνάγεται στην αιτιολογική σκέψη 38 της απόφασης για την κίνηση διαδικασίας για τη Νέα Τράπεζα Proton, η τράπεζα αυτή στεγάζει τις οικονομικές δραστηριότητες της Proton Bank. Τα μέτρα Pr1, Pr2 και Pr3 ωφέλησαν τη Νέα Τράπεζα Proton, εφόσον συνέβαλαν στη σταθεροποίηση και τη συνέχιση των οικονομικών δραστηριοτήτων που μεταβιβάστηκαν σε αυτήν, οι οποίες θα έπαυαν να υφίστανται χωρίς αυτά τα μέτρα. Ως εκ τούτου, η Επιτροπή θεωρεί ότι έχει ωφεληθεί από τις οικονομικές δραστηριότητες που μεταβιβάστηκαν στη Νέα Τράπεζα Proton. 6.1.1.2. Ύπαρξη ενίσχυσης στην κάλυψη του χρηματοδοτικού κενού της Νέας Τράπεζας Proton (μέτρο NP1) (184) Στις αιτιολογικές σκέψεις 31 έως 37 της απόφασης για την κίνηση διαδικασίας για τη Νέα Τράπεζα Proton, η Επιτροπή έχει ήδη αποφανθεί ότι το μέτρο NP1, ήτοι η παρέμβαση του μηχανισμού εξυγίανσης του ΕΤΕΚΕ και του ΕΤΧΣ να καλύψει το χρηματοδοτικό κενό, συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης. Στην αιτιολογική σκέψη 38 της ίδιας απόφασης η Επιτροπή έκρινε ότι η Νέα Τράπεζα Proton είναι ο οικονομικός δικαιούχος του μέτρου αυτού, εφόσον η Νέα Τράπεζα Proton ασκεί την οικονομική δραστηριότητα της Proton Bank η οποία εξακολουθεί να υφίσταται λόγω της ενίσχυσης. 6.1.1.3. Ύπαρξη ενίσχυσης στην αρχική εισφορά μετοχικού κεφαλαίου από το ΕΤΧΣ και πρόσθετη εισφορά μετοχικού κεφαλαίου από το ΕΤΧΣ το 2012 (μέτρο NP2) (185) Στις αιτιολογικές σκέψεις 41 έως 43 της απόφασης για την κίνηση διαδικασίας για τη Νέα Proton, η Επιτροπή έχει ήδη αποφανθεί ότι η εισφορά κεφαλαίου από το ΤΧΣ ύψους 250 εκατ. ευρώ και οι πρόσθετες εισφορές κεφαλαίου που είχαν προβλεφθεί κατά την έκδοση της εν λόγω απόφασης, συνολικού ύψους 300 εκατ. ευρώ, συνιστούσαν κρατικές ενισχύσεις κατά την έννοια του άρθρου 107 παράγραφος 1 της Συνθήκης. Όπως αναφέρεται στην αιτιολογική σκέψη 93 της παρούσας απόφασης, εκτός από την πιθανή πρόσθετη εισφορά κεφαλαίου 300 εκατ. ευρώ, το ΕΤΧΣ εισέφερε τελικά επιπλέον κεφάλαιο 265 εκατ. ευρώ το 2012, με αποτέλεσμα η συνολική ενίσχυση ανακεφαλαιοποίησης το 2011 και το 2012 να ανέλθει σε 515 εκατ. ευρώ (μέτρο NP2). 6.1.1.4. Ύπαρξη ενίσχυσης στην εισφορά κεφαλαίου από το ΕΤΧΣ στη Νέα Τράπεζα Proton πριν από την πώλησή της στην Τράπεζα (NP3) (186) Η Επιτροπή θεωρεί ότι η εισφορά κεφαλαίου από το ΕΤΧΣ στη Νέα Τράπεζα Proton πριν από την πώλησή της στην Τράπεζα, ύψους 395 εκατ. ευρώ, συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης. (187) Η εισφορά κεφαλαίου χορηγήθηκε από το ΕΤΧΣ, το οποίο είναι οικονομική οντότητα που συστάθηκε και χρηματοδοτείται από την Ελλάδα για τη στήριξη των τραπεζών και, ως εκ τούτου, πραγματοποιήθηκε με τη χρήση κρατικών πόρων. Επιπλέον, το μέτρο αυτό έχει επιλεκτικό χαρακτήρα, καθότι η εισφορά κεφαλαίου ωφελεί μόνο τη Νέα Τράπεζα Proton. (188) Επιπλέον, η παρέμβαση παρέχει στη Νέα Τράπεζα Proton σαφές πλεονέκτημα, εφόσον επιτρέπει τη συνέχιση των τραπεζικών δραστηριοτήτων της. Χωρίς την εισφορά κεφαλαίου, η Νέα Τράπεζα Proton, με τεράστιο ύψος αρνητικού κεφαλαίου, θα είχε πτωχεύσει. Υπό τις συνθήκες αυτές, δεν θα ήταν δυνατή η πώληση της Νέας Τράπεζας Proton και η ενσωμάτωσή της σε μια μεγαλύτερη οντότητα. Επιπλέον, η εν λόγω κεφαλαιοποίηση δεν είναι σύμφωνη με την αρχή του ιδιώτη επενδυτή σε οικονομία αγοράς. Αντιθέτως, η ανακεφαλαιοποίηση με το ποσό των 395 εκατ. ευρώ κατέστησε δυνατή την πώληση της Νέας Τράπεζας Proton στην τιμή του ενός ευρώ. Ένας ιδιώτης επενδυτής θα είχε επιλέξει να μην προβεί στην ανακεφαλαιοποίηση της Νέας Τράπεζας Proton και να την αφήσει να πτωχεύσει, εξοικονομώντας με τον τρόπο αυτό ποσό 395 εκατ. ευρώ. (189) Η Νέα Τράπεζα Proton ανταγωνίζεται άλλες τράπεζες, συμπεριλαμβανομένων των θυγατρικών αλλοδαπών τραπεζών που δραστηριοποιούνται στην Ελλάδα ή θα επιθυμούσαν ενδεχομένως να εισέλθουν στην ελληνική αγορά. Ως εκ τούτου, η εισφορά κεφαλαίου έχει επίπτωση στις μεταξύ των κρατών μελών συναλλαγές και θα μπορούσε δυνητικά να νοθεύσει τον ανταγωνισμό. (190) Συνεπώς, η Επιτροπή καταλήγει στο συμπέρασμα ότι η εισφορά κεφαλαίου ύψους 395 εκατ. ευρώ στη Νέα Τράπεζα Proton συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης. Δικαιούχος του μέτρου NP3 (191) Όπως έχει ήδη εξηγηθεί στην αιτιολογική σκέψη 188, η Επιτροπή θεωρεί ότι η Νέα Τράπεζα Proton είναι ο δικαιούχος της εισφοράς κεφαλαίου ύψους 395 εκατ. ευρώ στη Νέα Τράπεζα Proton, εφόσον η ενίσχυση επέτρεψε να συνεχίσει τις οικονομικές της δραστηριότητες εντός της Τράπεζας. (192) Ως προς το κατά πόσο η πώληση της Νέας Τράπεζας Proton ενέχει στοιχείο κρατικής ενίσχυσης στην Τράπεζα, σύμφωνα με την παράγραφο 49 της τραπεζικής ανακοίνωσης του 2008, η Επιτροπή οφείλει να αξιολογήσει κατά πόσο πληρούνται ορισμένες προϋποθέσεις. Πρέπει να εξετάσει ειδικότερα: i) αν η διαδικασία πώλησης ήταν ανοικτή και χωρίς διακρίσεις· ii) αν η πώληση πραγματοποιήθηκε με τους όρους της αγοράς, και iii) αν το χρηματοπιστωτικό ίδρυμα ή το Δημόσιο επέτυχε την ανώτερη δυνατή τιμή πώλησης των σχετικών στοιχείων ενεργητικού και παθητικού. (193) Η Τράπεζα απέκτησε τις μετοχές της Νέας Τράπεζας Proton διότι υπέβαλε τη μοναδική έγκυρη προσφορά στο πλαίσιο ανοικτού και χωρίς διακρίσεις διαγωνισμού για άλλες τράπεζες και χρηματοπιστωτικά ιδρύματα. Χρηματοοικονομικός σύμβουλος του ΕΤΧΣ επικοινώνησε με πολλές τράπεζες, χρηματοπιστωτικά ιδρύματα και χρηματοδότες και μόνο τέσσερις εξέφρασαν ενδιαφέρον να αγοράσουν τη Νέα Τράπεζα Proton, εκ των οποίων μόνο δύο, η Τράπεζα και ένα αμοιβαίο κεφάλαιο αντιστάθμισης κινδύνου (114), υπέβαλαν τελικές προσφορές. Η προσφορά της Τράπεζας ήταν η μόνη που ήταν σύμφωνη με τη συνοδευτική επιστολή του ΕΤΧΣ. (194) Εφόσον ο χρηματοοικονομικός σύμβουλος ήλθε σε επαφή με μεγάλο αριθμό τραπεζών και είχε ορίσει εκ των προτέρων τις απαιτήσεις και το χρονικό πλαίσιο που θα έπρεπε να τηρήσουν οι προσφορές για να είναι έγκυρες, η Επιτροπή θεωρεί ότι ο διαγωνισμός ήταν ανοικτός και χωρίς διακρίσεις. Ως εκ τούτου, η Επιτροπή καταλήγει στο συμπέρασμα ότι η διαδικασία υποβολής προσφορών της επιτρέπει να αποκλείσει την ύπαρξη ενίσχυσης προς τον αγοραστή. (195) Η Τράπεζα κατέβαλε τίμημα ενός ευρώ και το ΕΤΧΣ δεσμεύτηκε να ανακεφαλαιοποιήσει τη Νέα Τράπεζα Proton πριν από την πώλησή της. Αυτή η αρνητική τιμή (δηλαδή, λαμβάνοντας υπόψη την ανακεφαλαιοποίηση της Νέας Τράπεζας Proton λίγο πριν από την πώληση) δεν σημαίνει ότι η τιμή πώλησης δεν αντανακλά την αγοραία αξία της επιχείρησης (115) εφόσον τα ίδια κεφάλαια της Νέας Τράπεζας Proton ήταν σαφώς αρνητικά και αναμενόταν ότι θα εξακολουθούσε να παρουσιάζει ζημίες. Η Επιτροπή δεν έχει λόγο να πιστεύει ότι η υποβληθείσα προσφορά και το καταβληθέν τίμημα δεν αντανακλούν την αγοραία αξία της επιχείρησης. Κατά συνέπεια, σύμφωνα με την παράγραφο 49 της τραπεζικής ανακοίνωσης του 2008, την παράγραφο 20 της ανακοίνωσης περί αναδιάρθρωσης και τη δική της πρακτική κατά τη λήψη αποφάσεων (116), η Επιτροπή καταλήγει στο συμπέρασμα ότι η τιμή πώλησης ήταν η τιμή της αγοράς και ότι η ύπαρξη ενίσχυσης προς την Τράπεζα μπορεί να αποκλειστεί. 6.1.1.5. Συμπέρασμα σχετικά με την ύπαρξη και το συνολικό ποσό της εισπραχθείσας ενίσχυσης (196) Βάσει των αιτιολογικών σκέψεων (182) έως (190), η Επιτροπή θεωρεί ότι όλα τα μέτρα Pr1, Pr2 και Pr3, NP1, NP2 και NP3 πληρούν τις προϋποθέσεις που ορίζει το άρθρο 107 παράγραφος 1 της Συνθήκης και συνιστούν κρατική ενίσχυση. Όσον αφορά τα μέτρα Pr1, Pr2 και Pr3, η Επιτροπή καταλήγει στο συμπέρασμα ότι, εφόσον έχουν συμβάλει στη συνέχιση των δραστηριοτήτων της Proton Bank οι οποίες στη συνέχεια μεταβιβάστηκαν στη Νέα Τράπεζα Proton, μπορεί να θεωρηθεί ότι ωφέλησαν επίσης τη Νέα Τράπεζα Proton, η οποία έχει αναλάβει τις εν λόγω δραστηριότητες. Όπως ήδη αναφέρθηκε στην αιτιολογική σκέψη 184, ο δικαιούχος του μέτρου NP1 είναι η Νέα Τράπεζα Proton, που ασκεί τις μεταβιβασθείσες δραστηριότητες της Proton Bank. Επιπλέον, η Νέα Τράπεζα Proton είναι επίσης ο δικαιούχος των μέτρων NP2 και NP3. (197) Ως εκ τούτου, η Επιτροπή κρίνει ότι οι δραστηριότητες της Νέας Τράπεζας Proton έλαβαν κρατική ενίσχυση υπό μορφή κεφαλαιακής στήριξης ύψους 2 111,6 εκατ. ευρώ (μέτρα Pr1, NP1, NP2 και NP3), εκτός από τις κρατικές εγγυήσεις ύψους 149,4 εκατ. ευρώ (μέτρο Pr3) και τα ομόλογα του ελληνικού δημοσίου αξίας 78 εκατ. ευρώ (μέτρο Pr2), όπως συνοψίζεται στον πίνακα 9. Πίνακας 9 Επισκόπηση της συνολικής ενίσχυσης που έλαβαν η Τράπεζα Proton και η Νέα Τράπεζα Proton Δικαιούχοι Μέτρο Φύση της ενίσχυσης Ύψος της ενίσχυσης (σε εκατ. ευρώ) Οι δραστηριότητες της Τράπεζας Proton Pr1 Ανακεφαλαιοποίηση 80 Οι δραστηριότητες της Νέας Τράπεζας Proton NP1 Χρηματοδότηση του χρηματοδοτικού κενού από την PB στην NPB 1 121,6 NP2 Ανακεφαλαιοποίηση 515 NP3 Ανακεφαλαιοποίηση 395 Συνολική χορηγηθείσα κεφαλαιακή ενίσχυση 2 111,6 Δικαιούχοι Μέτρο Φύση της ενίσχυσης Οι δραστηριότητες της Τράπεζας Proton Pr2 Ομολογιακό δάνειο 78 Pr3 Εγγύηση 149,4 Συνολικό ποσό της χορηγηθείσας ενίσχυσης ρευστότητας 227,4 6.1.2. Νομική βάση για την εκτίμηση της συμβατότητας (198) Το άρθρο 107 παράγραφος 3 στοιχείο β) της Συνθήκης εξουσιοδοτεί την Επιτροπή να αποφασίζει ότι μια ενίσχυση συμβιβάζεται με την κοινή αγορά, εφόσον αποσκοπεί στην «άρση σοβαρής διαταραχής της οικονομίας κράτους μέλους». (199) Η Επιτροπή έχει αναγνωρίσει ότι η παγκόσμια χρηματοπιστωτική κρίση μπορεί να δημιουργήσει σοβαρή διαταραχή στην οικονομία ενός κράτους μέλους και ότι η λήψη μέτρων στήριξης τραπεζών μπορεί να συμβάλει στην αποκατάσταση της εν λόγω διαταραχής. Η άποψη αυτή επιβεβαιώθηκε στην τραπεζική ανακοίνωση του 2008, στην ανακοίνωση περί ανακεφαλαιοποίησης και στην ανακοίνωση περί αναδιάρθρωσης. Η Επιτροπή εξακολουθεί να θεωρεί ότι πληρούνται οι απαιτήσεις για την έγκριση της κρατικής ενίσχυσης σύμφωνα με το άρθρο 107 παράγραφος 3 στοιχείο β) της ΣΛΕΕ, ενόψει της επανεμφάνισης πιέσεων στις χρηματοπιστωτικές αγορές,. Η Επιτροπή επιβεβαίωσε αυτή την άποψη με την έκδοση της ανακοίνωσης περί παράτασης του 2011 (117) και της τραπεζικής ανακοίνωσης του 2013 (118). (200) Όσον αφορά την ελληνική οικονομία, στις αποφάσεις της για την έγκριση και την παράταση του καθεστώτος στήριξης των ελληνικών τραπεζών, καθώς και την έγκριση μέτρων κρατικής ενίσχυσης που χορηγήθηκαν από την Ελλάδα σε μεμονωμένες τράπεζες (119), η Επιτροπή αναγνώρισε ότι υφίσταται κίνδυνος σοβαρής διαταραχής της ελληνικής οικονομίας και ότι η κρατική στήριξη των τραπεζών είναι ενδεδειγμένη για την άρση αυτής της διαταραχής. Ως εκ τούτου, η νομική βάση για την αξιολόγηση του μέτρου ενίσχυσης έπρεπε να είναι το άρθρο 107 παράγραφος 3 στοιχείο β) της Συνθήκης. (201) Για να είναι μία ενίσχυση συμβιβάσιμη βάσει του άρθρου 107 παράγραφος 3 στοιχείο β) της Συνθήκης, πρέπει να πληροί τα γενικά κριτήρια συμβατότητας: a) καταλληλότητα: η ενίσχυση πρέπει να είναι καλά στοχοθετημένη, ώστε να μπορεί να επιτευχθεί αποτελεσματικά ο στόχος της αντιμετώπισης σοβαρής διαταραχής της οικονομίας· αυτό δεν θα ήταν εφικτό, εάν το μέτρο δεν ήταν κατάλληλο για την άρση της διαταραχής· β) αναγκαιότητα: το μέτρο ενίσχυσης πρέπει, ως προς το ύψος και τη μορφή του, να είναι αναγκαίο για την επίτευξη του στόχου· πρέπει, συνεπώς, να περιορίζεται στο ελάχιστο αναγκαίο για την επίτευξη του στόχου και να έχει την πλέον κατάλληλη μορφή για την άρση της διαταραχής· γ) αναλογικότητα: τα θετικά αποτελέσματα του μέτρου ενίσχυσης πρέπει αντισταθμίζουν καταλλήλως τις στρεβλώσεις του ανταγωνισμού, έτσι ώστε οι στρεβλώσεις αυτές να περιορίζονται στο ελάχιστο αναγκαίο προκειμένου να επιτευχθούν οι στόχοι του μέτρου. (202) Κατά τη διάρκεια της χρηματοπιστωτικής κρίσης, η Επιτροπή ανέπτυξε κριτήρια συμβατότητας για διάφορα είδη μέτρων ενίσχυσης. Αρχές για την αξιολόγηση των μέτρων ενίσχυσης καθορίστηκαν για πρώτη φορά στην τραπεζική ανακοίνωση του 2008. (203) Η ανακοίνωση περί ανακεφαλαιοποίησης (120) περιέχει πρόσθετες οδηγίες σχετικά με το ύψος της αμοιβής που απαιτείται για τις εισφορές κρατικών κεφαλαίων. (204) Τέλος, η Επιτροπή εξήγησε στην ανακοίνωση περί αναδιάρθρωσης (121) τον τρόπο με τον οποίο θα αξιολογεί τα σχέδια αναδιάρθρωσης. Κατά την αξιολόγηση του σχεδίου αναδιάρθρωσης της Τράπεζας σύμφωνα με την ανακοίνωση περί αναδιάρθρωσης, η Επιτροπή θα λάβει υπόψη της όλα τα μέτρα ενίσχυσης που αναφέρονται στον πίνακα 7. 6.1.3. Αξιολόγηση του συμβιβάσιμου των μέτρων ενίσχυσης με την τραπεζική ανακοίνωση του 2008 και την ανακοίνωση περί ανακεφαλαιοποίησης 6.1.3.1. Συμβιβάσιμο των μέτρων Pr1, Pr2 και Pr3 με την τραπεζική ανακοίνωση του 2008 (205) Τα μέτρα Pr1, Pr2 και Pr3 χορηγήθηκαν στο πλαίσιο του καθεστώτος στήριξης των ελληνικών τραπεζών. Τα μέτρα που ελήφθησαν στο πλαίσιο του καθεστώτος αυτού έχουν ήδη κριθεί συμβιβάσιμα με την εσωτερική αγορά στην απόφαση της Επιτροπής της 19ης Νοεμβρίου 2008. 6.1.3.2. Συμβιβάσιμο των μέτρων NP1 και NP2 με την τραπεζική ανακοίνωση του 2008 και την ανακοίνωση περί ανακεφαλαιοποίησης (206) Η Επιτροπή ενέκρινε τα μέτρα NP1 και NP2 ως ενίσχυση διάσωσης στην απόφαση για την κίνηση της διαδικασίας για τη Νέα Τράπεζα Proton. Ωστόσο, όπως αναφέρεται στην αιτιολογική σκέψη 142, η Επιτροπή εξέφρασε αμφιβολίες σχετικά με την αναγκαιότητα του ποσού του μέτρου NP2 ως προς το κατά πόσον η Νέα Τράπεζα Proton θα ήταν σε θέση να αποκαταστήσει τη μακροπρόθεσμη βιωσιμότητά της σε αυτόνομη βάση και, επομένως, αμφισβήτησε ότι η επιλογή της αυτόνομης παρέμβασης θα ήταν η φθηνότερη διαθέσιμη επιλογή. Οι εν λόγω προβληματισμοί αντιμετωπίστηκαν με την πώληση της Νέας Τράπεζας Proton στην Τράπεζα στις 15 Ιουλίου 2013. Εφόσον η Νέα Τράπεζα Proton πωλήθηκε στην Τράπεζα μέσω ανοικτής, διαφανούς και χωρίς διακρίσεις διαδικασίας, το τίμημα που κατέβαλε η Τράπεζα θεωρείται ως η αγοραία τιμή. Ως εκ τούτου, το ποσό του κεφαλαίου που εισέφερε το Δημόσιο πριν από την πώληση ήταν αναγκαίο για την επιτυχία της πώλησης. Η ενσωμάτωση της Νέας Τράπεζας Proton στις δραστηριότητες της Τράπεζας θα επιλύσει τα προβλήματα της μακροπρόθεσμης βιωσιμότητας της Νέας Τράπεζας Proton, βάσει του σχεδίου αναδιάρθρωσης που υποβλήθηκε από την Τράπεζα στην Επιτροπή. 6.1.3.3. Συμβιβάσιμο του μέτρου NP3 με την τραπεζική ανακοίνωση του 2008 και την ανακοίνωση περί ανακεφαλαιοποίησης 6.1.3.3.1. Καταλληλότητα (207) Όσον αφορά την καταλληλότητα του μέτρου NP3, η εισφορά κεφαλαίου από το ΕΤΧΣ ύψους 395 εκατ. ευρώ στη Νέα Τράπεζα Proton πριν από την πώλησή της στην Τράπεζα, η Επιτροπή θεωρεί ότι το εν λόγω μέτρο είναι κατάλληλο, διότι συνέβαλε στη συνέχιση των δραστηριοτήτων της Νέας Τράπεζας Proton. Η συνέχιση αυτών των δραστηριοτήτων θα ήταν αδύνατη χωρίς την ενίσχυση από το ΕΤΧΣ, διότι η Νέα Τράπεζα Proton είχε αρνητικό μετοχικό κεφάλαιο κατά τον χρόνο της πώλησής της στην Τράπεζα και συνέχισε να παρουσιάζει ζημίες. Καμία τράπεζα δεν θα είχε αγοράσει τη Νέα Τράπεζα Proton χωρίς προηγούμενη ανακεφαλαιοποίηση. Ως εκ τούτου, το μέτρο διασφαλίζει τη διατήρηση της χρηματοπιστωτικής σταθερότητας στην Ελλάδα. Σε αυτή τη βάση, η Επιτροπή θεωρεί ότι το μέτρο είναι κατάλληλο ως ενίσχυση διάσωσης. 6.1.3.3.2. Αναγκαιότητα (208) Σύμφωνα με την τραπεζική ανακοίνωση του 2008, το μέτρο ενίσχυσης πρέπει, ως προς το ύψος και τη μορφή του, να είναι αναγκαίο για την επίτευξη του στόχου του μέτρου. Αυτό σημαίνει ότι η εισφορά κεφαλαίου πρέπει να περιορίζεται στο ελάχιστο αναγκαίο ποσό για την επίτευξη του στόχου αυτού. (209) Όπως ανέφερε η Τράπεζα της Ελλάδος στην επιστολή της 19ης Ιουλίου 2013, εάν γινόταν εκκαθάριση της Νέας Τράπεζας Proton, αυτό θα μπορούσε να έχει αλυσιδωτές επιπτώσεις, αποτελώντας το έναυσμα για μια νέα συστημική κρίση και υπονομεύοντας την εμπιστοσύνη που είχε αποκατασταθεί πρόσφατα στο τραπεζικό σύστημα μετά την ολοκλήρωση της διαδικασίας ανακεφαλαιοποίησης. Η Επιτροπή θεωρεί ότι αυτά τα στοιχεία χρηματοπιστωτικής σταθερότητας στηρίζουν την αναγκαιότητα του μέτρου NP3. (210) Όσον αφορά το εύρος της παρέμβασης, το ποσό των 395 εκατ. ευρώ είχε καθοριστεί με ανοικτή και χωρίς διακρίσεις διαδικασία υποβολής προσφορών. Η Τράπεζα είχε ολοκληρώσει τη δέουσα επιμέλεια της Νέας Τράπεζας Proton. Η προσφορά της Τράπεζας, η οποία απαιτούσε την ανακεφαλαιοποίηση των 395 εκατ. ευρώ πριν την αγορά της Νέας Τράπεζας Proton, υπολογίσθηκε έτσι ώστε να τηρείται ο ελάχιστος δείκτης κεφαλαιακής επάρκειας 9 % και να υπάρχει δυνατότητα προβλέψεων για επιπλέον ποσό 119 εκατ. ευρώ λόγω των αναμενόμενων πρόσθετων ζημιών από δάνεια και των αναμενόμενων ζημιών προ φόρων έως το 2016. Η Επιτροπή καταλήγει στο συμπέρασμα ότι η ενίσχυση των 395 εκατ. ευρώ ήταν αναγκαία. (211) Όσον αφορά την αμοιβή για την ενίσχυση, δεδομένου ότι η τιμή πώλησης ορίστηκε σε ένα ευρώ, το ΕΤΧΣ δεν θα ανακτήσει τα χρήματα. Η συνεισφορά του εξομοιώνεται με επιχορήγηση. Όπως αναφέρεται στην παράγραφο 44 της ανακοίνωσης περί ανακεφαλαιοποίησης, μια ανεπαρκώς αμειβόμενη ανακεφαλαιοποίηση μπορεί να γίνει αποδεκτή μόνο στην περίπτωση προβληματικών τραπεζών που δεν μπορούν να καταβάλουν καμία αμοιβή. Η Επιτροπή θεωρεί ότι η Νέα Τράπεζα Proton εμπίπτει σε αυτή την περίπτωση. Η απουσία αμοιβής δημιουργεί την ανάγκη ριζικής αναδιάρθρωσης, σύμφωνα με την ανακοίνωση περί ανακεφαλαιοποίησης. (212) Συμπερασματικά, το μέτρο είναι αναγκαίο ως ενίσχυση διάσωσης, τόσο ως προς το ύψος και ως προς τη μορφή του, για να επιτευχθεί ο στόχος του περιορισμού της διαταραχής στο ελληνικό τραπεζικό σύστημα και της οικονομίας στο σύνολό της. 6.1.3.3.3. Αναλογικότητα (213) Η Επιτροπή παρατηρεί ότι μετά τη συγχώνευση μέσω της απορρόφησης της Νέας Τράπεζας Proton από την Τράπεζα, οι οικονομικές δραστηριότητες της Νέας Τράπεζας Proton έχουν μεταβιβαστεί στην Τράπεζα. Το γεγονός ότι η ενίσχυση διασώζει αυτές τις οικονομικές δραστηριότητες θα μπορούσε, θεωρητικά, να δημιουργήσει στρεβλώσεις στον ανταγωνισμό. Ωστόσο, η Επιτροπή επισημαίνει το μικρό μέγεθος της Νέας Τράπεζας Proton και τη διαδικασία πώλησης, κατά την οποία οι ανταγωνιστές είχαν τη δυνατότητα να υποβάλουν προσφορά για Νέα Τράπεζα Proton. Επιπλέον, αμέσως μετά τη μεταβίβασή τους, οι οικονομικές δραστηριότητες της Νέας Τράπεζας Proton θα ενσωματωθούν πλήρως στην Τράπεζα και θα παύσουν να υφίστανται ως χωριστές οικονομικές δραστηριότητες ούτε θα ασκούν ανταγωνιστικές πιέσεις. Ως εκ τούτου, η Επιτροπή καταλήγει στο συμπέρασμα ότι η ενίσχυση δεν δημιουργεί αδικαιολόγητες στρεβλώσεις του ανταγωνισμού. 6.1.3.3.4. Συμπέρασμα σχετικά με το συμβιβάσιμο του μέτρου NP3 με την τραπεζική ανακοίνωση του 2008 και την ανακοίνωση περί ανακεφαλαιοποίησης. (214) Συνεπώς, η Επιτροπή κρίνει ότι το μέτρο NP3 είναι κατάλληλο, αναγκαίο και, υπό το πρίσμα της προβλεπόμενης ριζικής αναδιάρθρωσης της Τράπεζας στην οποία μεταβιβάζονται οι οικονομικές δραστηριότητες της Νέας Τράπεζας Proton, είναι ανάλογο προς τον επιδιωκόμενο στόχο. 6.1.4. Συμβιβάσιμο των μέτρων ενίσχυσης με την ανακοίνωση περί αναδιάρθρωσης (215) Στις αιτιολογικές σκέψεις 60, 61, 78 και 79 της απόφασης για την κίνηση της διαδικασίας για τη Νέα Τράπεζα Proton όσον αφορά τα μέτρα NP1 και NP2, η Επιτροπή επεσήμανε ότι η Νέα Τράπεζα Proton δεν θα ήταν κατά πάσα πιθανότητα σε θέση να καταβάλει αμοιβή για την κρατική ενίσχυση που έλαβε και υπογράμμισε ότι η απουσία αμοιβής δημιούργησε την ανάγκη για ριζική αναδιάρθρωση. Στην αιτιολογική σκέψη 211 η Επιτροπή επισήμανε, σχετικά με την αμοιβή για το μέτρο NP3, ότι, εφόσον η τιμή πώλησης της Νέας Τράπεζας Proton ορίζεται σε ένα ευρώ, το ΕΤΧΣ δεν θα ανακτήσει κανένα ποσό από τα 395 εκατ. ευρώ που εισέφερε αμέσως πριν από την πώληση (μέτρο NP3). Επιπλέον, το ελληνικό Δημόσιο δεν θα ανακτήσει καμία από τις προνομιούχες μετοχές που εκδόθηκαν τον Μάιο του 2009, διότι οι απαιτήσεις σε μετοχές που συνδέονται με αυτές παρέμειναν στην εκκαθαρισθείσα Proton Bank. Ως εκ τούτου, η Επιτροπή καταλήγει στο συμπέρασμα ότι η απουσία αμοιβής δημιουργεί την ανάγκη για ριζική αναδιάρθρωση, τόσο ως προς τα μέτρα βιωσιμότητας όσο και ως προς τα μέτρα για τον περιορισμό των στρεβλώσεων του ανταγωνισμού. 6.1.4.1. Μακροπρόθεσμη βιωσιμότητα της δραστηριότητας της Νέας Τράπεζας Proton μέσω της πώλησης (216) Η παράγραφος 21 της ανακοίνωσης περί αναδιάρθρωσης προβλέπει ότι, όταν η τράπεζα δεν είναι σε θέση να αποκαταστήσει με αξιόπιστο τρόπο τη μακροπρόθεσμη βιωσιμότητά της, πρέπει πάντοτε να εξετάζεται το ενδεχόμενο μιας κανονικής λύσης και εκκαθάρισης ή θέσης σε πλειστηριασμό μιας προβληματικής τράπεζας. Οι κυβερνήσεις θα πρέπει να ενθαρρύνουν την έξοδο των μη βιώσιμων φορέων της αγοράς, επιτρέποντας συγχρόνως την ολοκλήρωση της διαδικασίας εξόδου σε κατάλληλα χρονικά πλαίσια που διασφαλίζουν τη χρηματοπιστωτική σταθερότητα. (217) Στην απόφαση για την κίνηση διαδικασίας για τη Νέα Τράπεζα Proton, η Επιτροπή εξέφρασε σοβαρές αμφιβολίες για το κατά πόσο η Νέα Τράπεζα Proton θα μπορούσε να αποκαταστήσει τη μακροπρόθεσμη βιωσιμότητά της σε αυτόνομη βάση και επισήμανε τις συνέργειες που θα μπορούσαν να επιτευχθούν με την ενσωμάτωσή της σε μια μεγάλη οικονομική οντότητα. (218) Ως προς αυτό, η παράγραφος 17 της ανακοίνωσης περί αναδιάρθρωσης διευκρινίζει ότι η πώληση μιας προβληματικής τράπεζας σε άλλο χρηματοπιστωτικό ίδρυμα μπορεί να συμβάλει στην αποκατάσταση της μακροπρόθεσμης βιωσιμότητας, εάν ο αγοραστής είναι βιώσιμος και ικανός να απορροφήσει τη μεταβίβαση της προβληματικής τράπεζας, και μπορεί να συμβάλει στην αποκατάσταση της εμπιστοσύνης της αγοράς. Επιπλέον, σύμφωνα με το ΜΟΧΠ, έπρεπε να επιτευχθεί περαιτέρω εξυγίανση του τραπεζικού τομέα και το ΕΤΧΣ έπρεπε να πωλήσει τη Νέα Τράπεζα Proton έως τις 15 Ιουλίου 2013. (219) Όπως αναφέρεται στο τμήμα 7.5.2, βάσει του σχεδίου αναδιάρθρωσής της, η Τράπεζα μπορεί να θεωρηθεί βιώσιμη επιχείρηση. Επομένως, το γεγονός ότι οι δραστηριότητες της Νέας Τράπεζας Proton έχουν μεταβιβαστεί στην Τράπεζα επιτρέπει την αποκατάσταση της μακροπρόθεσμης βιωσιμότητάς τους. Επιπλέον, το γεγονός ότι Νέα Τράπεζα Proton είναι πλήρως ενσωματωμένη στην Τράπεζα και παύει να υφίσταται ως αυτοτελής ανταγωνιστής συνιστά ριζική αναδιάρθρωση, όπως απαιτείται από την ανεπαρκή αμοιβή της κρατικής ενίσχυσης. 6.1.4.2. Ίδια συνεισφορά και επιμερισμός των βαρών (220) Στην απόφαση για την κίνηση διαδικασίας για τη Νέα Τράπεζα Proton, η Επιτροπή εξέφρασε αμφιβολίες για το κατά πόσο το κόστος αναδιάρθρωσης περιοριζόταν στο ελάχιστο. Οι αμφιβολίες αυτές προέκυψαν από την παρατήρηση ότι δεν θα ήταν δυνατή η αποκατάσταση της μακροπρόθεσμης βιωσιμότητας της Νέας Τράπεζας Proton σε αυτόνομη βάση χωρίς υψηλό κόστος. Η ενσωμάτωση της Νέας Τράπεζας Proton στην Τράπεζα, μια μεγαλύτερη οικονομική οντότητα με υποδομή ΤΠ και ενεργό δομή διαχείρισης κινδύνων, διασκεδάζει αυτές τις ανησυχίες. Η πώληση στην Τράπεζα συμβάλλει στον περιορισμό του κόστους αναδιάρθρωσης στο ελάχιστο. (221) Όσον αφορά τη συνεισφορά των μετόχων και των κατόχων χρεωστικών τίτλων μειωμένης εξασφάλισης στο κόστος αναδιάρθρωσης, η Επιτροπή έχει ήδη διαπιστώσει στην αιτιολογική σκέψη 77 της απόφασης για την κίνηση διαδικασίας για τη Νέα Τράπεζα Proton ότι οι μέτοχοι και οι κάτοχοι χρεωστικών τίτλων μειωμένης εξασφάλισης δεν μεταφέρθηκαν στη Νέα Τράπεζα Proton, αλλά παρέμειναν στην Proton Bank, δηλαδή στην υπό εκκαθάριση οντότητα. Ως εκ τούτου, η Επιτροπή έκρινε ότι επιτεύχθηκε επαρκής καταμερισμός των επιβαρύνσεων στους μετόχους και τους ομολογιούχους μειωμένης εξασφάλισης. 6.1.4.3. Μέτρα για τον περιορισμό των στρεβλώσεων του ανταγωνισμού (222) Όσον αφορά τα μέτρα για τον περιορισμό των στρεβλώσεων του ανταγωνισμού, η παράγραφος 30 της ανακοίνωσης περί αναδιάρθρωσης προβλέπει ότι «η Επιτροπή λαμβάνει ως σημείο εκκίνησης για την αξιολόγηση της ανάγκης θέσπισης τέτοιων μέτρων, το μέγεθος, την κλίμακα και την έκταση των δραστηριοτήτων τις οποίες αναμένεται να ασκήσει η οικεία τράπεζα μετά την εφαρμογή ενός αξιόπιστου σχεδίου αναδιάρθρωσης. Η φύση και η μορφή των μέτρων αυτών θα εξαρτηθεί από δύο κριτήρια: πρώτον, από το ύψος της ενίσχυσης και τους όρους και τις συνθήκες υπό τις οποίες χορηγήθηκε και, δεύτερον, από τα χαρακτηριστικά της αγοράς ή των αγορών στις οποίες θα δραστηριοποιηθεί η δικαιούχος τράπεζα.». (223) Όσον αφορά το ύψος της ενίσχυσης, η Επιτροπή λαμβάνει υπόψη το ποσό της συνολικής ενίσχυσης που εισπράχθηκε υπό τη μορφή κεφαλαίου ύψους 2 111,6 εκατ. ευρώ (Pr1, NP1, NP2, NP3), επιπλέον της κρατικής ενίσχυσης ρευστότητας ύψους 149,4 εκατ. ευρώ (Pr3) και των ελληνικών κρατικών χρεογράφων αξίας 78 εκατ. ευρώ (Pr 2). Το μέτρο Pr1 αντιστοιχούσε στο 4,6 % των ΠΣΣΚ της Proton Bank την εποχή εκείνη. Το μέτρο NP1, η χρηματοδότηση του χρηματοδοτικού κενού από τη μεταβίβαση δραστηριοτήτων από την Τράπεζα Proton στη Νέα Τράπεζα Proton, αντιστοιχούσε περίπου στο 36 % των ΠΣΣΚ της Τράπεζας Proton στο τέλος του 2010 ή στο 84 % των ΠΣΣΚ της Νέας Τράπεζας Proton κατά τον χρόνο της ίδρυσής της. Η αρχική εισφορά μετοχικού κεφαλαίου από το ΕΤΧΣ στη Νέα Τράπεζα Proton, η οποία αποτελούσε μέρος του μέτρου NP2, αντιστοιχούσε περίπου στο 18,8 % των ΠΣΣΚ της τράπεζας κατά τον χρόνο της ίδρυσής της. Οι πρόσθετες εισφορές μετοχικού κεφαλαίου, που αποτελούσαν μέρος του μέτρου NP2, αντιστοιχούσαν περίπου στο 34,2 % των ΠΣΣΚ της Νέας Τράπεζας Proton (με βάση τα στοιχεία της 31ης Δεκεμβρίου 2012) (122). Όπως αναφέρεται στην αιτιολογική σκέψη 80 της απόφασης για την κίνηση διαδικασίας για τη Νέα Τράπεζα Proton, τα μέτρα NP1 και NP2 αντιπροσώπευαν ποσοστό άνω του 50 % των ΠΣΣΚ της Proton Bank ή άνω του 130 % των ΠΣΣΚ της Νέας Τράπεζας Proton. Η εισφορά μετοχικού κεφαλαίου, πριν από την πώληση της τράπεζα, δηλαδή μέτρο NP3, αντιστοιχούσε σε περίπου 48,7 % των ΠΣΣΚ της Νέας Τράπεζας Proton (με βάση στοιχεία της 31ης Μαΐου 2013). Τέτοια ποσά ενίσχυσης, σε συνδυασμό με την απουσία αμοιβής, επιβάλλουν μεγάλη μείωση της παρουσίας του δικαιούχου στην αγορά. (224) Όσον αφορά την αγορά στην οποία λειτουργούσε η Νέα Τράπεζα Proton, στην αιτιολογική σκέψη 82 της απόφασης για την κίνηση διαδικασίας για τη Νέα Τράπεζα Proton, η Επιτροπή επισήμανε ότι η Proton Bank ήταν μία πολύ μικρή τράπεζα (με μερίδιο αγοράς περίπου 1 % των συνολικών στοιχείων ενεργητικού των ελληνικών τραπεζών) και, κατά συνέπεια, τα στοιχεία ενεργητικού και παθητικού της Proton Bank που μεταβιβάστηκαν στη Νέα Τράπεζα Proton ήταν σχετικά μικρά σε σχέση με το μέγεθος του ελληνικού τραπεζικού συστήματος. Ως εκ τούτου, η Επιτροπή κατέληξε στο συμπέρασμα ότι, παρά το εξαιρετικά μεγάλο ύψος της ενίσχυσης, οι στρεβλώσεις του ανταγωνισμού που προκαλούνται από την ενίσχυση στη Νέα Τράπεζα Proton θα μπορούσαν να θεωρηθούν περιορισμένες. (225) Επιπλέον, οι δραστηριότητες της Νέας Τράπεζας Proton προσφέρθηκαν σε ανταγωνιστές μέσω ανοικτού πλειστηριασμού. Μετά την πώλησή της, η Νέα Τράπεζα Proton έπαψε να υφίσταται ως αυτοτελής ανταγωνιστής, διότι ενσωματώθηκε πλήρως στην Τράπεζα. (226) Η Επιτροπή καταλήγει στο συμπέρασμα ότι, λόγω του μικρού μεγέθους της Νέας Τράπεζας Proton, της ανοικτής διαδικασίας πώλησης καθώς και του γεγονότος ότι η Νέα Τράπεζα Proton θα παύσει να υφίσταται ως ανεξάρτητος ανταγωνιστής, δεν υπάρχουν αδικαιολόγητες στρεβλώσεις του ανταγωνισμού, παρά το πολύ σημαντικό ποσό των ενισχύσεων και την απουσία αμοιβής. 6.1.4.4. Συμπέρασμα όσον αφορά το συμβιβάσιμο με την ανακοίνωση περί αναδιάρθρωσης (227) Με βάση την ανάλυση στις αιτιολογικές σκέψεις 216 έως 226 ανωτέρω, η Επιτροπή καταλήγει στο συμπέρασμα ότι η πώληση της Νέας Τράπεζας Proton και η ενσωμάτωσή της στην Τράπεζα θα διασφαλίσει τη μακροπρόθεσμη βιωσιμότητα της Νέας Τράπεζας Proton, η ενίσχυση περιορίζεται στο ελάχιστο απαραίτητο και δεν υπάρχει αθέμιτη νόθευση του ανταγωνισμού. (228) Όλα τα μέτρα ενίσχυσης που αναφέρονται στον πίνακα 7 θα πρέπει, συνεπώς, να κηρυχθούν συμβιβάσιμα με την εσωτερική αγορά. 6.2. ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ ΣΕ ΣΧΕΣΗ ΜΕ ΤΟ ΝΕΟ TT 6.2.1. Ύπαρξη και ύψος της ενίσχυσης (229) Η Επιτροπή οφείλει καταρχήν να εξετάσει κατά πόσο τα μέτρα συνιστούν κρατικές ενισχύσεις κατά την έννοια του άρθρου 107 παράγραφος 1 της Συνθήκης. 6.2.1.1. Ύπαρξη ενίσχυσης στην κάλυψη του χρηματοδοτικού κενού των μεταβιβασθέντων στοιχείων ενεργητικού και παθητικού της T Bank (μέτρο T) (230) Στις αιτιολογικές σκέψεις 26 έως 32 της απόφασης για την T Bank, η Επιτροπή έχει ήδη αποφανθεί ότι μέτρο T, ήτοι η παρέμβαση του μηχανισμού εξυγίανσης του ΕΤΕΚΕ και του ΕΤΧΣ για την κάλυψη του χρηματοδοτικού κενού των στοιχείων ενεργητικού και παθητικού που μεταβιβάστηκαν στο ΤΤ, συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης. Στην αιτιολογική σκέψη 33 της εν λόγω απόφασης, η Επιτροπή έκρινε ότι οι οικονομικές δραστηριότητες της T Bank που μεταβιβάστηκαν στο TT είναι ο δικαιούχος της κρατικής ενίσχυσης, εφόσον εξακολουθούσαν να υφίστανται λόγω της ενίσχυσης. 6.2.1.2. Ύπαρξη ενίσχυσης κατά την ανακεφαλαιοποίηση που χορηγήθηκε στο πλαίσιο του μέτρου ανακεφαλαιοποίησης στο ΤΤ (μέτρο TT) (231) Η εισφορά κεφαλαίου ύψους 224,96 εκατ. ευρώ από το ελληνικό κράτος στο ΤΤ (μέτρο TT) χορηγήθηκε βάσει του μέτρου ανακεφαλαιοποίησης που αποτελεί μέρος του καθεστώτος στήριξης των ελληνικών τραπεζών (123). Με την απόφαση έγκρισης του εν λόγω καθεστώτος, η Επιτροπή αποφάνθηκε ότι οι ενισχύσεις που χορηγήθηκαν βάσει του καθεστώτος αυτού συνιστούσαν κρατική ενίσχυση. Ως εκ τούτου, το μέτρο TT συνιστούσε ενίσχυση στο TT. (232) Όπως παρατήρησε η Επιτροπή στην αιτιολογική σκέψη 98 της απόφασης για την κίνηση της διαδικασίας για το Νέο TT, το Νέο TT ασκεί τις οικονομικές δραστηριότητες που προηγουμένως πραγματοποιούνταν εντός του TT, συμπεριλαμβανομένης της T Bank. 6.2.1.3. Ύπαρξη ενίσχυσης στη χρηματοδότηση του χρηματοδοτικού κενού του νέου TT (μέτρο NTT1) (233) Στις αιτιολογικές σκέψεις 53 έως 57 της απόφασης για την κίνηση διαδικασίας για το Νέο TT, η Επιτροπή έχει ήδη αποφανθεί ότι μέτρο NTT1, ήτοι η παρέμβαση του ΕΤΧΣ για την κάλυψη του χρηματοδοτικού κενού του νέου TT, συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης. Στην αιτιολογική σκέψη 54 της απόφασης αυτής, η Επιτροπή έκρινε ότι το Νέο TT ήταν ο οικονομικός δικαιούχος, εφόσον το νέο TT ασκεί τις οικονομικές δραστηριότητες του ΤΤ που εξακολουθούν να υφίστανται λόγω της ενίσχυσης. 6.2.1.4. Ύπαρξη ενίσχυσης στην αρχική εισφορά μετοχικού κεφαλαίου (μέτρο ΝΤΤ2) (234) Στις αιτιολογικές σκέψεις 49 έως 52 της απόφασης για την κίνηση διαδικασίας για το Νέο TT, η Επιτροπή έχει ήδη αποφανθεί ότι μέτρο NTT2, ήτοι η αρχική εισφορά μετοχικού κεφαλαίου από το ΕΤΧΣ συνολικού ύψους 500 εκατ. ευρώ στο Νέο TT, συνιστά κρατική ενίσχυση στο Νέο TT Bank κατά την έννοια του άρθρου 107 παράγραφος 1 της Συνθήκης. 6.2.1.5. Ύπαρξη ενίσχυσης στην Τράπεζα ως αγοραστή του Νέου TT (235) Η Τράπεζα απέκτησε τις μετοχές του Νέου TT στο πλαίσιο μιας ανοικτής και χωρίς διακρίσεις διαδικασίας υποβολής προσφορών. Σύμφωνα με πληροφορίες που υπέβαλαν οι ελληνικές αρχές στις 15 Ιουλίου 2013, ένας χρηματοοικονομικός σύμβουλος επικοινώνησε με πολλές αλλοδαπές και ελληνικές τράπεζες και επενδυτές και μόνο οι τέσσερις μεγαλύτερες ελληνικές τράπεζες υπέβαλαν τελικές προσφορές. Το γεγονός ότι ο χρηματοοικονομικός σύμβουλος ήλθε σε επαφή με μεγάλο αριθμό τραπεζών επιτρέπει στην Επιτροπή να καταλήξει στο συμπέρασμα ότι η διαδικασία υποβολής προσφορών ήταν ανοικτή και χωρίς διακρίσεις. Η προσφορά της Τράπεζας θεωρήθηκε η καλύτερη, λαμβάνοντας υπόψη το ύψος και το είδος του τιμήματος. (236) Πιο συγκεκριμένα, η Τράπεζα δέχθηκε να καταβάλει στο ΕΤΧΣ συνολικό ποσό 681 εκατ. ευρώ υπό μορφή νέων κοινών μετοχών. Η δεύτερη σε ύψος προσφορά ήταν προσφορά μετρητών ύψους 500 εκατ. ευρώ. Ήταν συνεπώς κατά 26,58 % χαμηλότερη από την προσφορά της Τράπεζας. Σύμφωνα με την επιστολή της Τράπεζας της Ελλάδος της 8ης Ιουλίου 2013, κάθε προσφορά σε μετρητά από εγχώρια τράπεζα δεν μπορούσε να ληφθεί υπόψη, στον βαθμό που εξακολουθούσε να εξαρτάται από τη χρηματοδότηση του Ευρωσυστήματος, και ακόμη περισσότερο εάν ελάμβανε την έκτακτη ενίσχυση ρευστότητας. Ως εκ τούτου, η δεύτερη υψηλότερη τιμή προσφοράς δεν ήταν σύμφωνη με τις απαιτήσεις της Τράπεζας της Ελλάδος. (237) Θα πρέπει επίσης να επισημανθεί ότι, σύμφωνα με τη σύμβαση πώλησης, το ΕΤΧΣ εισέπραξε 1 418,75 εκατ. νέες κοινές μετοχές της Τράπεζας με τιμή προσφοράς 0,48 ευρώ εκάστη (124). Η συμμετοχή του ΕΤΧΣ στην Τράπεζα αυξήθηκε από 93,55 % σε 95,23 %. (238) Ως εκ τούτου, η Επιτροπή καταλήγει στο συμπέρασμα ότι η αγορά δεν συνιστά ενίσχυση προς τον αγοραστή. 6.2.1.6. Συμπέρασμα σχετικά με την ύπαρξη ενίσχυσης (239) Με βάση τα ανωτέρω, η Επιτροπή θεωρεί ότι όλα τα μέτρα T, TT, NTT1 και NTT2 συνιστούν κρατική ενίσχυση. Όσον αφορά το μέτρο T, η Επιτροπή αποφαίνεται ότι η ενίσχυση ωφέλησε τις δραστηριότητες της T Bank που μεταβιβάστηκαν στο TT και αργότερα στο Νέο TT. Όσον αφορά το μέτρο ΤΤ, η Επιτροπή αποφαίνεται ότι η ενίσχυση ωφέλησε τις δραστηριότητες του ΤΤ που μεταβιβάστηκαν στο Νέο ΤΤ. Ο δικαιούχος των μέτρων ΝΤΤ1 και ΝΤΤ2 είναι το Νέο TT. (240) Ως εκ τούτου, η Επιτροπή καταλήγει στο συμπέρασμα ότι οι οικονομικές δραστηριότητες της T Bank, καθώς εντάχθηκαν στο ΤΤ και αργότερα στο Νέο TT, επωφελήθηκαν από την ενίσχυση ανακεφαλαιοποίησης ύψους 677 εκατ. ευρώ, ενώ οι δραστηριότητες που ασκούνταν από το TT και μεταβιβάστηκαν στο Νέο TT ωφελήθηκαν από κρατική ενίσχυση υπό μορφή κεφαλαιακής ενίσχυσης ύψους 4 457,96 εκατ. ευρώ (μέτρα TT, NTT1 και NTT2). Πίνακας 10 Επισκόπηση της συνολικής ενίσχυσης που έλαβε η T Bank, το TT και το Νέο ΤΤ Δικαιούχος της ενίσχυσης Μέτρο Περιγραφή Ύψος της ενίσχυσης (σε εκατ. ευρώ) Δραστηριότητες της T-Bank T Χρηματοδότηση του χρηματοδοτικού κενού από το T στο TT 677 Δραστηριότητες του ΤΤ TT Ανακεφαλαιοποίηση 224,96 Δραστηριότητες του Νέου TT NTT 1 Χρηματοδότηση του χρηματοδοτικού κενού από το TT στο Νέο TT 3 732,6 NTT 2 Αρχικό μετοχικό κεφάλαιο 500 6.2.2. Νομική βάση για την αξιολόγηση του συμβιβάσιμου (241) Το άρθρο 107 παράγραφος 3 στοιχείο β) της Συνθήκης εξουσιοδοτεί την Επιτροπή να κρίνει κατά πόσο μία ενίσχυση είναι συμβατή με την εσωτερική αγορά, εάν αποσκοπεί στην «άρση σοβαρής διαταραχής της οικονομίας κράτους μέλους». (242) Όπως εξηγείται στις αιτιολογικές σκέψεις 199 και 200, η νομική βάση για την αξιολόγηση των μέτρων ενίσχυσης στις ελληνικές τράπεζες θα πρέπει, προς το παρόν, να είναι το άρθρο 107 παράγραφος 3 στοιχείο β) της Συνθήκης. (243) Όπως εξηγήθηκε στην αιτιολογική σκέψη 201, για να είναι μία ενίσχυση συμβιβάσιμη βάσει του άρθρου 107 παράγραφος 3 στοιχείο β) της Συνθήκης, πρέπει να συμμορφώνεται με τα γενικά κριτήρια συμβατότητας: καταλληλότητα, αναγκαιότητα και αναλογικότητα. (244) Αρχές για την αξιολόγηση των μέτρων ενίσχυσης καθορίστηκαν για πρώτη φορά στην τραπεζική ανακοίνωση του 2008. (245) Η ανακοίνωση περί ανακεφαλαιοποίησης (125) περιέχει πρόσθετες οδηγίες σχετικά με το ύψος της αμοιβής που απαιτείται για τις εισφορές κεφαλαίων από το κράτος. (246) Τέλος, η Επιτροπή εξήγησε στην ανακοίνωση περί αναδιάρθρωσης (126) τον τρόπο με τον οποίο θα αξιολογεί τα σχέδια αναδιάρθρωσης. Κατά την αξιολόγηση του σχεδίου αναδιάρθρωσης της Τράπεζας σύμφωνα με την ανακοίνωση περί αναδιάρθρωσης, η Επιτροπή θα λάβει υπόψη της όλα τα μέτρα ενίσχυσης που αναφέρονται στον πίνακα 8. 6.2.3. Συμβιβάσιμο των μέτρων ενίσχυσης με την τραπεζική ανακοίνωση του 2008 και στην ανακοίνωση περί ανακεφαλαιοποίησης 6.2.3.1. Συμβιβάσιμο του μέτρου T με την τραπεζική ανακοίνωση του 2008 και την ανακοίνωση περί ανακεφαλαιοποίησης (247) Όσον αφορά το μέτρο T, στην απόφασή της για την T Bank η Επιτροπή διαπίστωσε ότι η παρέμβαση πληροί τις προϋποθέσεις του άρθρου 107 παράγραφος 3 στοιχείο β) της Συνθήκης και αποφάσισε ότι ήταν συμβιβάσιμο με την εσωτερική αγορά για λόγους χρηματοπιστωτικής σταθερότητας για περίοδο έξι μηνών από την ημερομηνία έκδοσης της εν λόγω απόφασης. Οι ελληνικές αρχές υπέβαλαν επικαιροποιημένο σχέδιο αναδιάρθρωσης του TT που ελάμβανε υπόψη την ενσωμάτωση των δραστηριοτήτων της T Bank στο ΤΤ μόλις πριν από τη λήξη της εν λόγω προθεσμίας των έξι μηνών. Ωστόσο, στην αιτιολογική σκέψη 83 της απόφασης για την κίνηση της διαδικασίας για το Νέο TT, η Επιτροπή έκρινε ότι η παράλειψη αυτή ήταν κατανοητή, εφόσον η απόφαση είχε ληφθεί το μεσοδιάστημα της εξυγίανσης του ΤΤ. Δεδομένου ότι οι ελληνικές αρχές υπέβαλαν σχέδιο αναδιάρθρωσης του Νέου ΤΤ τον Ιανουάριο του 2013 και επικαιροποιημένο σχέδιο τον Μάρτιο του 2013, που αμφότερα εξετάζουν τις δραστηριότητες που μεταβιβάστηκαν από την T Bank στο TT, η Επιτροπή, στην απόφαση για την κίνηση της διαδικασίας για το Νέο TT, ενέκρινε το μέτρο Τ προσωρινά ως ενίσχυση διάσωσης έως ότου ληφθεί τελική απόφαση σχετικά με μέτρα T, TT, NTT1 και NTT2. 6.2.3.2. Συμβιβάσιμο του μέτρου ΤΤ με την τραπεζική ανακοίνωση του 2008 (248) Στην απόφασή της, της 19ης Νοεμβρίου 2008 (127) η Επιτροπή κατέληξε ήδη στο συμπέρασμα ότι μέτρο TT, το οποίο χορηγήθηκε τον Μάιο του 2009 βάσει του μέτρου ανακεφαλαιοποίησης που αποτελεί μέρος του καθεστώτος στήριξης των ελληνικών τραπεζών, είναι συμβιβάσιμη ενίσχυση διάσωσης σύμφωνα με την τραπεζική ανακοίνωση του 2008. Η απόφαση της 19ης Νοεμβρίου 2008 δεν αναφερόταν στην ανακοίνωση περί ανακεφαλαιοποίησης, η οποία δεν είχε ακόμη εκδοθεί. 6.2.3.3. Συμβιβάσιμο των μέτρων ΝΤΤ1 και ΝΤΤ2 με την τραπεζική ανακοίνωση του 2008 και την ανακοίνωση περί ανακεφαλαιοποίησης (249) Η Επιτροπή έχει ήδη εγκρίνει προσωρινά τα μέτρα ΝΤΤ1 και NTT2 ως ενίσχυση διάσωσης στην απόφαση για την κίνηση της διαδικασίας για το Νέο TT. 6.2.4. Συμβιβάσιμο των μέτρων ενίσχυσης T, TT, NTT1 και NTT2 με την ανακοίνωση περί αναδιάρθρωσης 6.2.4.1. Απουσία κατάλληλης αμοιβής της ενίσχυσης: θα ληφθεί υπόψη στην αξιολόγηση βάσει της ανακοίνωσης περί αναδιάρθρωσης. (250) Στην αιτιολογική σκέψη 45 της απόφασης για την T Bank, η Επιτροπή ανέφερε ότι το ΕΤΕΚΕ και το ΕΤΧΣ δεν θα ανακτούσαν μάλλον κανένα ποσό και η χρηματοδότηση του χρηματοδοτικού κενού από την T Bank στο TT εξομοιώνεται, συνεπώς, με επιχορήγηση. Επιπλέον, όπως συνάγεται στην αιτιολογική σκέψη 101 της απόφασης για την κίνηση διαδικασίας για το Νέο ΤΤ, το ΕΤΧΣ θα μπορούσε να αναμένει να ανακτήσει μόνον ένα μέρος του αρχικού μετοχικού κεφαλαίου του, ύψους 500 εκατ. ευρώ (μέτρο ΝΤΤ2). Επιπλέον, η Επιτροπή επισήμανε ότι δεν θα υπάρξει καμία αμοιβή για το ΕΤΧΣ που καλύπτει το χρηματοδοτικό κενό από το TT στο Νέο TT (μέτρο ΝΤΤ1) και υπάρχει πολύ μικρή πιθανότητα το ΕΤΧΣ να ανακτήσει μεγάλο μέρος των 3,7 δισεκατ. ευρώ. Τέλος, η Επιτροπή επισημαίνει ότι το κράτος κατά πάσα πιθανότητα δεν θα εισπράξει κανένα ποσό για το μέτρο TT, εφόσον οι απαιτήσεις του σε μετοχές, σε σχέση με τις προνομιούχες μετοχές του Μαΐου 2009, παρέμειναν στο ΤΤ το οποίο τέθηκε υπό εκκαθάριση. (251) Όπως αναφέρεται στις αιτιολογικές σκέψεις 77 και 102 της απόφασης για την κίνηση διαδικασίας για το Νέο TT, η απουσία αμοιβής δημιουργεί την ανάγκη ριζικής αναδιάρθρωσης, τόσο από την άποψη των μέτρων βιωσιμότητας και όσον αφορά τα μέτρα για τον περιορισμό των στρεβλώσεων του ανταγωνισμού. 6.2.4.2. Μακροπρόθεσμη βιωσιμότητα της δραστηριότητας του Νέου ΤΤ μέσω πώλησης (252) Η παράγραφος 21 της ανακοίνωσης περί αναδιάρθρωσης προβλέπει ότι, όταν η τράπεζα δεν είναι σε θέση να αποκαταστήσει με αξιόπιστο τρόπο τη μακροπρόθεσμη βιωσιμότητά της, πρέπει πάντοτε να εξετάζεται το ενδεχόμενο μιας κανονικής λύσης και εκκαθάρισης ή θέσης σε πλειστηριασμό μιας προβληματικής τράπεζας. (253) Στο τμήμα 3.2.4.1 της απόφασης για την κίνηση διαδικασίας για το Νέο TT, η Επιτροπή εξέφρασε σοβαρές αμφιβολίες ως προς τη δυνατότητα αποκατάστασης της μακροπρόθεσμης βιωσιμότητας του Νέου TT σε αυτόνομη βάση και τη δυνατότητα του Νέου TT να επιτύχει την προβλεπόμενη αύξηση εσόδων. Επιπλέον, τόνισε ότι το Νέο TT είχε λάβει μόνο ένα περιορισμένο αριθμό μέτρων για να δημιουργήσει κέρδη και ότι το Νέο TT δεν είχε λάβει μέτρα για τη μείωση των δαπανών προσωπικού και για τον εξορθολογισμό του δικτύου υποκαταστημάτων. Επίσης, αναφέρονται οι συνέργειες που θα μπορούσαν να επιτευχθούν με την ενσωμάτωση του Νέου TT σε μια μεγάλη οικονομική οντότητα. (254) Ως προς αυτό, η παράγραφος 17 της ανακοίνωσης περί αναδιάρθρωσης διευκρινίζει ότι η πώληση μιας προβληματικής τράπεζας σε άλλο χρηματοπιστωτικό ίδρυμα μπορεί να συμβάλει στην αποκατάσταση της μακροπρόθεσμης βιωσιμότητας, εάν ο αγοραστής είναι βιώσιμος και ικανός να απορροφήσει τη μεταβίβαση της προβληματικής τράπεζας, και μπορεί να συμβάλει στην αποκατάσταση της εμπιστοσύνης της αγοράς. Επιπλέον, σύμφωνα με το ΜΟΧΠ, η πώληση του Νέου TT ήταν δράση προτεραιότητας, λαμβάνοντας υπόψη το δημόσιο συμφέρον και τη χρηματοπιστωτική σταθερότητα καθώς και την προστασία των περιουσιακών στοιχείων του ΕΤΧΣ. (255) Όπως αναφέρεται στο τμήμα 7.5.2, βάσει του σχεδίου αναδιάρθρωσής της, η Τράπεζα μπορεί θεωρηθεί βιώσιμη επιχείρηση. Επομένως, το γεγονός ότι οι δραστηριότητες του Νέου ΤΤ έχουν ενταχθεί στην Τράπεζα επιτρέπει την αποκατάσταση της μακροπρόθεσμης βιωσιμότητάς τους. Το Νέο TT παύει να υφίσταται ως αυτόνομος ανταγωνιστής. Η επιχειρησιακή συγχώνευση μεταξύ του Νέου TT και της Τράπεζας είχε ολοκληρωθεί έως τις 14 Απριλίου 2014. Το δίκτυο υποκαταστημάτων με το σήμα «Ταχυδρομικό Ταμιευτήριο» θα μειωθεί (η Τράπεζα προτίθεται να διατηρήσει το σήμα «Ταχυδρομικό Ταμιευτήριο» για ορισμένα υποκαταστήματα, ενώ το σήμα «T-bank» παύει να υφίσταται και το δίκτυο υποκαταστημάτων «T-bank» θα κλείσει σχεδόν ολοσχερώς) σε συνδυασμό με την πλήρη επιχειρησιακή ενοποίηση των υπηρεσιών υποστήριξης και άλλων λειτουργιών κεντρικών υπηρεσιών εντός της Τράπεζας. Η Επιτροπή καταλήγει στο συμπέρασμα ότι το σχέδιο αναδιάρθρωσης διασφαλίζει ότι θα επιτευχθεί ριζική αναδιάρθρωση, όπως απαιτείται λόγω της ανεπαρκούς αμοιβής. 6.2.4.3. Ίδια συνεισφορά και επιμερισμός των βαρών (256) Οι επιφυλάξεις που διατύπωσε η Επιτροπή στην αιτιολογική σκέψη 99 της απόφασης για την κίνηση διαδικασίας για το Νέο TT ως προς το κατά πόσον το κόστος αναδιάρθρωσης είχε διογκωθεί λόγω της αναδιάρθρωσης του Νέου TT σε αυτόνομη βάση, αντιμετωπίστηκαν από το καθεστώς εθελουσίας εξόδου (128), το οποίο τέθηκε σε εφαρμογή με το Νέο TT σε αυτόνομη βάση τον Ιούλιο του 2013, καθώς και από την πώληση του Νέου TT στην Τράπεζα. Πιο συγκεκριμένα, ο εξορθολογισμός του δικτύου υποκαταστημάτων, η πλήρης ενσωμάτωση της T Bank και η πλήρης επιχειρησιακή ενσωμάτωση του νέου ΤΤ στην Τράπεζα μειώνουν το κόστος της αναδιάρθρωσης στο ελάχιστο. (257) Όσον αφορά τον καταμερισμό των βαρών στους μετόχους και τους ομολογιούχους μειωμένης εξασφάλισης, η Επιτροπή έχει ήδη αποφανθεί, στην αιτιολογική σκέψη 100 της απόφασης για την κίνηση της διαδικασίας για το Νέο TT, ότι οι μέτοχοι και οι ομολογιούχοι μειωμένης εξασφάλισης δεν μεταφέρθηκαν στο Νέο ΤΤ αλλά παρέμειναν στο ΤΤ, δηλαδή στην υπό εκκαθάριση οντότητα. Ως εκ τούτου, η Επιτροπή έκρινε ότι επιτεύχθηκε επαρκής καταμερισμός των επιβαρύνσεων στους μετόχους και τους ομολογιούχους μειωμένης εξασφάλισης. (258) Ως εκ τούτου, η Επιτροπή θεωρεί ότι το κόστος αναδιάρθρωσης περιορίζεται στο ελάχιστο αναγκαίο και ότι έχει επιτευχθεί επαρκής καταμερισμός των επιβαρύνσεων. Ωστόσο, όπως έχει ήδη συναχθεί ανωτέρω στην αιτιολογική σκέψη 251, η απουσία αμοιβής δημιούργησε την ανάγκη για ριζική αναδιάρθρωση, τόσο ως προς τα μέτρα βιωσιμότητας όσο και τα μέτρα για τον περιορισμό των στρεβλώσεων του ανταγωνισμού. 6.2.4.4. Μέτρα για τον περιορισμό των στρεβλώσεων του ανταγωνισμού (259) Όσον αφορά τα μέτρα για τον περιορισμό των στρεβλώσεων του ανταγωνισμού, η παράγραφος 30 της ανακοίνωσης περί αναδιάρθρωσης προβλέπει ότι «η Επιτροπή λαμβάνει ως σημείο εκκίνησης για την αξιολόγηση της ανάγκης θέσπισης τέτοιων μέτρων, το μέγεθος, την κλίμακα και την έκταση των δραστηριοτήτων τις οποίες αναμένεται να ασκήσει η οικεία τράπεζα μετά την εφαρμογή ενός αξιόπιστου σχεδίου αναδιάρθρωσης. Η φύση και η μορφή των μέτρων αυτών θα εξαρτηθεί από δύο κριτήρια: πρώτον, από το ύψος της ενίσχυσης και τους όρους και τις συνθήκες υπό τις οποίες χορηγήθηκε και, δεύτερον, από τα χαρακτηριστικά της αγοράς ή των αγορών στις οποίες θα δραστηριοποιηθεί η δικαιούχος τράπεζα.». (260) Όσον αφορά το εισπραχθέν ποσό της ενίσχυσης, η Επιτροπή υπενθυμίζει ότι, στην αιτιολογική σκέψη 104 της απόφασης για την κίνηση διαδικασίας για το Νέο TT, διαπίστωσε ότι το Νέο TT έλαβε ενίσχυση ύψους 4,6 δισεκατ. ευρώ (μέτρα ΝΤΤ1 και ΝΤΤ2) που αντιπροσωπεύει ποσοστό άνω του 70 % των ΠΣΣΚ του ΤΤ και άνω του 90 % των ΠΣΣΚ του Νέου TT. Η Επιτροπή επισήμανε ακόμη ότι το TT (δηλαδή η νομική οντότητα που εκτελούσε προηγουμένως τις δραστηριότητες οι οποίες έχουν ενταχθεί στο Νέο TT) είχε προηγουμένως λάβει ενίσχυση στο πλαίσιο του καθεστώτος στήριξης των ελληνικών τραπεζών (129). Το TT έλαβε μία πρώτη εισφορά κεφαλαίου ύψους 224,96 εκατ. ευρώ με τη μορφή προνομιούχων μετοχών (μέτρο TT), η οποία αντιστοιχούσε στο 2,9 % των ΠΣΣΚ εκείνη τη χρονική στιγμή. Επιπλέον, σχετικά με την εξυγίανση της T Bank, οι δραστηριότητες της T Bank που μεταβιβάστηκαν στο TT έλαβαν ενίσχυση εξυγίανσης ύψους περίπου 678 εκατ. ευρώ (μέτρο Τ), το οποίο ισοδυναμούσε με 37,7 % των ΠΣΣΚ της T Bank κατά την ημερομηνία αναφοράς της συγχώνευσης (31 Μαρτίου 2011). Τα ποσά της ενίσχυσης σε συνδυασμό με την απουσία αμοιβής επιβάλλουν ριζική αναδιάρθρωση. (261) Αφετέρου, στην αιτιολογική σκέψη 104 της απόφασης για την κίνηση διαδικασίας για το Νέο TT, η Επιτροπή επισήμανε τις περιστάσεις υπό τις οποίες χορηγήθηκε η ενίσχυση. Πιο συγκεκριμένα, ένα σημαντικό μέρος των ζημιών που υπέστη το ΤΤ τα τελευταία έτη δεν φαίνεται να απορρέει από δραστηριότητες ανάληψης κινδύνων, αλλά από την κατοχή ΟΕΔ. Η Επιτροπή επισήμανε επίσης ότι οι μεγάλες ζημίες από δάνεια σε νοικοκυριά και επιχειρήσεις προέρχονται κυρίως από την εξαιρετικά βαθιά και μακρά περίοδο ύφεσης και όχι από δανειοδότηση υψηλού κινδύνου. Κατά συνέπεια, η ενίσχυση φαίνεται ότι δημιουργεί λίγες στρεβλώσεις του ανταγωνισμού. Ωστόσο, η Επιτροπή παρατήρησε ότι, αναλογικά με το μέγεθός του, το TT είχε στην κατοχή του πολύ περισσότερα ΟΕΔ από τις άλλες τράπεζες στην Ελλάδα, γεγονός που αντικατοπτρίζει τη μη συνετή ανάληψη κινδύνων. (262) Όπως έχει ήδη σημειωθεί, το Νέο TT παύει να υφίσταται ως αυτόνομος ανταγωνιστής που καθορίζει την πολιτική του αυτοτελώς. Το σχέδιο αναδιάρθρωσης της Τράπεζας βασίζεται στην υπόθεση της πλήρους ενσωμάτωσης του Νέου TT, ακόμα και αν η Τράπεζα συνεχίσει να χρησιμοποιεί το σήμα «Ταχυδρομικό Ταμιευτήριο» για ορισμένα υποκαταστήματα και προϊόντα. (263) Όσον αφορά την αγορά στην οποία λειτουργούσε το Νέο TT, στην αιτιολογική σκέψη 106 της απόφασης για την κίνηση της διαδικασίας για το Νέο TT, η Επιτροπή επισήμανε ότι το TT ήταν μία μεσαίου μεγέθους τράπεζα στην Ελλάδα (με μερίδιο περίπου 6 % στις καταθέσεις) και ότι τα στοιχεία ενεργητικού και παθητικού του ΤΤ που μεταβιβάστηκαν στο Νέο TT ήταν σχετικά περιορισμένα σε σχέση με το μέγεθος του ελληνικού τραπεζικού συστήματος. Ως εκ τούτου, η Επιτροπή κατέληξε στο συμπέρασμα ότι, παρά το εξαιρετικά μεγάλο ποσό της ενίσχυσης, οι στρεβλώσεις του ανταγωνισμού που προκαλούνται από την ενίσχυση στο Νέο TT θα μπορούσαν να θεωρηθούν μάλλον περιορισμένες. (264) Η σχεδιαζόμενη συρρίκνωση του δικτύου υποκαταστημάτων του «ταχυδρομικού ταμιευτηρίου», με μείωση σε περίπου 50 υποκαταστήματα (130) από τα 196, επιβεβαιώνει περαιτέρω την εκτίμηση στην αιτιολογική σκέψη 263 ότι οι στρεβλώσεις του ανταγωνισμού που προκαλούνται από την ενίσχυση στο Νέο TT θα μπορούσαν να θεωρηθούν μάλλον περιορισμένες. (265) Επιπλέον, οι δραστηριότητες του Νέου TT προσφέρθηκαν σε ανταγωνιστές μέσω ανοικτού και χωρίς διακρίσεις πλειστηριασμού. (266) Ένα μεγάλο μέρος των μέτρων ενίσχυσης ΝΤΤ1 και ΝΤΤ2 ήταν αναγκαία λόγω της διαγραφής χρέους υπέρ του Δημοσίου (με τη μορφή του προγράμματος PSI) και λόγω της εξαιρετικά μακράς περιόδου ύφεσης και όχι ως επακόλουθο ακατάλληλης πρακτικής δανειοδοτήσεων. Επιπλέον, το μέγεθος των δραστηριοτήτων του Νέου TT ήταν μικρό, η διαδικασία πώλησης ήταν ανοικτή, διαφανής και χωρίς διακρίσεις και το Νέο TT δεν θα συνεχίσει να υφίσταται ως αυτόνομος ανταγωνιστής. Ως εκ τούτου, η Επιτροπή καταλήγει στο συμπέρασμα ότι, παρά το μεγάλο ποσό ενίσχυσης και την απουσία της δέουσας αμοιβής για τη χορηγηθείσα κρατική ενίσχυση, δεν υπάρχει αδικαιολόγητη στρέβλωση του ανταγωνισμού. 6.2.4.5. Συμπέρασμα σχετικά με το συμβιβάσιμο των μέτρων ενίσχυσης T, TT, NTT1 και NTT2 με την ανακοίνωση περί αναδιάρθρωσης (267) Η Επιτροπή καταλήγει στο συμπέρασμα ότι η πώληση του Νέου TT στην Τράπεζα και η συνδεδεμένη με αυτήν αναδιάρθρωση εξασφαλίζουν τη μακροπρόθεσμη βιωσιμότητα της Τράπεζας, τον περιορισμό της ενίσχυσης στο ελάχιστο απαραίτητο και την απουσία αδικαιολόγητων στρεβλώσεων του ανταγωνισμού. (268) Όλα τα μέτρα ενίσχυσης που απαριθμούνται στον πίνακα 8 πρέπει να κηρυχθούν συμβιβάσιμα με την εσωτερική αγορά. 7. ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ ΠΟΥ ΧΟΡΗΓΗΘΗΚΕ ΣΤΗΝ ΤΡΑΠΕΖΑ 7.1. ΥΠΑΡΞΗ ΚΑΙ ΠΟΣΟ ΤΗΣ ΚΡΑΤΙΚΗΣ ΕΝΙΣΧΥΣΗΣ (269) Η Επιτροπή έχει διαπιστώσει την ύπαρξη κρατικής ενίσχυσης κατά την έννοια του άρθρου 107 παράγραφος 1 της Συνθήκης. 7.1.1. Ύπαρξη ενίσχυσης στα μέτρα που χορηγήθηκαν στο πλαίσιο του καθεστώτος στήριξης των ελληνικών τραπεζών 7.1.1.1. Κρατική ενίσχυση ρευστότητας που χορηγήθηκε βάσει των μέτρων παροχής εγγυήσεων και ομολογιακών δανείων (μέτρο L1) (270) Η Επιτροπή έχει ήδη διαπιστώσει, στις αποφάσεις για την έγκριση και την παράταση του καθεστώτος στήριξης των ελληνικών τραπεζών (131), ότι η ενίσχυση ρευστότητας που χορηγήθηκε στο πλαίσιο του καθεστώτος στήριξης συνιστά ενίσχυση. Το τρέχον υπόλοιπο σε κεφάλαιο των εγγυήσεων στις 15 Απριλίου 2011 ανερχόταν σε 13 600 εκατ. ευρώ και σε 13 932 εκατ. ευρώ στις 30 Νοεμβρίου 2013. Μελλοντική χορήγηση ενίσχυσης ρευστότητας βάσει του καθεστώτος αυτού θα συνιστούσε επίσης ενίσχυση. 7.1.1.2. Κρατική ανακεφαλαιοποίηση που χορηγήθηκε στο πλαίσιο του καθεστώτος ανακεφαλαιοποίησης (μέτρο Α) (271) Η Επιτροπή έχει ήδη κρίνει, στην απόφαση της 19ης Νοεμβρίου 2008 σχετικά με το καθεστώς στήριξης των ελληνικών τραπεζών ότι οι ανακεφαλαιοποιήσεις που επρόκειτο να χορηγηθούν στο πλαίσιο του μέτρου ανακεφαλαιοποίησης που περιλαμβάνονται στο πλαίσιο του καθεστώτος αυτού θα συνιστούσαν ενίσχυση. Η Τράπεζα έχει εισπράξει 950 εκατ. ευρώ σε προνομιούχες μετοχές, ποσό που αντιστοιχεί στο 2 % των ΠΣΣΚ της Τράπεζας (132). (272) Το 2010, η Ελλάδα εισήγαγε αρκετές αλλαγές στις τεχνικές παραμέτρους των εν λόγω προνομιούχων μετοχών. Δεδομένου ότι οι αλλαγές επέφεραν αύξηση της αμοιβής του κράτους, με αυτόματη αύξηση του τοκομεριδίου κατά 2 % ετησίως, εάν οι προνομιούχες μετοχές δεν εξαγοράζονταν εντός πέντε ετών, η Επιτροπή καταλήγει στο συμπέρασμα ότι οι τροποποιήσεις των τεχνικών παραμέτρων δεν παρέχουν κανένα πλεονέκτημα στην Τράπεζα και, ως εκ τούτου, δεν συνεπάγονται πρόσθετη κρατική ενίσχυση. 7.1.2. Ύπαρξη ενίσχυσης στην επείγουσα παροχή ρευστότητας με την εγγύηση του Δημοσίου (μέτρο L2) (273) Η Επιτροπή διευκρίνισε στην παράγραφο 51 της τραπεζικής ανακοίνωσης του 2008 ότι η χορήγηση κεφαλαίων της κεντρικής τράπεζας σε χρηματοπιστωτικά ιδρύματα δεν συνιστά ενίσχυση, εάν πληρούνται σωρευτικά τέσσερις προϋποθέσεις όσον αφορά τη φερεγγυότητα του χρηματοπιστωτικού ιδρύματος, την παροχή εξασφαλίσεων για τη διευκόλυνση, το επιτόκιο που χρεώνεται στο χρηματοπιστωτικό ίδρυμα και την απουσία αντεγγύησης από το κράτος. Δεδομένου ότι η επείγουσα παροχή ρευστότητας στην Τράπεζα με την εγγύηση του δημοσίου δεν πληροί τις τέσσερις σωρευτικές προϋποθέσεις, ιδίως επειδή είναι κρατική εγγύηση και χορηγείται σε συνδυασμό με άλλα μέτρα στήριξης, συνιστά ενίσχυση. (274) Η ΕΠΡ με την εγγύηση του Δημοσίου, πληροί τις προϋποθέσεις που ορίζονται στο άρθρο 107 παράγραφος 1 της Συνθήκης. Πρώτον, επειδή το μέτρο αυτό περιλαμβάνει κρατική εγγύηση υπέρ της Τράπεζας της Ελλάδος, οποιαδήποτε ζημία θα βαρύνει το κράτος. Κατά συνέπεια, το μέτρο αφορά κρατικούς πόρους. Η ΕΠΡ επιτρέπει στις τράπεζες να αντλούν χρηματοδότηση σε μια χρονική στιγμή κατά την οποία δεν έχουν πρόσβαση στην αγορά χονδρικής χρηματοδότησης και στις τακτικές πράξεις αναχρηματοδότησης του Ευρωσυστήματος. Η επείγουσα ενίσχυση ρευστότητας στην Τράπεζα με την εγγύηση του κράτους, κατά συνέπεια, παρέχει πλεονέκτημα σε αυτήν. Εφόσον η ΕΠΡ περιορίζεται στον τραπεζικό τομέα, το μέτρο είναι επιλεκτικό. Και εφόσον η ΕΠΡ με κρατική εγγύηση επιτρέπει στην Τράπεζα να συνεχίσει να λειτουργεί στην αγορά και να αποφεύγει την αθέτηση και την έξοδο από την αγορά, νοθεύει τον ανταγωνισμό. Δεδομένου ότι η Τράπεζα δραστηριοποιείται σε άλλα κράτη μέλη και ότι χρηματοπιστωτικά ιδρύματα άλλων κρατών μελών λειτουργούν ή θα ενδιαφέρονταν δυνητικά να δραστηριοποιηθούν στην Ελλάδα, το πλεονέκτημα που χορηγήθηκε στην Τράπεζα επηρεάζει τις μεταξύ κρατών μελών συναλλαγές. (275) Η ΕΠΡ με την εγγύηση του Δημοσίου (μέτρο L2) συνιστά κρατική ενίσχυση. Το ποσό της ενίσχυσης ρευστότητας με την εγγύηση του κράτους μεταβάλλεται με την πάροδο του χρόνου. Στις 31 Δεκεμβρίου 2012, ανερχόταν περίπου σε 12 δισεκατ. ευρώ. 7.1.3. Ύπαρξη ενίσχυσης στα μέτρα που χορηγήθηκαν μέσω του ΕΤΧΣ 7.1.3.1. Πρώτη προσωρινή ανακεφαλαιοποίηση (μέτρο Β1) (276) Στο τμήμα 5.1 της απόφασης για την κίνηση διαδικασίας για την Eurobank, η Επιτροπή έχει ήδη αποφανθεί ότι η πρώτη προσωρινή ανακεφαλαιοποίηση συνιστά κρατική ενίσχυση. Το εισπραχθέν κεφάλαιο ανήλθε σε 3 970 εκατ. ευρώ. 7.1.3.2. Δεύτερη προσωρινή ανακεφαλαιοποίηση (μέτρο Β2) (277) Το μέτρο Β2 τέθηκε σε εφαρμογή με πόρους του ΕΤΧΣ και, όπως εξηγείται στην αιτιολογική σκέψη 47 της απόφασης για την κίνηση της διαδικασίας για την Eurobank, ενέχει κρατικούς πόρους. (278) Όσον αφορά την ύπαρξη πλεονεκτήματος, το μέτρο Β2 αύξησε τον δείκτη κεφαλαιακής επάρκειας της Τράπεζας σε επίπεδο που της επέτρεψε να συνεχίσει να δραστηριοποιείται στην αγορά και να έχει πρόσβαση σε χρηματοδότηση του Ευρωσυστήματος. Επιπλέον, η αμοιβή του μέτρου Β2 συνίσταται σε δεδουλευμένους τόκους για τους τίτλους του ΕΤΧΣ σε πρόσθετη αμοιβή 1 %. Επειδή η ανωτέρω αμοιβή είναι προδήλως κατώτερη από την αμοιβή παρόμοιων κεφαλαιακών μέσων στην αγορά, η Τράπεζα δεν θα ήταν ασφαλώς σε θέση να αντλήσει αυτό το κεφάλαιο με αυτούς τους όρους στην αγορά. Ως εκ τούτου, το μέτρο Β2 παρέσχε πλεονέκτημα στην η Τράπεζα από κρατικούς πόρους. Εφόσον το μέτρο ήταν διαθέσιμο μόνο για την Τράπεζα, έχει επιλεκτικό χαρακτήρα. (279) Το μέτρο Β2 είχε ως αποτέλεσμα την ενίσχυση της θέσης της Τράπεζας, διότι έλαβε χρηματοδοτικούς πόρους που ήταν αναγκαίοι για να εξακολουθήσει να συμμορφώνεται με τις κεφαλαιακές απαιτήσεις, γεγονός που συνεπάγεται στρεβλώσεις του ανταγωνισμού. Δεδομένου ότι η Τράπεζα δραστηριοποιείται σε άλλες ευρωπαϊκές τραπεζικές αγορές και τα χρηματοπιστωτικά ιδρύματα άλλων κρατών μελών λειτουργούν στην Ελλάδα, ιδίως στην ασφαλιστική αγορά, το μέτρο Β2 είναι επίσης πιθανό να επηρεάσει τις συναλλαγές μεταξύ των κρατών μελών. (280) Η Επιτροπή θεωρεί ότι το μέτρο Β2 συνιστά κρατική ενίσχυση. Κοινοποιήθηκε ως ενίσχυση από τις εθνικές αρχές. Το εισπραχθέν κεφάλαιο ανήλθε σε 1 341 εκατ. ευρώ. 7.1.3.3. Επιστολή δέσμευσης (μέτρο Β3) (281) Με το μέτρο Β3, το ΕΤΧΣ δεσμεύθηκε να χορηγήσει τα πρόσθετα κεφάλαια που είναι αναγκαία για την ολοκλήρωση της ανακεφαλαιοποίησης της Τράπεζας μέχρι το ποσό που ζητήθηκε από την Τράπεζα της Ελλάδος στο πλαίσιο της προσομοίωσης ακραίων καταστάσεων του 2012. Το ΕΤΧΣ αντλεί τους πόρους του από το κράτος. Ως εκ τούτου, η Επιτροπή αποφαίνεται ότι η επιστολή δεσμεύει κρατικούς πόρους. Οι περιστάσεις υπό τις οποίες το ΕΤΧΣ μπορεί να χορηγήσει ενίσχυση σε χρηματοπιστωτικά ιδρύματα είναι επακριβώς καθορισμένες και περιορισμένες από τον νόμο. Επομένως, η χρήση των εν λόγω κρατικών πόρων πρέπει να καταλογιστεί στο κράτος. Το ΕΤΧΣ δεσμεύτηκε να χορηγήσει πρόσθετα κεφάλαια έως 528 εκατ. ευρώ. (282) Η επιστολή δέσμευσης έδωσε πλεονέκτημα στην Τράπεζα, διότι διαβεβαίωσε τους καταθέτες ότι η Τράπεζα θα ήταν σε θέση να αντλήσει το συνολικό ποσό των κεφαλαίων που έπρεπε να αντλήσει, δηλαδή, το ΕΤΧΣ θα χορηγούσε το κεφάλαιο σε περίπτωση που η Τράπεζα δεν θα μπορούσε να το αντλήσει στην αγορά. Η δέσμευση αυτή θα διευκολύνει επίσης την άντληση ιδιωτικών κεφαλαίων από την αγορά, καθώς παρέχεται στους επενδυτές η διαβεβαίωση ότι, εάν η τράπεζα δεν μπορέσει να αντλήσει ένα μέρος του κεφαλαίου από την αγορά, θα το χορηγήσει το ΕΤΧΣ. Κανένας ιδιώτης επενδυτής δεν θα δεχόταν να δεσμευτεί πριν γνωστοποιηθούν οι όροι της ανακεφαλαιοποίησης και την εποχή εκείνη η Τράπεζα δεν είχε πρόσβαση στην κεφαλαιαγορά. (283) Δεδομένου ότι η τράπεζα δραστηριοποιείται σε άλλες ευρωπαϊκές τραπεζικές αγορές και τα χρηματοπιστωτικά ιδρύματα άλλων κρατών μελών λειτουργούν στην Ελλάδα, ιδίως στην ασφαλιστική αγορά, το μέτρο Β3 είναι επίσης πιθανό να επηρεάσει τις συναλλαγές μεταξύ των κρατών μελών. (284) Ως εκ τούτου, το μέτρο Β3 συνιστά ενίσχυση και κοινοποιήθηκε ως ενίσχυση από τις ελληνικές αρχές στις 27 Δεκεμβρίου 2012. 7.1.3.4. Η ανακεφαλαιοποίηση της άνοιξης του 2013 (μέτρο Β4) (285) Η ανακεφαλαιοποίηση της άνοιξης του 2013 (μέτρο Β4) είναι η μετατροπή της πρώτης και της δεύτερης προσωρινής ανακεφαλαιοποίησης (μέτρα Β1 και Β2) και της επιστολής δέσμευσης (μέτρο Β3) σε μόνιμη ανακεφαλαιοποίηση ύψους 5 839 εκατ. ευρώ σε κοινές μετοχές. Δεδομένου ότι το μέτρο Β4 συνιστά μετατροπή ενισχύσεων που έχουν ήδη χορηγηθεί, εξακολουθεί να ενέχει κρατικούς πόρους αλλά δεν αυξάνει το ονομαστικό ποσό της ενίσχυσης. Ωστόσο, αυξάνει το πλεονέκτημα στην Τράπεζα (και, κατά συνέπεια, τις στρεβλώσεις του ανταγωνισμού), δεδομένου ότι πρόκειται για μόνιμη και όχι προσωρινή ανακεφαλαιοποίηση, όπως και στην περίπτωση των μέτρων Β1 και Β2. Σε σύγκριση με το μέτρο Β3, το οποίο είναι μόνο μια δέσμευση και όχι μια πραγματική ανακεφαλαιοποίηση, το μέτρο Β4 αύξησε την κεφαλαιακή επάρκεια της τράπεζας και, ως εκ τούτου, παρέχει μεγαλύτερο πλεονέκτημα. (286) Η Επιτροπή επισημαίνει ότι η εν λόγω ενίσχυση δεν χορηγήθηκε σε όλες τις τράπεζες που λειτουργούν στην Ελλάδα. Όσον αφορά τις στρεβλώσεις του ανταγωνισμού και τις επιπτώσεις στο εμπόριο, η Επιτροπή επισημαίνει, ενδεικτικά, ότι η ενίσχυση επέτρεψε στην Τράπεζα να συνεχίσει τις δραστηριότητές της σε άλλα κράτη μέλη, όπως η Ρουμανία και η Βουλγαρία. Ενδεχόμενη εκκαθάριση της Τράπεζας θα είχε ως αποτέλεσμα την παύση των δραστηριοτήτων της στην αλλοδαπή, με την εκκαθάριση των εν λόγω δραστηριοτήτων ή την πώληση των επιχειρήσεων. Επιπλέον, οι ασφαλιστικές δραστηριότητες της Τράπεζας στην Ελλάδα ανταγωνίζονται τις δραστηριότητες των θυγατρικών ασφαλιστικών εταιρειών από άλλα κράτη μέλη. Ως εκ τούτου, το μέτρο νοθεύσει τον ανταγωνισμό και επηρεάζει τις συναλλαγές μεταξύ κρατών μελών. Κατά συνέπεια, το μέτρο Β4 συνιστά κρατική ενίσχυση. 7.1.3.5. Συμπέρασμα σχετικά με τα μέτρα Β1, Β2, Β3 και Β4 (287) Τα μέτρα B1, B2, B3 και B4 συνιστούν επομένως κρατικές ενισχύσεις κατά την έννοια του άρθρου 107 παράγραφος 1 της Συνθήκης. Το ύψος της κρατικής ενίσχυσης που εμπεριέχεται στα μέτρα Β1, Β2, Β3 και Β4 είναι 5 839 εκατ. ευρώ, το οποίο ήταν επίσης το ποσό της κρατικής ενίσχυσης που κατέβαλε πράγματι το ΕΤΧΣ στην Τράπεζα. (288) Η παράγραφος 31 της ανακοίνωσης περί αναδιάρθρωσης αναφέρει ότι, εκτός από το απόλυτο ποσό της ενίσχυσης, η Επιτροπή πρέπει να λάβει υπόψη την ενίσχυση «σε σχέση με τα περιουσιακά στοιχεία σταθμισμένου κινδύνου της τράπεζας». Τα μέτρα Β1, Β2, Β3 και Β4 έχουν χορηγηθεί κατά τη διάρκεια περιόδου ενός έτους, μεταξύ Απριλίου 2012 και Μαΐου 2013. Κατά τη διάρκεια της περιόδου αυτής, τα ΠΣΣΚ της Τράπεζας μεταβλήθηκαν. Τίθεται, συνεπώς, το ερώτημα έως ποιο επίπεδο θα πρέπει να χρησιμοποιηθούν τα ΠΣΣΚ, δηλαδή εκείνα που υπήρχαν κατά την έναρξη της περιόδου ή εκείνα που υπήρχαν κατά το τέλος της περιόδου. Τα μέτρα Β1, Β2, Β3 και Β4 αποσκοπούν στην κάλυψη των κεφαλαιακών αναγκών που διαπίστωσε η Τράπεζα της Ελλάδος τον Μάρτιο του 2012 (προσομοίωση ακραίων καταστάσεων του 2012). Με άλλα λόγια, οι κεφαλαιακές ανάγκες τις οποίες κάλυψαν εκείνα τα μέτρα υπήρχαν ήδη τον Μάρτιο του 2012. Ως εκ τούτου, η Επιτροπή θεωρεί ότι το ποσό της ενίσχυσης που ενείχαν τα μέτρα Β1, Β2, Β3 και Β4 πρέπει να συγκριθεί με τα ΠΣΣΚ της Τράπεζας στις 31 Μαρτίου 2012. Υπενθυμίζεται επίσης ότι η Τράπεζα της Ελλάδος, μετά τον Μάρτιο του 2012 και έως την ανακεφαλαιοποίηση της άνοιξης του 2013, δεν έλαβε υπόψη τις εξαγορές που πραγματοποίησαν οι ελληνικές τράπεζες για να προσαρμόσουν - προς τα πάνω ή προς τα κάτω - τις κεφαλαιακές ανάγκες τους. Το στοιχείο αυτό δείχνει ακόμη ότι τα μέτρα Β1, Β2, Β3 και Β4 ήταν μέτρα ενίσχυσης που σχετίζονταν με το μέγεθος της Τράπεζας όπως ήταν στις 31 Μαρτίου 2012. (289) Η πρώτη και η δεύτερη ανακεφαλαιοποίηση και η επιστολή δέσμευσης ανέρχονταν συνολικά σε 5 839 εκατ. ευρώ. Το ποσό αυτό αντιστοιχεί στο 13,8 % των ΠΣΣΚ της τράπεζας στις 31 Μαρτίου 2012. 7.1.3.6. Δέσμευση για την ανακεφαλαιοποίηση του 2014 (μέτρο Γ) (290) Στις 31 Μαρτίου 2014, η Τράπεζα έλαβε επιστολή δέσμευσης από το ΕΤΧΣ, με την οποία το ΕΤΧΣ δεσμεύθηκε να συμμετάσχει στην αύξηση του μετοχικού κεφαλαίου της Τράπεζας για ποσό έως 2 864 εκατ. ευρώ (μέτρο Γ). Για τους λόγους που εξηγούνται στην αιτιολογική σκέψη 277, το εν λόγω μέτρο συνεπάγεται τη χρήση κρατικών πόρων. Το εν λόγω μέτρο συνιστά πλεονέκτημα για την Τράπεζα, διότι εξασφαλίζει ότι η Τράπεζα θα βρει το κεφάλαιο που χρειάζεται, στοιχείο που καθησυχάζει τους καταθέτες και διευκολύνει την τράπεζα στην άντληση κεφαλαίων από ιδιώτες επενδυτές. (291) Σε περίπτωση που οι ιδιώτες επενδυτές δεν αναλάβουν το πλήρες ποσό της αύξησης κεφαλαίου, το ΕΤΧΣ πρέπει να εισφέρει κεφάλαια στην Τράπεζα κατ’ εφαρμογή της επιστολής δέσμευσης. Η εν λόγω εισφορά κεφαλαίου θα συνιστούσε, σε σύγκριση με την επιστολή δέσμευσης, μεγαλύτερο πλεονέκτημα υπέρ της Τράπεζας. Σε αντίθεση με μια απλή επιστολή δέσμευσης, η πραγματική εισφορά κεφαλαίου αυξάνει την κεφαλαιακή επάρκεια της Τράπεζας. (292) Ούτε η επιστολή δέσμευσης, ούτε η ενδεχόμενη εφαρμογή της υπό μορφή πραγματικής εισφοράς κεφαλαίου είναι σύμφωνη με την αρχή του επενδυτή σε οικονομία αγοράς. Ακόμη και αν το ΕΤΧΣ επρόκειτο να αγοράσει τις νέες μετοχές στην ίδια τιμή με τους ιδιώτες επενδυτές, οι περιστάσεις της συμμετοχής του ΕΤΧΣ είναι πολύ διαφορετικές από εκείνες των ιδιωτικών επενδυτών, οι οποίοι θα εγγράφονται για νέες μετοχές. Το ΕΤΧΣ δεσμεύτηκε να καλύψει το σύνολο της αύξησης του μετοχικού κεφαλαίου, εάν παραστεί ανάγκη, πριν να υπάρξει επίσημη δέσμευση ιδιώτη επενδυτή να αγοράσει μετοχές. Οι ιδιώτες επενδυτές που αγοράζουν νέες μετοχές θα έχουν τη βεβαιότητα ότι, σε κάθε περίπτωση, η Τράπεζα θα αντλήσει το συνολικό ποσό των αναγκαίων κεφαλαίων, εφόσον το ΕΤΧΣ θα λειτουργήσει ως ασπίδα προστασίας και θα αγοράσει τυχόν μετοχές που δεν έχουν αναληφθεί από ιδιώτες επενδυτές. Δεύτερον, το ΕΤΧΣ θα συμμετάσχει μόνο εάν δεν υπάρξει επαρκής ζήτηση από ιδιώτες επενδυτές στην κατώτερη τιμή του ανακοινωθέντος φάσματος τιμών. Ως εκ τούτου, το Ταμείο θα χορηγήσει κεφάλαια που η Τράπεζα δεν μπορεί να αντλήσει στην αγορά στην ίδια τιμή ανά μετοχή. Κατά συνέπεια, το ΕΤΧΣ χορηγεί κεφάλαιο για ένα ποσό ή σε τιμή την οποία η αγορά δεν είναι διατεθειμένη να παράσχει. (293) Επειδή χορηγήθηκε μόνο στην Τράπεζα, το μέτρο Γ είναι επιλεκτικό. Η θέση της Τράπεζας ενισχύθηκε, καθότι της χορηγήθηκαν οι αναγκαίοι χρηματοδοτικοί πόροι για να συνεχίσει να ικανοποιεί τις κανονιστικές κεφαλαιακές απαιτήσεις που ορίζονται από την Τράπεζα της Ελλάδος. Ως εκ τούτου, παρέχει ένα πλεονέκτημα που νοθεύει τον ανταγωνισμό. Καθώς η Τράπεζα δραστηριοποιείται σε άλλες ευρωπαϊκές τραπεζικές αγορές και στην Ελλάδα λειτουργούν χρηματοπιστωτικά ιδρύματα άλλων κρατών μελών, ιδίως στην ασφαλιστική αγορά, το μέτρο Γ είναι επίσης πιθανό να επηρεάσει τις μεταξύ κρατών μελών συναλλαγές. (294) Η δέσμευση ανακεφαλαιοποίησης του 2014 συνιστά συνεπώς κρατική ενίσχυση κατά την έννοια του άρθρου 107 παράγραφος 1 της Συνθήκης. Το ποσό της ενίσχυσης που περιλαμβανόταν στο εν λόγω μέτρο ανέρχεται σε 2 864 εκατ. ευρώ, το οποίο αντιστοιχεί στο 7,5 % των ΠΣΣΚ της Τράπεζας στις 31 Δεκεμβρίου 2013 (133). (295) Εάν το ΕΤΧΣ εισφέρει πράγματι πρόσθετα κεφάλαια στην Τράπεζα για την υλοποίηση αυτής της δέσμευσης, θα αυξήσει το πλεονέκτημα έναντι της Τράπεζας και τις στρεβλώσεις του ανταγωνισμού, αλλά δεν θα αυξήσει το ονομαστικό ποσό της ενίσχυσης (134). 7.1.4. Συμπέρασμα σχετικά με την ύπαρξη και το συνολικό ποσό της εισπραχθείσας ενίσχυσης (296) Τα μέτρα A, B1, B2, B3, B4 και Γ συνιστούν κρατική ενίσχυση κατά την έννοια του άρθρου 107 παράγραφος 1 της Συνθήκης. Πίνακας 11 Επισκόπηση της συνολικής ενίσχυσης που έλαβε η Τράπεζα Σχετ. Μέτρο Είδος μέτρου Ποσό της ενίσχυσης Ενίσχυση/ΠΣΣΚ Α Προνομιούχες μετοχές Κεφαλαιακή ενίσχυση 950 εκατ. ευρώ 2 % B1 B2 B3 B4 Πρώτη προσωρινή ανακεφαλαιοποίηση Δεύτερη προσωρινή ανακεφαλαιοποίηση Επιστολή δέσμευσης Ανακεφαλαιοποίηση της άνοιξης του 2013 Κεφαλαιακή ενίσχυση 5 839 εκατ. ευρώ 13,8 % Γ Δέσμευση ανακεφαλαιοποίησης του 2014 Δέσμευση χορήγησης κεφαλαιακής ενίσχυσης 2 864 εκατ. ευρώ 7,5 % Συνολική ενίσχυση κεφαλαίου που χορηγήθηκε στην Τράπεζα 9 653 εκατ. ευρώ 15,8 % Συνολικό κεφάλαιο που καταβλήθηκε στην Τράπεζα 6 789 εκατ. ευρώ (θα μπορούσε να ανέλθει σε 9 653 εκατ. ευρώ, εάν το ΕΤΧΣ πρέπει να χορηγήσει ολόκληρο το ποσό της αύξησης κεφαλαίου του Απριλίου 2014) 23,7 % Σχετ. Μέτρο Είδος μέτρου Ονομαστικό ποσό ενίσχυσης L1 Στήριξη της ρευστότητας Εγγύηση 13 932 εκατ. ευρώ Στις 30 Νοεμβρίου 2013 L2 ΕΠΡ με την εγγύηση του Δημοσίου Χρηματοδότηση και εγγύηση 12 000 εκατ. ευρώ Στις 31 Δεκεμβρίου 2012 Συνολικό ποσό ενίσχυσης ρευστότητας που χορηγήθηκε στην Τράπεζα 25 932 εκατ. ευρώ 7.2. ΝΟΜΙΚΗ ΒΑΣΗ ΓΙΑ ΤΗΝ ΑΞΙΟΛΟΓΗΣΗ ΤΟΥ ΣΥΜΒΙΒΑΣΙΜΟΥ (297) Σύμφωνα με το συμπέρασμα στην αιτιολογική σκέψη 200, η νομική βάση για την αξιολόγηση των μέτρων ενίσχυσης θα πρέπει να είναι το άρθρο 107 παράγραφος 3 στοιχείο β) της Συνθήκης (135). (298) Κατά τη διάρκεια της χρηματοπιστωτικής κρίσης, η Επιτροπή ανέπτυξε κριτήρια συμβατότητας για διάφορα είδη μέτρων ενίσχυσης. Αρχές για την αξιολόγηση των μέτρων ενίσχυσης καθορίστηκαν για πρώτη φορά στην τραπεζική ανακοίνωση του 2008. (299) Καθοδήγηση για τα μέτρα ανακεφαλαιοποίησης παρέχεται στην ανακοίνωση περί ανακεφαλαιοποίησης και στην ανακοίνωση περί παράτασης του 2011. (300) Η ανακοίνωση περί αναδιάρθρωσης ορίζει την προσέγγιση που υιοθέτησε η Επιτροπή όσον αφορά την αξιολόγηση των σχεδίων αναδιάρθρωσης, και ιδίως την ανάγκη αποκατάστασης της βιωσιμότητας, για να διασφαλίσει την κατάλληλη συνεισφορά από τον δικαιούχο και να περιορίσει τις στρεβλώσεις του ανταγωνισμού. (301) Το εν λόγω πλαίσιο συμπληρώθηκε με την τραπεζική ανακοίνωση του 2013 που εφαρμόζεται σε μέτρα ενισχύσεων τα οποία κοινοποιήθηκαν μετά την 1η Αυγούστου 2013. 7.2.1. Νομική βάση για την αξιολόγηση του συμβιβάσιμου της παροχής ρευστότητας στην Τράπεζα (μέτρο L1) (302) Η ενίσχυση ρευστότητας που εισέπραξε ήδη η Τράπεζα έχει εγκριθεί οριστικά με τις διαδοχικές αποφάσεις έγκρισης των μέτρων στο πλαίσιο του καθεστώτος στήριξης των ελληνικών τραπεζών και με τις τροποποιήσεις και παρατάσεις του καθεστώτος (136). Κάθε μελλοντική στήριξη της ρευστότητας της Τράπεζας θα πρέπει να χορηγείται στο πλαίσιο ενός καθεστώτος δεόντως εγκεκριμένου από την Επιτροπή. Οι όροι της εν λόγω ενίσχυσης θα πρέπει να εγκρίνονται από την Επιτροπή πριν από τη χορήγησή της και, ως εκ τούτου, δεν απαιτείται διεξοδικότερη αξιολόγησή τους στην παρούσα απόφαση. 7.2.2. Νομική βάση για την αξιολόγηση του συμβιβάσιμου των προνομιούχων μετοχών (μέτρο Α) (303) Η ανακεφαλαιοποίηση που χορηγήθηκε το 2009 με τη μορφή προνομιούχων μετοχών (μέτρο Α) χορηγήθηκε βάσει του μέτρου ανακεφαλαιοποίησης που εγκρίθηκε το 2008 στο πλαίσιο του καθεστώτος στήριξης των ελληνικών τραπεζών, σύμφωνα με την τραπεζική ανακοίνωση του 2008. Επομένως, δεν απαιτείται εκ νέου αξιολόγησή της σύμφωνα με την τραπεζική ανακοίνωση του 2008 και πρέπει να αξιολογηθεί μόνο βάσει της ανακοίνωσης περί αναδιάρθρωσης. 7.2.3. Νομική βάση για την αξιολόγηση του συμβιβάσιμου της επείγουσας παροχής ρευστότητας με την εγγύηση του Δημοσίου (μέτρο L2) (304) Το συμβιβάσιμο της ΕΠΡ με την εγγύηση του Δημοσίου (μέτρο L2) θα πρέπει πρώτα να αξιολογηθεί με βάση την τραπεζική ανακοίνωση του 2008 και την ανακοίνωση περί παράτασης του 2011. Κάθε ΕΠΡ με την εγγύηση του Δημοσίου που χορηγήθηκε μετά την 1η Αυγούστου 2013 εμπίπτει στην τραπεζική ανακοίνωση του 2013. 7.2.4. Νομική βάση για την αξιολόγηση του συμβιβάσιμου των ανακεφαλαιοποιήσεων από το ΕΤΧΣ (μέτρα B1, B2, B3 και B4) (305) Το συμβιβάσιμο των ανακεφαλαιοποιήσεων από το ΕΤΧΣ (μέτρα Β1, Β2, Β3 και Β4), και ιδίως όσον αφορά την αμοιβή, θα πρέπει να αξιολογείται καταρχήν με βάση την τραπεζική ανακοίνωση του 2008, την ανακοίνωση περί ανακεφαλαιοποίησης και την ανακοίνωση περί παράτασης του 2011. Στην απόφαση για την κίνηση της διαδικασίας για την Eurobank, η Επιτροπή εξέφρασε αμφιβολίες ως προς το συμβιβάσιμο του μέτρου Β1 με τις εν λόγω ανακοινώσεις. Εφόσον έχουν τεθεί σε εφαρμογή πριν από τις 1 Αυγούστου 2013, τα εν λόγω μέτρα δεν εμπίπτουν στην τραπεζική ανακοίνωση του 2013. Η συμβατότητα των ανακεφαλαιοποιήσεων του ΕΤΧΣ (μέτρα Β1, Β2, Β3 και Β4) θα πρέπει επίσης να αξιολογηθεί βάσει της ανακοίνωσης περί αναδιάρθρωσης. 7.2.5. Νομική βάση για την αξιολόγηση του συμβιβάσιμου της δέσμευσης ανακεφαλαιοποίησης του 2014 (μέτρο Γ) (306) Το συμβιβάσιμο της δέσμευσης ανακεφαλαιοποίησης του 2014 (μέτρο Γ) θα πρέπει να αξιολογηθεί με βάση την τραπεζική ανακοίνωση του 2013 η οποία καθορίζει νέες απαιτήσεις όσον αφορά τη συνεισφορά των πιστωτών μειωμένης εξασφάλισης και την αμοιβή των διευθυντικών στελεχών, καθώς και την ανακοίνωση περί ανακεφαλαιοποίησης και την ανακοίνωση περί παράτασης του 2011. Το συμβιβάσιμο του μέτρου Γ θα πρέπει επίσης να αξιολογηθεί βάσει της ανακοίνωσης περί αναδιάρθρωσης. 7.3. ΣΥΜΜΟΡΦΩΣΗ ΤΟΥ ΜΕΤΡΟΥ L2 ΜΕ ΤΗΝ ΤΡΑΠΕΖΙΚΗ ΑΝΑΚΟΙΝΩΣΗ ΤΟΥ 2008, ΤΗΝ ΑΝΑΚΟΙΝΩΣΗ ΠΕΡΙ ΠΑΡΑΤΑΣΗΣ ΤΟΥ 2011 ΚΑΙ ΤΗΝ ΤΡΑΠΕΖΙΚΗ ΑΝΑΚΟΙΝΩΣΗ ΤΟΥ 2013 (307) Για να είναι μία ενίσχυση συμβιβάσιμη βάσει του άρθρου 107 παράγραφος 3 στοιχείο β) της Συνθήκης, πρέπει να είναι σύμφωνη με τα γενικά κριτήρια συμβατότητας: καταλληλότητα, αναγκαιότητα και αναλογικότητα. (308) Επειδή οι ελληνικές τράπεζες ήταν αποκλεισμένες από τις αγορές χονδρικής και ήταν εξ ολοκλήρου εξαρτημένες από τη χρηματοδότηση της κεντρικής τράπεζας, όπως επισημαίνεται στην αιτιολογική σκέψη 32, και καθώς η Τράπεζα δεν θα μπορούσε να δανειστεί ένα επαρκές ποσό κεφαλαίων με τις τακτικές πράξεις αναχρηματοδότησης, η Τράπεζα χρειαζόταν ΕΠΡ με την εγγύηση του δημοσίου για να αποκτήσει επαρκή ρευστότητα που θα απέτρεπε την αθέτηση υποχρέωσης της Τράπεζας. Η Επιτροπή θεωρεί ότι το μέτρο L2 αποτελεί κατάλληλο μηχανισμό για την άρση σοβαρής διαταραχής που θα προκαλούνταν από την αθέτηση υποχρέωσης της Τράπεζας. (309) Εφόσον η ΕΠΡ με την εγγύηση του Δημοσίου συνεπάγεται σχετικά υψηλό κόστος χρηματοδότησης για την Τράπεζα, η Τράπεζα έχει επαρκές κίνητρο για να αποφύγει την εξάρτησή της από την εν λόγω πηγή χρηματοδότησης για την ανάπτυξη των δραστηριοτήτων της. Η Τράπεζα όφειλε να καταβάλει επιτόκιο […] μονάδων βάσης υψηλότερο από αυτό των συνήθων πράξεων αναχρηματοδότησης του Ευρωσυστήματος. Επιπλέον, η Τράπεζα όφειλε να καταβάλει ασφάλιστρα εγγύησης […] μ.β. στο κράτος. Ως εκ τούτου, το συνολικό κόστος της ΕΠΡ με την εγγύηση του Δημοσίου για την Τράπεζα είναι πολύ υψηλότερο από το σύνηθες κόστος αναχρηματοδότησης της ΕΚΤ. Συγκεκριμένα, η διαφορά μεταξύ του πρώτου και του δεύτερου κόστους είναι υψηλότερη από το επίπεδο της προμήθειας εγγύησης που επιβάλλει η ανακοίνωση περί παράτασης του 2011. Ως εκ τούτου, η συνολική αμοιβή την οποία χρέωσε το κράτος δεν μπορεί να θεωρηθεί επαρκής. Όσον αφορά το ποσό της ΕΠΡ με την εγγύηση του Δημοσίου, αυτό επανεξετάζεται τακτικά από την Τράπεζα της Ελλάδος και την ΕΚΤ με βάση τις πραγματικές ανάγκες της Τράπεζας. Παρακολουθούν στενά τη χρήση του και διασφαλίζουν ότι περιορίζεται στο ελάχιστο αναγκαίο. Κατά συνέπεια, το μέτρο L2 δεν παρέχει στην τράπεζα πλεονάζουσα ρευστότητα που θα μπορούσε να χρησιμοποιηθεί για τη χρηματοδότηση δραστηριοτήτων που νοθεύουν τον ανταγωνισμό. Περιορίζεται στο ελάχιστο αναγκαίο ποσό. (310) Αυτή η αυστηρή παρακολούθηση της χρησιμοποίησης της ΕΠΡ με την εγγύηση του Δημοσίου και η τακτική εξακρίβωση του ότι η χρήση της περιορίζεται στο ελάχιστο διασφαλίζει επίσης ότι η ρευστότητα είναι αναλογική και δεν προκαλεί αδικαιολόγητη νόθευση του ανταγωνισμού. Η Επιτροπή επισημαίνει επίσης ότι η Ελλάδα έχει δεσμευτεί να εφαρμόσει μια σειρά μέτρων με σκοπό να μειωθούν οι αρνητικές δευτερογενείς επιπτώσεις, όπως αναλύεται στην ενότητα 7.6, γεγονός που αποτελεί πρόσθετη διασφάλιση του ότι η εξάρτηση από την ενίσχυση ρευστότητας θα ολοκληρωθεί το ταχύτερο δυνατόν και ότι η εν λόγω ενίσχυση είναι αναλογική. (311) Το μέτρο L2 συνάδει συνεπώς με την τραπεζική ανακοίνωση του 2008 και την ανακοίνωση περί παράτασης του 2011. Εφόσον η τραπεζική ανακοίνωση του 2013 δεν θέσπισε πρόσθετες απαιτήσεις όσον αφορά τις εγγυήσεις, το μέτρο L2 είναι επίσης σύμφωνο και με την τραπεζική ανακοίνωση του 2013. 7.4. Η ΣΥΜΜΟΡΦΩΣΗ ΤΩΝ ΜΕΤΡΩΝ Β1, Β2, Β3 ΚΑΙ Β4 ΜΕ ΤΗΝ ΤΡΑΠΕΖΙΚΗ ΑΝΑΚΟΙΝΩΣΗ ΤΟΥ 2008, ΤΗΝ ΑΝΑΚΟΙΝΩΣΗ ΠΕΡΙ ΑΝΑΚΕΦΑΛΑΙΟΠΟΙΗΣΗΣ ΚΑΙ ΤΗΝ ΑΝΑΚΟΙΝΩΣΗ ΠΕΡΙ ΠΑΡΑΤΑΣΗΣ ΤΟΥ 2011 (312) Όπως αναφέρεται στην αιτιολογική σκέψη 201, για να είναι μία ενίσχυση συμβιβάσιμη βάσει του άρθρου 107 παράγραφος 3 στοιχείο β) της Συνθήκης, πρέπει να συμμορφώνεται με τα γενικά κριτήρια συμβατότητας (137): καταλληλότητα, αναγκαιότητα και αναλογικότητα. (313) Η ανακοίνωση περί ανακεφαλαιοποίησης και η ανακοίνωση περί παράτασης του 2011 παρέχουν πρόσθετες οδηγίες σχετικά με το ύψος της αμοιβής που απαιτείται για τις κρατικές εισφορές κεφαλαίων. 7.4.1. Καταλληλότητα των μέτρων (314) Η Επιτροπή θεωρεί ότι οι ανακεφαλαιοποιήσεις από το ΕΤΧΣ (μέτρα Β1, Β2, Β3 και Β4) είναι κατάλληλες, διότι αποτρέπουν την πτώχευση της Τράπεζας. Χωρίς αυτές, θα ήταν αδύνατη η συνέχιση των δραστηριοτήτων της, διότι η Τράπεζα παρουσίαζε αρνητική καθαρή θέση στο τέλος του 2012 (138). (315) Σχετικά, στην απόφαση για την κίνηση της διαδικασίας για τη Eurobank, η Επιτροπή ανέφερε ότι η Τράπεζα είναι ένα από τα μεγαλύτερα τραπεζικά ιδρύματα στην Ελλάδα, και σε χορηγήσεις δανείων και σε καταθέσεις. Ως εκ τούτου, η Τράπεζα είναι σημαντικός παράγοντας του τραπεζικού συστήματος στην Ελλάδα. Κατά συνέπεια, τυχόν αθέτηση υποχρέωσης της Τράπεζας θα δημιουργούσε σοβαρή διαταραχή στην ελληνική οικονομία. Με βάση τις τότε επικρατούσες συνθήκες, τα χρηματοπιστωτικά ιδρύματα στην Ελλάδα είχαν δυσκολίες πρόσβασης σε χρηματοδότηση. Η εν λόγω έλλειψη χρηματοδότησης περιόριζε την ικανότητά τους να χορηγούν δάνεια στην ελληνική οικονομία. Σε εκείνες τις συνθήκες, η αθέτηση υποχρέωσης από την Τράπεζα θα επιδείνωνε τη διαταραχή της οικονομίας. Επιπλέον, τα μέτρα Β1, Β2, Β3 και Β4 ήταν απόρροια κυρίως του προγράμματος PSI, ενός εξαιρετικά σπάνιου και απρόβλεπτου γεγονότος, και όχι το αποτέλεσμα κακής διαχείρισης ή ανάληψης υπερβολικών κινδύνων από την Τράπεζα. Τα μέτρα, συνεπώς, αντιμετωπίζουν κατά κύριο λόγο τα αποτελέσματα του προγράμματος PSI και συμβάλλουν στη διατήρηση της χρηματοπιστωτικής σταθερότητας στην Ελλάδα. (316) Στην απόφαση για την κίνηση της διαδικασίας για την Eurobank, η Επιτροπή εξέφρασε αμφιβολίες για το κατά πόσον είχαν ληφθεί άμεσα όλα τα δυνατά μέτρα για να αποτραπεί το ενδεχόμενο να έχει ανάγκη η Τράπεζα για νέα βοήθεια στο μέλλον. Όπως αναφέρεται στις αιτιολογικές σκέψεις 130 έως 132 της παρούσας απόφασης, η Ελλάδα έχει δεσμευτεί να εφαρμόσει ένα σύνολο δράσεων στο πεδίο της εταιρικής διακυβέρνησης και των εμπορικών δραστηριοτήτων της Τράπεζας. Όπως περιγράφεται στις αιτιολογικές σκέψεις 102 έως 104 και στην αιτιολογική σκέψη 111, η Τράπεζα έχει επίσης προβεί σε καθολική αναδιοργάνωση των δραστηριοτήτων της, έχοντας πραγματοποιήσει ήδη πολλές μειώσεις κόστους και εκχωρήσεις δραστηριοτήτων. Ως εκ τούτου, οι αμφιβολίες της Επιτροπής έχουν αρθεί. (317) Στην απόφαση για την κίνηση της διαδικασίας για την Eurobank, η Επιτροπή εξέφρασε επίσης αμφιβολίες για το αν υπήρχαν επαρκείς διασφαλίσεις σε περίπτωση που η Τράπεζα ετίθετο υπό τον έλεγχο του κράτους, ή σε περίπτωση που παρέμενε υπό τον έλεγχο ιδιωτών μετόχων, ενώ το κράτος θα εξακολουθούσε να διατηρεί την πλειοψηφική συμμετοχή. Η Επιτροπή επισημαίνει ότι οι δεσμεύσεις που περιγράφονται στις αιτιολογικές σκέψεις 131 και 132 διασφαλίζουν ότι οι δανειοδοτικές πράξεις της Τράπεζας θα ασκούνται σε εμπορική βάση και η καθημερινή λειτουργία θα προστατεύεται έναντι της κρατικής παρέμβασης. Το πλαίσιο των σχέσεων που συμφωνήθηκε μεταξύ του ΕΤΧΣ και της Τράπεζας εξασφαλίζει επίσης ότι τα συμφέροντα του κράτους ως βασικού μετόχου προστατεύονται έναντι της ανάληψης υπερβολικών κινδύνων από τη διοίκηση της Τράπεζας. (318) Τα μέτρα Β1, Β2, Β3 και Β4, συνεπώς, εξασφαλίζουν τη διατήρηση της χρηματοπιστωτικής σταθερότητας στην Ελλάδα. Έχουν ληφθεί σημαντικά μέτρα για να ελαχιστοποιηθούν μελλοντικές ζημίες και να διασφαλιστεί ότι οι δραστηριότητες της Τράπεζας δεν θα τεθούν σε κίνδυνο λόγω κακοδιοίκησης. Βάσει των ανωτέρω, η Επιτροπή διαπιστώνει την καταλληλότητα των μέτρων Β1, Β2, Β3 και Β4. 7.4.2. Αναγκαιότητα - περιορισμός της ενίσχυσης στο ελάχιστο (319) Σύμφωνα με την τραπεζική ανακοίνωση του 2008, το μέτρο ενίσχυσης πρέπει, ως προς το ύψος και τη μορφή του, να είναι αναγκαίο για την επίτευξη του επιδιωκόμενου στόχου. Αυτό σημαίνει ότι η εισφορά κεφαλαίου πρέπει να περιορίζεται στο ελάχιστο αναγκαίο ποσό για την επίτευξη του στόχου αυτού. (320) Το ποσό της κεφαλαιακής ενίσχυσης υπολογίστηκε από την Τράπεζα της Ελλάδος στο πλαίσιο της προσομοίωσης ακραίων καταστάσεων, ώστε να εξασφαλίζεται ότι τα βασικά ίδια κεφάλαια κατηγορίας 1 παραμένουν πάνω από ένα ορισμένο επίπεδο κατά την περίοδο 2012-2014, όπως αποτυπώνεται στον πίνακα 3. Ως εκ τούτου, δεν χορηγεί στην Τράπεζα πλεονάζον κεφάλαιο. Όπως εξηγήθηκε στην αιτιολογική σκέψη 316, τα μέτρα ελήφθησαν για να μειωθεί ο κίνδυνος να χρειαστεί η Τράπεζα πρόσθετη ενίσχυση στο μέλλον. (321) Όσον αφορά την αμοιβή για την πρώτη και τη δεύτερη προσωρινή ανακεφαλαιοποίηση (μέτρα Β1 και Β2), η Επιτροπή υπενθυμίζει ότι χορηγήθηκαν τον Μάιο του 2012 και τον Δεκέμβριο του 2012 και καταβλήθηκαν σε είδος με τη μορφή ομολόγων του ΕΤΧΣ. Το ΕΤΧΣ εισέπραξε ως αμοιβή, από την ημερομηνία εκταμίευσης των εν λόγω ομολόγων του ΕΤΧΣ έως την ανακεφαλαιοποίηση της άνοιξης του 2013, τους δεδουλευμένους τόκους από τους τίτλους του ΕΤΧΣ και πρόσθετη αμοιβή 1 % (139). Όπως επισημάνθηκε στην απόφαση για την κίνηση της διαδικασίας για τη Eurobank, οι εν λόγω αμοιβές είναι χαμηλότερες από το 7 % έως 9 % που ορίζεται στην ανακοίνωση περί ανακεφαλαιοποίησης. Ωστόσο, η περίοδος της χαμηλής αμοιβής περιορίστηκε σε ένα έτος για το μέτρο Β1 και σε πέντε μήνες για το μέτρο Β2 (δηλαδή πριν τη μετατροπή της προσωρινής ανακεφαλαιοποίησης σε διαρκή ανακεφαλαιοποίηση σε κοινές μετοχές, συγκεκριμένα το μέτρο Β4). Ενώ η πρώτη και η δεύτερη προσωρινή ανακεφαλαιοποίηση δεν προκάλεσαν μείωση της συμμετοχής των υφιστάμενων μετόχων, η ανακεφαλαιοποίηση της άνοιξης του 2013, η οποία ήταν η μετατροπή της πρώτης και δεύτερης προσωρινής ανακεφαλαιοποιήσεις, μείωσε δραστικά το μερίδιο των εν λόγω μετόχων στο μετοχικό κεφάλαιο της Τράπεζας, εφόσον η συμμετοχή τους μειώθηκε στο 1,4 %. Τότε τερματίστηκε η μη φυσιολογική κατάσταση που επικρατούσε από την ημερομηνία της πρώτης προσωρινής ανακεφαλαιοποίησης. Συνεπώς, έχουν εξαλειφθεί οι αμφιβολίες που διατυπώθηκαν στην απόφαση για την κίνηση της διαδικασίας για τη Eurobank. (322) Επιπλέον, λόγω της άτυπης πηγής των δυσκολιών της Τράπεζας, καθώς οι ζημίες προέρχονται κυρίως από τη διαγραφή χρέους υπέρ του Δημοσίου (με το πρόγραμμα PSI και την επαναγορά χρέους που παρέχουν σημαντικό πλεονέκτημα στο κράτος, δηλαδή μείωση του χρέους) και από τις συνέπειες μιας παρατεταμένης ύφεσης στην εγχώρια αγορά του, η Επιτροπή μπορεί να αποδεχθεί μια τέτοια προσωρινή παρέκκλιση από τις συνήθεις απαιτήσεις αμοιβής που ορίζονται στην ανακοίνωση περί ανακεφαλαιοποίησης (140). (323) Το μέτρο B3 ήταν δέσμευση χορήγησης κεφαλαίων. Η εν λόγω δέσμευση του Δεκεμβρίου 2012 τέθηκε σε εφαρμογή με πραγματική εισφορά κεφαλαίου τον Μάιο-Ιούνιο του 2013, μόλις πέντε μήνες αργότερα. Για τον λόγο αυτό και για τους λόγους που παρατίθενται στην αιτιολογική σκέψη 322, είναι αποδεκτή η μη καταβολή αμοιβής για την εν λόγω δέσμευση. (324) Όσον αφορά το μέτρο Β4, σύμφωνα με την παράγραφο 8 της ανακοίνωσης περί παράτασης του 2011, οι εισφορές κεφαλαίου θα πρέπει να αναλαμβάνονται με επαρκή έκπτωση στην τιμή της μετοχής, προσαρμοσμένης για να ληφθεί υπόψη το φαινόμενο της μείωσης της συμμετοχής των μετόχων, ώστε να υπάρχει εύλογη βεβαιότητα επαρκούς αμοιβής για το κράτος. Ενώ η εν λόγω ανακεφαλαιοποίηση δεν προέβλεπε σημαντική έκπτωση της τιμής της μετοχής όπως προσαρμόστηκε για να ληφθεί υπόψη το φαινόμενο της μείωσης της συμμετοχής των μετόχων, ήταν πράγματι αδύνατο να επιτευχθεί σημαντική έκπτωση της θεωρητικής τιμής χωρίς δικαίωμα εγγραφής (141). Πριν από την ανακεφαλαιοποίηση της άνοιξης του 2013, το κεφάλαιο της Τράπεζας ήταν αρνητικό και η χρηματιστηριακή της κεφαλαιοποίηση ανερχόταν μόλις σε λίγες εκατοντάδες εκατ. ευρώ. Υπό τις συνθήκες αυτές, τίθεται το ερώτημα εάν θα έπρεπε να εκμηδενιστεί η συμμετοχή των υφιστάμενων μετόχων. Η Επιτροπή επισημαίνει ότι η τιμή έκδοσης ορίστηκε στο 50 % της μέσης χρηματιστηριακής τιμής των πενήντα τελευταίων ημερών πριν από τον καθορισμό της τιμής έκδοσης. Η Επιτροπή επισημαίνει επίσης ότι η μείωση της συμμετοχής των παλαιών μετόχων ήταν τεράστια, διότι μετά την εν λόγω ανακεφαλαιοποίηση κατείχαν μόνον το 1,4 % του μετοχικού κεφαλαίου της τράπεζας. Ως εκ τούτου, η εφαρμογή πρόσθετης έκπτωσης στη χρηματιστηριακή τιμή θα είχε αμελητέα επίπτωση στην αμοιβή του ΕΤΧΣ. Λαμβάνοντας υπόψη την ειδική κατάσταση των ελληνικών τραπεζών η οποία εξηγείται στην αιτιολογική σκέψη 322, και δεδομένου ότι η ανάγκη για ενίσχυση οφείλεται σε διαγραφή χρέους υπέρ του Δημοσίου, η Επιτροπή θεωρεί ότι η τιμή έκδοσης είναι αρκούντως χαμηλή. (325) Εν κατακλείδι, τα μέτρα Β1, Β2, Β3 και Β4 είναι αναγκαία ως ενίσχυση διάσωσης, τόσο ως προς το ύψος και ως προς τη μορφή τους. 7.4.3. Αναλογικότητα - μέτρα που περιορίζουν τις δευτερογενείς αρνητικές επιπτώσεις (326) Η Τράπεζα έχει λάβει πολύ μεγάλο ποσό κρατικής ενίσχυσης. Η κατάσταση αυτή μπορεί να προκαλέσει σοβαρές στρεβλώσεις του ανταγωνισμού. Ωστόσο, η Ελλάδα έχει δεσμευτεί να εφαρμόσει ένα σύνολο μέτρων που αποσκοπούν στη μείωση των αρνητικών δευτερογενών επιπτώσεων. Ειδικότερα, οι δεσμεύσεις προβλέπουν ότι η Τράπεζα θα συνεχίσει να λειτουργεί σε εμπορική βάση, όπως εξηγείται στις αιτιολογικές σκέψεις 131 και 132. Η Ελλάδα έχει δεσμευθεί επίσης να απαγορεύσει τις εξαγορές και να πραγματοποιήσει διάφορες εκποιήσεις στο εξωτερικό και σε μη τραπεζικές δραστηριότητες στην Ελλάδα, όπως ορίζονται στην αιτιολογική σκέψη 133. Τα όρια στις στρεβλώσεις του ανταγωνισμού εξετάζονται διεξοδικότερα στο τμήμα 7.6. (327) Έχει επίσης διοριστεί στην Τράπεζα ένας εντολοδόχος παρακολούθησης για να παρακολουθεί τη σωστή εφαρμογή των δεσμεύσεων σχετικά με την εταιρική διακυβέρνηση και τις εμπορικές δραστηριότητες. Θα αποφεύγονται τυχόν επιζήμιες αλλαγές στις εμπορικές πρακτικές της Τράπεζας και, με τον τρόπο αυτό, θα μειωθούν οι αρνητικές δευτερογενείς επιπτώσεις. (328) Τέλος, ένα νέο ολοκληρωμένο σχέδιο αναδιάρθρωσης υποβλήθηκε στην Επιτροπή στις 16 Απριλίου 2014. Το σχέδιο αναδιάρθρωσης θα αξιολογηθεί στο τμήμα 7.6. (329) Εν κατακλείδι, οι αμφιβολίες που διατυπώθηκαν στην απόφαση για την κίνηση διαδικασίας για την Eurobank έχουν αρθεί. Τα μέτρα Β1, Β2, Β3 και Β4 είναι αναλογικά βάσει της παραγράφου 15 της τραπεζικής ανακοίνωσης του 2008. 7.4.4. Συμπέρασμα σχετικά με τη συμμόρφωση των ανακεφαλαιοποιήσεων του ΕΤΧΣ με την τραπεζική ανακοίνωση του 2008, την ανακοίνωση περί ανακεφαλαιοποίησης και την ανακοίνωση περί παράτασης του 2011 (330) Η Επιτροπή καταλήγει στο συμπέρασμα ότι οι ανακεφαλαιοποιήσεις του ΕΤΧΣ (μέτρα Β1, Β2, Β3 και Β4) είναι κατάλληλες, αναγκαίες και αναλογικές, σύμφωνα με την παράγραφο 15 της τραπεζικής ανακοίνωσης του 2008, της ανακοίνωσης περί ανακεφαλαιοποίησης και της ανακοίνωσης περί παράτασης του 2011. 7.5. ΣΥΜΜΟΡΦΩΣΗ ΜΕ ΤΗΝ ΑΝΑΚΟΙΝΩΣΗ ΠΕΡΙ ΑΝΑΔΙΑΡΘΡΩΣΗΣ ΤΩΝ ΕΞΑΓΟΡΩΝ ΤΟΥ ΝΕΟΥ TT ΚΑΙ ΤΗΣ ΝΕΑΣ ΤΡΑΠΕΖΑΣ PROTON ΑΠΟ ΤΗΝ ΤΡΑΠΕΖΑ (331) Οι παράγραφοι 23 και 40 της ανακοίνωσης περί αναδιάρθρωσης εξηγούν ότι οι εξαγορές επιχειρήσεων από ενισχυόμενες τράπεζες κανονικά είναι αντίθετες με τις υποχρεώσεις για μείωση του κόστους αναδιάρθρωσης και τον περιορισμό των στρεβλώσεων του ανταγωνισμού. Επιπλέον, μπορούν να θέσουν σε κίνδυνο ή να δυσχεράνουν την αποκατάσταση της βιωσιμότητας. Η Επιτροπή οφείλει, συνεπώς, να αξιολογήσει κατά πόσον οι εξαγορές που πραγματοποίησε η Τράπεζα μπορεί να συμβιβάζονται με την ανακοίνωση περί αναδιάρθρωσης. 7.5.1. Η συμμόρφωση της εξαγοράς του Νέου TT με την ανακοίνωση περί αναδιάρθρωσης 7.5.1.1. Επίπτωση της εξαγοράς του Νέου TT στη μακροπρόθεσμη βιωσιμότητα της Τράπεζας (332) Όσον αφορά τη λειτουργική αποδοτικότητα, οι εξαγορές στις οποίες προέβη η Τράπεζα θα ενισχύσουν την αποκατάσταση της μακροπρόθεσμης βιωσιμότητας της Τράπεζας, αφού η συγχώνευση δύο τραπεζών στην ίδια γεωγραφική αγορά παρέχει την ευκαιρία να επιτευχθούν σημαντικές συνέργειες, για παράδειγμα με τη μορφή μείωσης του προσωπικού, κλεισίματος υποκαταστημάτων και μείωσης των γενικών εξόδων. Η Τράπεζα θα αποκτήσει τους πελάτες και τους καταθέτες, ενώ μειώνει σημαντικά το κόστος διανομής. Θα κλείσει τα περισσότερα από τα υποκαταστήματα με το σήμα «T-Bank» και ορισμένα από τα υποκαταστήματα με το σήμα «Ταχυδρομικό Ταμιευτήριο», πέραν του εξορθολογισμού των λειτουργιών κεντρικών υπηρεσιών. (333) Όσον αφορά τις θέσεις ρευστότητας, η πράξη έχει επίσης θετικό αντίκτυπο στον δείκτη χορηγήσεων προς καταθέσεις της Τράπεζας, μειώνοντάς τον σημαντικά από ένα υπερβολικά υψηλό επίπεδο, εφόσον το Νέο TT είχε πολύ περισσότερες καταθέσεις παρά δάνεια. Ειδικότερα, στην επιστολή της προς το ΕΤΧΣ της 8ης Ιουλίου 2013, η Τράπεζα της Ελλάδος επισήμανε ότι η Τράπεζα βρισκόταν υπό μεγάλη πίεση κατά τα δύο έτη πριν την εξαγορά. Η Τράπεζα της Ελλάδος παρατήρησε ότι η Τράπεζα είχε χάσει μερίδια αγοράς στην Ελλάδα, και ότι ήταν σε μεγάλο βαθμό εξαρτημένη από τη χρηματοδότηση του Ευρωσυστήματος και την επείγουσα παροχή ρευστότητας. Στην επιστολή της, η Τράπεζα της Ελλάδος επισήμανε το μεγάλο χρηματοδοτικό κενό, τον ενοποιημένο δείκτη χορηγήσεων προς καταθέσεις του 132 % και την επιδείνωση της εικόνας της τράπεζας στους πελάτες. Στο έγγραφο αυτό, η Τράπεζα της Ελλάδος ανέφερε ότι η εξαγορά του νέου TT από την Τράπεζα θα οδηγούσε σε «σημαντική αύξηση των καταθέσεων [της Τράπεζας], βελτιώνοντας με τον τρόπο αυτό το συνολικό προφίλ χρηματοδότησης, τη γνώμη των καταθετών και την ικανότητά της να προσελκύσει νέες καταθέσεις με ελκυστικότερους όρους από τους παρόντες». (334) Ως εκ τούτου, η εξαγορά συμβάλλει στην αποκατάσταση της θέσης ρευστότητας της Τράπεζας, η οποία έχει καθοριστική σημασία για την αποκατάσταση της μακροπρόθεσμης βιωσιμότητας. Η Επιτροπή αναγνώρισε τον θετικό αντίκτυπο της εξαγοράς με επιστολή των υπηρεσιών της προς το ΕΤΧΣ της 8ης Ιουλίου 2013. Στην εν λόγω επιστολή, η Επιτροπή επισήμανε ότι το σχέδιο αναδιάρθρωσης της Τράπεζας, το οποίο είχε υποβληθεί από την Ελλάδα πριν από την εξαγορά του νέου TT, δεν τηρούσε την υποχρέωση αποκατάστασης της μακροπρόθεσμης βιωσιμότητας, διότι ο ισολογισμός της Τράπεζας στο τέλος της περιόδου αναδιάρθρωσης ήταν επισφαλής. Στην ίδια επιστολή, η Επιτροπή ανέφερε ότι «η εξαγορά του πλούσιου σε καταθέσεις [Νέου TT] θα ήταν βασικός παράγοντας για τη βελτίωση του ισολογισμού της [της Τράπεζας] και, ως εκ τούτου, για την αποκατάσταση της μακροπρόθεσμης βιωσιμότητάς της». Η εκτίμηση αυτή ήταν δικαιολογημένη ενόψει του αντίκτυπου μιας τέτοιας εξαγοράς στη ρευστότητα της Τράπεζας: «Με βάση τα στοιχεία του τέλους του 2012, η εξαγορά θα είχε ως αποτέλεσμα την άμεση μείωση του δείκτη χορηγήσεων προς καταθέσεις από 155 % σε 123 %, το οποίο θα καθιστούσε εφικτή την ικανοποίηση της απαίτησης [της Επιτροπής] στα τέλη του 2017». (335) Ως εκ τούτου, η Επιτροπή θεωρεί ότι η εξαγορά είναι θετική για την αποκατάσταση της μακροπρόθεσμης βιωσιμότητας της Τράπεζας. 7.5.1.2. Επίπτωση της εξαγοράς στο ύψος της ενίσχυσης που χρειάζεται η Τράπεζα (336) Σύμφωνα με την παράγραφο 23 της ανακοίνωσης περί αναδιάρθρωσης, η ενίσχυση αναδιάρθρωσης δεν θα πρέπει να χρησιμοποιηθεί για την αγορά μετοχών άλλων εταιρειών, αλλά απλώς για την κάλυψη του κόστους αναδιάρθρωσης που είναι αναγκαία για την αποκατάσταση της βιωσιμότητας της Τράπεζας. (337) Η Τράπεζα κατέβαλε την τιμή αγοράς σε νέες μετοχές και με τον τρόπο αυτό η εξαγορά δεν χρηματοδοτήθηκε μέσω κρατικής ενίσχυσης. Ως εκ τούτου, οι κεφαλαιακές ανάγκες που δημιουργήθηκαν από την καταβολή της τιμής αγοράς καλύφθηκαν αμέσως με την έκδοση νέων μετοχών, με αποτέλεσμα η καταβολή του τιμήματος αγοράς να μη δημιουργήσει καθαρή αύξηση των κεφαλαιακών αναγκών της Τράπεζας. Επιπλέον, το ΕΤΧΣ κατείχε το 100 % του Νέου ΤΤ, το οποίο σημαίνει ότι όλες οι νέες μετοχές που εξέδωσε η Τράπεζα δόθηκαν στο ΕΤΧΣ, δηλαδή στο Δημόσιο. (338) Η εξαγορά καθαυτή δεν θα επιφέρει πρόσθετη κρατική ενίσχυση, διότι το νέο TT κάλυψε τις κανονιστικές κεφαλαιακές απαιτήσεις. Επιπλέον, αυτό το ενδιάμεσο πιστωτικό ίδρυμα είχε δημιουργηθεί λίγους μόνο μήνες πριν από την εξαγορά του. Εφόσον τα περιουσιακά στοιχεία μιας προβληματικής τράπεζας εκτιμώνται και αποτιμώνται στην εύλογη αξία τους πριν μεταβιβαστούν σε ένα ενδιάμεσο πιστωτικό ίδρυμα, δεν μπορεί να θεωρηθεί ότι το δανειακό χαρτοφυλάκιο του Νέου TT περιελάμβανε ζημίες που είχαν αποσιωπηθεί ή ότι δεν υπήρχαν επαρκείς προβλέψεις για την κάλυψη ζημιών. (339) Εν κατακλείδι, στις ειδικές περιστάσεις της παρούσας υπόθεσης, η εξαγορά του Νέου TT κατ’ εξαίρεση δεν παραβιάζει την αρχή ότι μια ενίσχυση πρέπει περιορίζεται στο ελάχιστο αναγκαίο. 7.5.1.3. Στρεβλωτικό αποτέλεσμα της εξαγοράς στον ανταγωνισμό (340) Σύμφωνα με τις παραγράφους 39 και 40 της ανακοίνωσης περί αναδιάρθρωσης, οι κρατικές ενισχύσεις δεν πρέπει να χρησιμοποιούνται εις βάρος των επιχειρήσεων που δεν λαμβάνουν ενίσχυση για την εξαγορά ανταγωνιστικών επιχειρήσεων. Η παράγραφος 41 της ανακοίνωσης περί αναδιάρθρωσης αναφέρει επίσης ότι μπορεί να επιτρέπονται οι εξαγορές όταν αποτελούν μέρος διαδικασίας εξυγίανσης αναγκαίας για την αποκατάσταση της χρηματοπιστωτικής σταθερότητας ή για την εξασφάλιση του αποτελεσματικού ανταγωνισμού και ότι η διαδικασία εξαγοράς πρέπει να τηρεί την αρχή της παροχής ίσων ευκαιριών σε όλους τους δυνητικούς αγοραστές και το αποτέλεσμα πρέπει να εξασφαλίζει συνθήκες αποτελεσματικού ανταγωνισμού στις σχετικές αγορές. (341) Το Νέο TT δεν ήταν βιώσιμη τράπεζα σε αυτόνομη βάση. Η εξυγίανση της τράπεζας αυτής ζητήθηκε στο πλαίσιο του ΜΟΧΠ της 15ης Μαΐου 2013. Η πράξη μπορεί, επομένως, να θεωρηθεί ως μέρος της διαδικασίας εξυγίανσης που είναι αναγκαία για την αποκατάσταση της χρηματοπιστωτικής σταθερότητας, όπως περιγράφεται στην παράγραφο 41 της ανακοίνωσης περί αναδιάρθρωσης. (342) Κανένας υποψήφιος που δεν έλαβε ενίσχυση δεν υπέβαλε έγκυρη προσφορά για την απόκτηση του Νέου TT και η διαδικασία πώλησης ήταν ανοικτή, διαφανής και χωρίς διακρίσεις. Κατά συνέπεια, δεν υπήρξε κανένας αποκλεισμός μη ενισχυόμενου προσφέροντος από την Τράπεζα. Εφόσον η πράξη εγκρίθηκε από την Ελληνική Αρχή Ανταγωνισμού (142), η Επιτροπή θεωρεί ότι η έκβαση της διαδικασίας πώλησης διασφαλίζει τις συνθήκες αποτελεσματικού ανταγωνισμού στην Ελλάδα. (343) Βάσει των ανωτέρω, μπορεί να συναχθεί το συμπέρασμα ότι η εξαγορά του Νέου TT είναι σύμφωνη με το τμήμα 4 της ανακοίνωσης περί αναδιάρθρωσης. 7.5.1.4. Συμπέρασμα σχετικά με την εξαγορά του Νέου TT (344) Η Επιτροπή καταλήγει στο συμπέρασμα ότι, λόγω της μοναδικής κατάστασης των ελληνικών τραπεζών (143) και των ιδιαιτεροτήτων της εξαγοράς του Νέου TT, η εξαγορά είναι συμβιβάσιμη με τις απαιτήσεις που ορίζονται στην ανακοίνωση περί αναδιάρθρωσης. 7.5.2. Η συμμόρφωση της εξαγοράς της Νέας Τράπεζας Proton με την ανακοίνωση περί αναδιάρθρωσης 7.5.2.1. Επίπτωση της εξαγοράς της Νέας Τράπεζας Proton στη μακροπρόθεσμη βιωσιμότητα της Τράπεζας (345) Όσον αφορά τη λειτουργική αποδοτικότητα, η εξαγορά της Νέας Τράπεζας Proton θα έπρεπε να ενισχύσει την αποκατάσταση της μακροπρόθεσμης βιωσιμότητας της Τράπεζας, αφού η συγχώνευση δύο τραπεζών στην ίδια γεωγραφική αγορά παρέχει την ευκαιρία να επιτευχθούν σημαντικές συνέργειες, για παράδειγμα με τη μορφή μείωσης του προσωπικού, κλεισίματος υποκαταστημάτων και μείωσης των γενικών εξόδων. (346) Η εξαγορά της Νέας Τράπεζας Proton επιτρέπει στην Τράπεζα να επωφεληθεί από συνέργειες. Η Τράπεζα θα αποκτήσει τους πελάτες και τους καταθέτες με παράλληλο κλείσιμο των περισσότερων υποκαταστημάτων και τον εξορθολογισμό του συστήματος πληροφόρησης καθώς και των λειτουργιών κεντρικών υπηρεσιών. Η πράξη της εξαγοράς επίσης μείωσε τον δείκτη χορηγήσεων προς καταθέσεις της Τράπεζας, διότι η Νέα Τράπεζα Proton είχε χαμηλότερο δείκτη χορηγήσεων προς καταθέσεις. Στα τέλη Ιουνίου 2013, ο δείκτης καθαρών χορηγήσεων προς καταθέσεις της Τράπεζας ήταν περίπου 135,79 %, ενώ ο δείκτης καθαρών χορηγήσεων προς καταθέσεις της Νέας Τράπεζας Proton ήταν περίπου 52,68 %. (347) Εν κατακλείδι, η εξαγορά είχε θετική επίπτωση στη βιωσιμότητα της Τράπεζας. 7.5.2.2. Επίπτωση της εξαγοράς της Νέας Τράπεζας Proton στο ποσό της ενίσχυσης που χρειάζεται η Τράπεζα (348) Σύμφωνα με την παράγραφο 23 της ανακοίνωσης περί αναδιάρθρωσης, η ενίσχυση αναδιάρθρωσης δεν θα πρέπει να χρησιμοποιηθεί για την αγορά μετοχών άλλων εταιρειών, αλλά απλώς για την κάλυψη του κόστους αναδιάρθρωσης που είναι αναγκαία για την αποκατάσταση της βιωσιμότητας της Τράπεζας. (349) Η Τράπεζα κατέβαλε μια συμβολική τιμή για την αγορά της Νέας Τράπεζας Proton (ένα ευρώ), ενώ η αποκτηθείσα οντότητα είχε ανακεφαλαιοποιηθεί επαρκώς πριν από την πώληση. Η εν λόγω ανακεφαλαιοποίηση περιελάμβανε διατάξεις για μελλοντικές ζημίες από δάνεια και λειτουργικές ζημίες (144). Ως εκ τούτου, η εξαγορά έναντι ενός ευρώ μιας επαρκώς κεφαλαιοποιημένης τράπεζας δεν αύξησε τις κεφαλαιακές ανάγκες της Τράπεζας. (350) Εν κατακλείδι, η εξαγορά της Νέας Τράπεζας Proton δεν αντιβαίνει στην αρχή ότι η ενίσχυση πρέπει να περιορίζεται στο ελάχιστο απαραίτητο. 7.5.2.3. Στρεβλωτικό αποτέλεσμα της εξαγοράς της Νέας Τράπεζας Proton στον ανταγωνισμό (351) Σύμφωνα με τις παραγράφους 39 και 40 της ανακοίνωσης περί αναδιάρθρωσης, οι κρατικές ενισχύσεις δεν πρέπει να χρησιμοποιούνται εις βάρος των επιχειρήσεων που δεν λαμβάνουν ενίσχυση για την εξαγορά ανταγωνιστικών επιχειρήσεων. (352) Η Νέα Τράπεζα Proton δεν ήταν βιώσιμη σε αυτόνομη βάση. Η εξυγίανση της τράπεζας αυτής ζητήθηκε στο πλαίσιο του ΜΟΧΠ της 15ης Μαΐου 2013. Η εξαγορά μπορεί συνεπώς να θεωρηθεί μέρος διαδικασίας εξυγίανσης που απαιτείται για την αποκατάσταση της χρηματοπιστωτικής σταθερότητας, όπως περιγράφεται στην παράγραφο 41 της ανακοίνωσης περί αναδιάρθρωσης. (353) Η Επιτροπή επισημαίνει επίσης ότι κανένας υποψήφιος που δεν έλαβε ενίσχυση δεν υπέβαλε έγκυρη προσφορά για την εξαγορά της Νέας Τράπεζας Proton και η διαδικασία πώλησης ήταν ανοικτή, διαφανής και χωρίς διακρίσεις. Κατά συνέπεια, δεν υπήρξε κανένας αποκλεισμός μη ενισχυόμενου προσφέροντος από την Τράπεζα. Εφόσον η πράξη εγκρίθηκε από την Ελληνική Αρχή Ανταγωνισμού (145), η Επιτροπή θεωρεί ότι η έκβαση της διαδικασίας πώλησης διασφαλίζει τις συνθήκες αποτελεσματικού ανταγωνισμού στην Ελλάδα. (354) Βάσει των ανωτέρω, μπορεί να συναχθεί το συμπέρασμα ότι η εξαγορά της Νέας Τράπεζας Proton είναι σύμφωνη με το τμήμα 4 της ανακοίνωσης περί αναδιάρθρωσης. 7.5.2.4. Συμπέρασμα σχετικά με την εξαγορά της Νέας Τράπεζας Proton (355) Η Επιτροπή καταλήγει στο συμπέρασμα ότι, λόγω των ιδιαιτεροτήτων της εξαγοράς της Νέας Τράπεζας Proton, η εν λόγω εξαγορά συμβιβάζεται με τις απαιτήσεις που ορίζονται στην ανακοίνωση περί αναδιάρθρωσης. 7.6. Η ΣΥΜΜΟΡΦΩΣΗ ΤΩΝ ΜΕΤΡΩΝ Α, B1, B2, B3, B4 ΚΑΙ Γ ΜΕ ΤΗΝ ΑΝΑΚΟΙΝΩΣΗ ΠΕΡΙ ΑΝΑΔΙΑΡΘΡΩΣΗΣ ΚΑΙ ΤΟΥ ΜΕΤΡΟΥ Γ ΜΕ ΤΗΝ ΤΡΑΠΕΖΙΚΗ ΑΝΑΚΟΙΝΩΣΗ ΤΟΥ 2013 7.6.1. Πηγές δυσκολιών και συνέπειες για την αξιολόγηση βάσει της ανακοίνωσης περί αναδιάρθρωσης (356) Όπως αναφέρεται στα τμήματα 2.1.1 και 2.1.2, οι δυσχέρειες που αντιμετωπίζει η Τράπεζα προέρχονται κυρίως από την κρίση του ελληνικού δημόσιου χρέους και τη βαθιά ύφεση στην Ελλάδα και τη Νότια Ευρώπη. Όσον αφορά το πρώτο στοιχείο, η ελληνική κυβέρνηση έπαψε να έχει πρόσβαση στις χρηματοπιστωτικές αγορές και, εντέλει, αναγκάστηκε να διαπραγματευθεί συμφωνία με τους εγχώριους και διεθνείς πιστωτές της, δηλαδή το πρόγραμμα PSI, γεγονός που είχε ως αποτέλεσμα το κούρεμα των απαιτήσεων έναντι του ελληνικού κράτους κατά 53,3 %. Επιπλέον, πραγματοποιήθηκε ανταλλαγή του 31,5 % των απαιτήσεων με νέα ΟΕΔ με χαμηλότερα επιτόκια και μεγαλύτερες ληκτότητες. Το Δημόσιο επαναγόρασε αυτά τα νέα ΟΕΔ από τις ελληνικές τράπεζες τον Δεκέμβριο του 2012 σε τιμή μεταξύ του 30,2 % και του 40,1 % της ονομαστικής αξίας τους και, με τον τρόπο αυτό, οριστικοποιήθηκε πρόσθετη ζημία για τις ελληνικές τράπεζες. Εκτός από τις συνέπειες που είχαν για την κεφαλαιακή θέση της το πρόγραμμα PSI και η επαναγορά χρέους, η Τράπεζα επλήγη επίσης από τεράστια εκροή καταθέσεων από το 2010 έως τα μέσα του 2012, λόγω του κινδύνου εξόδου της Ελλάδας από τη ζώνη του ευρώ ως επακόλουθο ενός μη βιώσιμου δημόσιου χρέους και της οικονομικής ύφεσης. (357) Τα μέτρα Β1, Β2, Β3 και Β4 αντιπροσωπεύουν ποσό 5 839 εκατ. ευρώ, το οποίο είναι περίπου το ποσό της ζημίας που καταλογίστηκε μετά το πρόγραμμα PSI (5 781 εκατ. ευρώ). Στην περίπτωση αυτή, και εάν οι δυσκολίες δεν οφείλονται κυρίως στη συμπεριφορά ανάληψης υπερβολικών κινδύνων, η παράγραφος 14 της ανακοίνωσης περί παράτασης του 2011 προβλέπει ότι η Επιτροπή μετριάζει τις απαιτήσεις της. (358) Η Επιτροπή αναγνωρίζει ότι ορισμένες από τις κεφαλαιακές ανάγκες προκύπτουν από την τακτική έκθεση ενός χρηματοπιστωτικού ιδρύματος στον κίνδυνο μη πληρωμής λόγω αδυναμίας του Δημοσίου της οικείας χώρας. Το γεγονός αυτό επισημάνθηκε επίσης και στις αιτιολογικές σκέψεις 58 και 69 της απόφασης για την κίνηση της διαδικασίας για την Eurobank. Κατά συνέπεια, η ανάγκη του να αντιμετωπίσει η Τράπεζα ζητήματα ηθικού κινδύνου στο σχέδιο αναδιάρθρωσής της είναι μικρότερη από ό,τι για άλλα ενισχυόμενα χρηματοπιστωτικά ιδρύματα που είχαν συσσωρεύσει υπερβολικούς κινδύνους. Εφόσον τα μέτρα ενίσχυσης είναι λιγότερο στρεβλωτικά, τα μέτρα που ελήφθησαν για τον περιορισμό των στρεβλώσεων του ανταγωνισμού θα πρέπει, ως εκ τούτου, να είναι αναλογικά ηπιότερα. Εφόσον το πρόγραμμα PSI και η επαναγορά χρέους συνιστούν διαγραφή χρέους υπέρ του Δημοσίου, η αμοιβή του κράτους κατά την ανακεφαλαιοποίηση τραπεζών μπορεί να είναι χαμηλότερη. (359) Ωστόσο, εφόσον η ελληνική οικονομία έχει συρρικνωθεί κατά περίπου 25 % από το 2008, η Τράπεζα οφείλει να προσαρμόσει την οργάνωση, τη διάρθρωση του κόστους και το εμπορικό της δίκτυο σε αυτό το νέο περιβάλλον, ώστε να αποκαταστήσει την αποδοτικότητά της. Ως εκ τούτου, αν και δεν υφίσταται ζήτημα ηθικού κινδύνου, η Τράπεζα πρέπει να αναδιαρθρώσει τις δραστηριότητές της στην Ελλάδα για να εξασφαλίσει τη μακροπρόθεσμη βιωσιμότητά της. (360) Η Επιτροπή παρατηρεί, επίσης, ότι η Τράπεζα ήταν περισσότερο εκτεθειμένη στον κίνδυνο μη πληρωμής λόγω αδυναμίας του Δημοσίου σε σχέση με ορισμένες άλλες τράπεζες στην Ελλάδα. Ως εκ τούτου, δεν μπορεί το σύνολο των ζημιών στα ΟΕΔ (η ζημία λόγω του προγράμματος PSI) να αποδοθεί στην τακτική έκθεση ενός χρηματοπιστωτικού ιδρύματος στον κίνδυνο μη πληρωμής λόγω αδυναμίας του Δημοσίου της οικείας χώρας. (361) Η δεύτερη πηγή ζημιών της Τράπεζας είναι οι ζημίες από τα δάνεια που χορήγησε σε ελληνικά νοικοκυριά και επιχειρήσεις. Η Επιτροπή θεωρεί ότι οι εν λόγω ζημίες οφείλονται κυρίως στην εξαιρετικά βαθιά και παρατεταμένη συρρίκνωση του ΑΕΠ κατά περίπου 25 % σε διάστημα πέντε ετών και δεν οφείλονται σε επισφαλείς πρακτικές δανειοδοσίας από την Τράπεζα. Ως εκ τούτου, η ενίσχυση που χορηγήθηκε για να καλυφθούν οι εν λόγω ζημίες δεν δημιουργεί ηθικό κίνδυνο, το οποίο συμβαίνει όταν μια ενίσχυση προστατεύει μια τράπεζα από τις συνέπειες των επικίνδυνων συμπεριφορών του παρελθόντος. Ως εκ τούτου, η ενίσχυση αυτή νοθεύει λιγότερο τον ανταγωνισμό (146). (362) Ωστόσο, μέρος των κεφαλαιακών αναγκών και των ζημιών από δάνεια της Τράπεζας προέρχονται από ορισμένες διεθνείς θυγατρικές (Ρουμανία, Βουλγαρία, Πολωνία και Ουκρανία). Ενδεικτικά, το 2012, η Τράπεζα κατέγραψε απώλειες στη Ρουμανία, τη Βουλγαρία και την Ουκρανία, ενώ οι εν λόγω θυγατρικές έλαβαν ενδοεταιρική χρηματοδότηση ύψους 1,8 δισεκατ. ευρώ. (363) Οι προσομοιώσεις ακραίων καταστάσεων του 2012 για τον καθορισμό των κεφαλαιακών αναγκών της Τράπεζας έδειξαν επίσης ότι μέρος των κεφαλαιακών αναγκών προήλθε από ζημίες από δάνεια στην αλλοδαπή. Οι προβλέψεις ζημιών πιστωτικού κινδύνου για τα δάνεια αυτά ανήλθαν σε 1 228 εκατ. ευρώ σύμφωνα με το βασικό σενάριο και σε 1 622 εκατ. ευρώ με το δυσμενές σενάριο. (364) Εν κατακλείδι, η παράγραφος 14 της ανακοίνωσης περί παράτασης του 2011 καλύπτει σημαντικό μέρος των ζημιών και την επακόλουθη ανάγκη για ενίσχυση, το οποίο επιτρέπει στην Επιτροπή να μετριάσει τις απαιτήσεις της. Μέρος της ανάγκης για ενίσχυση απορρέει από τις ζημίες από ελληνικά δάνεια λόγω της εξαιρετικά βαθιάς και παρατεταμένης ύφεσης και όχι από δάνεια υψηλού κινδύνου. Ενισχύσεις που χορηγούνται υπό αυτές τις συνθήκες δεν δημιουργούν ηθικό κίνδυνο και, ως εκ τούτου, είναι λιγότερο στρεβλωτικές για τον ανταγωνισμό. (365) Τέλος, μέρος της ανάγκης για ενίσχυση οφείλεται στην ανάληψη κινδύνων από την ίδια την Τράπεζα, ιδίως όσον αφορά τις αλλοδαπές θυγατρικές και την κατοχή περισσότερων ΟΕΔ. 7.6.2. Βιωσιμότητα (366) Ένα σχέδιο αναδιάρθρωσης πρέπει να διασφαλίζει ότι το χρηματοπιστωτικό ίδρυμα είναι σε θέση να αποκαταστήσει τη μακροπρόθεσμη βιωσιμότητά του έως το τέλος της περιόδου αναδιάρθρωσης (τμήμα 2 της ανακοίνωσης περί αναδιάρθρωσης). Στην προκειμένη περίπτωση, ως περίοδος αναδιάρθρωσης ορίζεται το διάστημα μεταξύ της ημερομηνίας έκδοσης της παρούσας απόφασης και της 31ης Δεκεμβρίου 2018. (367) Σύμφωνα με τις παραγράφους 9 έως 11 της ανακοίνωσης περί αναδιάρθρωσης, η Ελλάδα υπέβαλε ολοκληρωμένο και αναλυτικό σχέδιο αναδιάρθρωσης με πλήρη στοιχεία για το επιχειρηματικό μοντέλο της Τράπεζας. Το σχέδιο προσδιορίζει επίσης τις αιτίες των δυσκολιών που αντιμετώπιζε η Τράπεζα καθώς και τα μέτρα που έχουν ληφθεί για να αντιμετωπιστούν όλα τα ζητήματα βιωσιμότητας που αντιμετώπιζε. Συγκεκριμένα, το σχέδιο αναδιάρθρωσης περιγράφει τη στρατηγική που έχει υιοθετηθεί για τη διατήρηση της αποτελεσματικότητας της λειτουργικής διαχείρισης της Τράπεζας και τον χειρισμό του υψηλού ποσοστού των μη εξυπηρετούμενων δανείων, της χαμηλής αποτελεσματικότητας της λειτουργικής διαχείρισης, της επισφαλούς ρευστότητας και της κεφαλαιακής θέση της και των αλλοδαπών θυγατρικών της οι οποίες ήταν εξαρτημένες από τη μητρική τους εταιρεία για τη χρηματοδότηση και τα κεφάλαια τους. 7.6.2.1. Τραπεζικές δραστηριότητες στην Ελλάδα (368) Όσον αφορά τη ρευστότητα και την εξάρτηση της Τράπεζας από τη χρηματοδότηση από το Ευρωσύστημα, το σχέδιο αναδιάρθρωσης προβλέπει περιορισμένη αύξηση του ισολογισμού στην Ελλάδα, ενώ εκτιμάται ότι θα πρέπει να αυξηθεί και πάλι η βάση των καταθέσεων. Η εξάρτηση από επείγουσα ενίσχυση ρευστότητας, η οποία έχει ήδη μειωθεί, θα εξακολουθήσει να μειώνεται, γεγονός που θα βοηθήσει επίσης την Τράπεζα να μειώσει το κόστος της χρηματοδότησής της. (369) Η ανάληψη δέσμευσης για τον δείκτη χορηγήσεων προς καταθέσεις που περιγράφεται στην αιτιολογική σκέψη 127 διασφαλίζει ότι η διάρθρωση του ισολογισμού της Τράπεζας θα είναι βιώσιμη έως το τέλος της περιόδου αναδιάρθρωσης. Η πώληση τίτλων και άλλων παρεπόμενων δραστηριοτήτων θα ενισχύσει επίσης τη θέση ρευστότητας της τράπεζας και θα διασφαλίσει ότι δεν εξαρτάται από τις αγορές χονδρικής. Λόγω της συνεχιζόμενης πίεσης στη θέση ρευστότητας της Τράπεζας, η Επιτροπή μπορεί να αποδεχθεί το αίτημα των ελληνικών αρχών να τους επιτραπεί να χορηγήσουν ρευστότητα στην Τράπεζα βάσει των μέτρων εγγύησης και ομολογιακών δανείων του καθεστώτος στήριξης των ελληνικών τραπεζών. (370) Για να μειώσει το κόστος χρηματοδότησής της, η Τράπεζα έχει αναλάβει επίσης δέσμευση να συνεχίσει τη μείωση των επιτοκίων καταθέσεων, όπως περιγράφεται στην αιτιολογική σκέψη 127. Η Επιτροπή παρατηρεί ότι η μείωση του κόστους των καταθέσεων θα συμβάλει ουσιαστικά στη βελτίωση της αποδοτικότητας της Τράπεζας προ προβλέψεων. (371) Από την έναρξη της κρίσης, η Τράπεζα έχει εξορθολογίσει σε μεγάλο βαθμό το εμπορικό της δίκτυο στην Ελλάδα, μέσω της μείωσης του αριθμού των υποκαταστημάτων και των εργαζομένων. Έως το 2018, το συνολικό κόστος της Τράπεζας θα μειωθεί περαιτέρω κατά […] % σε σύγκριση με το 2013 (147). Για την επίτευξη του στόχου αυτού, η Τράπεζα έχει δεσμευτεί να μειώσει τα υποκαταστήματα και τους υπαλλήλους της στην Ελλάδα, με ανώτατο όριο […] και […] αντίστοιχα στις 31 Δεκεμβρίου 2017, με μέγιστο συνολικό κόστος στην Ελλάδα ύψους 800 εκατ. ευρώ. Ο αναμενόμενος δείκτης αποτελεσματικότητας θα είναι κατώτερος από […] % στο τέλος της περιόδου αναδιάρθρωσης. Η Επιτροπή θεωρεί ότι το σχέδιο αναδιάρθρωσης διατηρεί την αποτελεσματικότητα της Τράπεζας στο νέο περιβάλλον της αγοράς. (372) Ένα άλλο βασικό στοιχείο είναι η διαχείριση των μη εξυπηρετούμενων δανείων, εφόσον ανέρχονταν στο 29,4 % του χαρτοφυλακίου στις 31 Δεκεμβρίου 2013 (148). Η Τράπεζα σχεδιάζει να δημιουργήσει μια ειδική υπηρεσία διαχείρισης μη εξυπηρετούμενων δανείων. Έχει επίσης αναλάβει δέσμευση να τηρεί αυστηρά πρότυπα όσον αφορά την πιστωτική πολιτική, με σκοπό να μεγιστοποιήσει την αξία για την Τράπεζα σε κάθε στάδιο της διαδικασίας δανειοδότησης, όπως περιγράφεται στις αιτιολογικές σκέψεις 131 και 132. 7.6.2.2. Εταιρική διακυβέρνηση (373) Ένα άλλο σημείο που χρειάζεται προσοχή είναι η διακυβέρνηση της Τράπεζας, δεδομένου ότι το ΕΤΧΣ κατείχε το 95,23 % των μετοχών της Τράπεζας στις 31 Δεκεμβρίου 2013. Με βάση το ιστορικό των κρατικών τραπεζών στην Ελλάδα, μια ειδική σχέση-πλαίσιο συμφωνήθηκε μεταξύ της Τράπεζας και του ΕΤΧΣ το 2013. Η συμφωνία προστατεύει τις καθημερινές δραστηριότητες της Τράπεζας από την υπερβολική παρέμβαση του κύριου μετόχου της, εξασφαλίζοντας ότι το ΕΤΧΣ μπορεί να παρακολουθεί την υλοποίηση του σχεδίου αναδιάρθρωσης και να προλαμβάνει την υπερβολική ανάληψη κινδύνου από τη διοίκηση της Τράπεζας μέσω κατάλληλων διαδικασιών διαβούλευσης. Η Τράπεζα δεσμεύτηκε επίσης να παρακολουθεί στενά την έκθεσή της σε συνδεδεμένους δανειολήπτες. (374) Ο νόμος του ΕΤΧΣ, όπως τροποποιήθηκε το 2014, προβλέπει ότι οι μετοχές που αναλήφθηκαν από το ΕΤΧΣ με την ανακεφαλαιοποίηση της άνοιξης του 2013 δεν θα έχουν δικαίωμα ψήφου, εάν τουλάχιστον το 50 % της αύξησης κεφαλαίου του 2014 είναι εγγεγραμμένο από ιδιώτες επενδυτές. Όσον αφορά την αποκατάσταση της μακροπρόθεσμης βιωσιμότητας της Τράπεζας, η Επιτροπή δεν θα λάβει αρνητική θέση για τον έλεγχο που παραχωρήθηκε σε ιδιώτες μετόχους, εάν αυτοί επενδύσουν σημαντικό ποσό ιδίων κεφαλαίων στην Τράπεζα. Η Επιτροπή παρατηρεί ότι ο περιορισμός των δικαιωμάτων ψήφου του ΕΤΧΣ δεν θα εφαρμόζεται στις ψηφοφορίες που αφορούν το καταστατικό της Τράπεζας ή σε άλλες εταιρικές πράξεις ή άλλες αποφάσεις στρατηγικού χαρακτήρα. Η Επιτροπή χαρακτηρίζει θετικά το γεγονός ότι το ΕΤΧΣ θα ανακτήσει τα πλήρη δικαιώματα ψήφου, εάν η Τράπεζα δεν εφαρμόσει το σχέδιο αναδιάρθρωσής της. Οι διατάξεις αυτές διασφαλίζουν ότι, ενώ το ΕΤΧΣ δεν θα παρεμβαίνει στην καθημερινή λειτουργία της Τράπεζας, μπορεί να διατηρήσει τη συμμετοχή του ως μέτοχος και ως αρχή που είναι υπεύθυνη για τη διασφάλιση της ορθής εφαρμογής του σχεδίου αναδιάρθρωσης. 7.6.2.3. Διεθνείς δραστηριότητες (375) Ορισμένες από τις διεθνείς δραστηριότητες της Τράπεζας έχουν εξαντλήσει το κεφάλαιο, τη ρευστότητα και την κερδοφορία της κατά το παρελθόν, όπως εξηγείται στις αιτιολογικές σκέψεις 362 και 363. (376) Το σχέδιο αναδιάρθρωσης προβλέπει μεταστροφή του επιχειρηματικού μοντέλου της Τράπεζας προς μια τράπεζα που εστιάζεται περισσότερο σε […]. Η Τράπεζα έχει ήδη πωλήσει τη μη κερδοφόρο θυγατρική της στην Πολωνία, EFG Poland. Άρχισε επίσης τον εξορθολογισμό των άλλων θυγατρικών, την ενίσχυση της διαδικασίας αναδοχής δανείων και τη μείωση του χρηματοδοτικού κενού των θυγατρικών. Προτίθεται να εκποιήσει τη […] θυγατρική […] (149). Επίσης, θα αναδιαρθρώσει περαιτέρω τις δραστηριότητες της […] και της […] πριν από την πιθανή πώλησή τους σε μεταγενέστερο στάδιο, όπως αναφέρεται στην αιτιολογική σκέψη 116. (377) Η συνολική αποδοτικότητα των δραστηριοτήτων στην αλλοδαπή θα αποκατασταθεί από […] και μετά. Κατά την ίδια ημερομηνία, η χρηματοδότηση που χορηγείται στις αλλοδαπές θυγατρικές θα μειωθεί κατά […] σε σύγκριση με το επίπεδο στις 31 Δεκεμβρίου 2012. (378) Ως εκ τούτου, η Επιτροπή θεωρεί ότι η Τράπεζα θα έχει αναδιαρθρωθεί επαρκώς και έχει μειώσει το μέγεθος των αλλοδαπών θυγατρικών της, ώστε να μην είναι εκτεθειμένη σε πρόσθετες κεφαλαιακές ανάγκες και ελλείψεις ρευστότητας στο μέλλον. Η δέσμευση που περιγράφεται στην αιτιολογική σκέψη 128 να μην εισφέρει μεγάλα ποσά κεφαλαίων στις διεθνείς θυγατρικές της Τράπεζας διασφαλίζει επίσης ότι οι αλλοδαπές θυγατρικές δεν θα αποτελούν κίνδυνο για τα κεφάλαια ή τη ρευστότητα. 7.6.2.4. Συμπέρασμα σχετικά με τη βιωσιμότητα (379) Το βασικό σενάριο που περιγράφεται στο τμήμα 2.4 δείχνει ότι στο τέλος της περιόδου αναδιάρθρωσης, η Τράπεζα θα είναι σε θέση να επιτύχει απόδοση που θα της επιτρέπει να καλύπτει όλα τα έξοδα της και για να παρέχει κατάλληλη απόδοση ιδίων κεφαλαίων, λαμβάνοντας υπόψη το προφίλ κινδύνου. Πράγματι, η απόδοση των κεφαλαίων της Τράπεζας θα ανέλθει στο […] % το 2018 σύμφωνα με το βασικό σενάριο. Την ίδια στιγμή, η κεφαλαιακή θέση της Τράπεζας αναμένεται, βάσει των προβολών, να παραμείνει σε ικανοποιητικό επίπεδο, εφόσον ο συντελεστής κεφαλαιακής επάρκειας δεν θα υποχωρήσει κάτω του […] % από το 2014 και μετά. (380) Τέλος, η Επιτροπή καταγράφει επίσης το δυσμενές σενάριο που περιγράφεται στο σχέδιο αναδιάρθρωσης της Τράπεζας, όπως υποβλήθηκε από τις ελληνικές αρχές. Το δυσμενές σενάριο βασίζεται σε ένα σύνολο παραδοχών που συμφωνήθηκε με το ΕΤΧΣ. Λαμβάνει υπόψη πιο παρατεταμένη και βαθύτερη ύφεση καθώς και μια σοβαρότερη μείωση των τιμών των ακινήτων (150). Το σχέδιο αναδιάρθρωσης δείχνει ότι η Τράπεζα θα είναι ανθεκτική σε μια εύλογη πίεση καθώς, με βάση το δυσμενές σενάριο, η Τράπεζα παραμένει κερδοφόρα κατά το τέλος της περιόδου αναδιάρθρωσης, με απόδοση ιδίων κεφαλαίων […] % και δείκτη βασικών ιδίων κεφαλαίων κατηγορίας 1 […] % το 2018. (381) Οι προσομοιώσεις ακραίων καταστάσεων που πραγματοποίησε η Τράπεζα της Ελλάδος το 2013 επιβεβαιώνουν ότι το ποσό του επιπρόσθετου κεφαλαίου που θα αντληθεί το 2014, ήτοι 2 864 εκατ. ευρώ, είναι επαρκές σύμφωνα με το βασικό σενάριο για την περίοδο αναδιάρθρωσης. Η Τράπεζα θα υποβάλει επίσης έκτακτο σχέδιο κεφαλαιοποίησης στην Τράπεζα της Ελλάδος με μέτρα που θα εφαρμοστούν σε περίπτωση που το οικονομικό περιβάλλον επιδεινωθεί περαιτέρω. Η Επιτροπή υπενθυμίζει ότι, κατά την εκτίμηση των κεφαλαιακών αναγκών σύμφωνα με το βασικό σενάριο, η Τράπεζα της Ελλάδος επέφερε ήδη διάφορες προσαρμογές που είχαν ως αποτέλεσμα την αύξηση των εκτιμώμενων κεφαλαιακών αναγκών σε σύγκριση με τις κεφαλαιακές ανάγκες κατά την εκτίμηση της Τράπεζας στο δικό της βασικό σενάριο. Οι βασικές κεφαλαιακές ανάγκες που εκτιμήθηκαν από την Τράπεζα της Ελλάδος μπορούν, συνεπώς, να θεωρηθούν ως ένα είδος προσομοίωσης ακραίων καταστάσεων. Για να συναχθεί το συμπέρασμα ότι η Τράπεζα είναι βιώσιμη, η Επιτροπή δεν απαιτεί να διαθέτει η Τράπεζα εξαρχής επαρκή κεφάλαια για την κάλυψη των κεφαλαιακών αναγκών με βάση το ακραία δυσμενές σενάριο κατά τις εκτιμήσεις της Τράπεζας της Ελλάδας, εφόσον το επίπεδο της τελευταίας εκτίμησης αντιπροσωπεύει υψηλό επίπεδο πιέσεων. (382) Επιπλέον, είναι θετικό το γεγονός ότι η Τράπεζα δεν θα κάνει πρόσθετες επενδύσεις σε τίτλους μη επενδυτικής κατηγορίας, το οποίο θα συμβάλει στη διατήρηση της κεφαλαιακής θέσης και της ρευστότητας της. (383) Η Επιτροπή μπορεί, συνεπώς, να συμπεράνει ότι η Τράπεζα έχει λάβει επαρκή μέτρα για να αντιμετωπίσει τα προβλήματα βιωσιμότητας για τις εγχώριες τραπεζικές δραστηριότητες και τις δραστηριότητες στο εξωτερικό. 7.6.3. Ίδια συνεισφορά και επιμερισμός των επιβαρύνσεων 7.6.3.1. Αξιολόγηση της συμμόρφωσης των μέτρων A, B1, B2, B3 και Β4 με την ανακοίνωση περί αναδιάρθρωσης (384) Σύμφωνα με την ανακοίνωση περί αναδιάρθρωσης, οι τράπεζες και οι μέτοχοί τους πρέπει να συμμετέχουν στην αναδιάρθρωση στο μέτρο του δυνατού, προκειμένου να εξασφαλίζεται ότι η ενίσχυση θα περιορίζεται στο ελάχιστο απαραίτητο. Οι τράπεζες θα πρέπει ως εκ τούτου να χρησιμοποιούν τους δικούς τους πόρους για να χρηματοδοτήσουν την αναδιάρθρωση, προβαίνοντας, για παράδειγμα, σε πώληση περιουσιακών στοιχείων, ενώ οι μέτοχοι οφείλουν να καλύψουν τις ζημίες του χρηματοπιστωτικού ιδρύματος, στον βαθμό του δυνατού. Οι δεσμεύσεις τις οποίες ανέλαβε η Τράπεζα θα πρέπει να εξασφαλίσουν τη χρήση ιδίων πόρων και τη συμμετοχή στην αναδιάρθρωση των αρχικών μετόχων και ιδιωτών επενδυτών που έχουν στην κατοχή τους υβριδικό κεφάλαιο της Τράπεζας. 7.6.3.1.1. Ίδια συνεισφορά της Τράπεζας: εκποιήσεις και μείωση του κόστους (385) Η Τράπεζα έχει εκποιήσει σημαντικές επιχειρήσεις για να ενισχύσει την κεφαλαιακή της επάρκεια. Η πώληση των μεγάλων θυγατρικών της στην Πολωνία και την Τουρκία έχει βελτιώσει την κεφαλαιακή της θέση κατά περίπου 750 εκατ. ευρώ. Οι πωλήσεις αυτές έχουν επίσης βελτιώσει τη θέση ρευστότητας της Τράπεζας. Η αύξηση του μετοχικού κεφαλαίου της Eurobank Properties επέτρεψε στην Τράπεζα να αυξήσει το κεφάλαιό της κατά 200 εκατ. ευρώ. (386) Το σχέδιο αναδιάρθρωσης προβλέπει την πώληση πρόσθετων περιουσιακών στοιχείων σε […] και […]. Ειδικότερα, η Τράπεζα δεσμεύτηκε ότι θα μειώσει το μέγεθος των αλλοδαπών περιουσιακών στοιχείων της σε 8,77 δισεκατ. ευρώ. Λαμβάνοντας υπόψη την απομόχλευση και τις εκποιήσεις που έχουν ήδη πραγματοποιηθεί και μετά την υλοποίησή της εν λόγω πρόσθετης μείωσης, η Τράπεζα θα έχει μειώσει σημαντικά τη γεωγραφική παρουσία της σε […] (387) Επιπλέον, η Τράπεζα δεσμεύτηκε ότι θα μειώσει περαιτέρω το μέγεθος των δραστηριοτήτων της στην αλλοδαπή, εάν χρειαστεί εισφορά κεφαλαίου από το ΕΤΧΣ για ποσό άνω του 1 δισεκατ. ευρώ. Στην περίπτωση αυτή, η Τράπεζα θα μειώσει την αξία του χαρτοφυλακίου των διεθνών περιουσιακών στοιχείων της στα 3,5 δισεκατ. ευρώ κατ’ ανώτατο όριο. Εάν το ποσό της εισφοράς κεφαλαίου στο πλαίσιο του μέτρου Γ είναι μικρότερο του 1 δισεκατ. ευρώ, οι ιδιώτες επενδυτές θα έχουν επενδύσει τουλάχιστον 1,5 δισεκατ. ευρώ, δηλαδή περισσότερο από το ΕΤΧΣ. Αυτή η μεγαλύτερη συμμετοχή από ιδιώτες επενδυτές θα μείωνε σημαντικά το ποσό της απαιτούμενης ενίσχυσης, ενισχύοντας με αυτόν τον τρόπο την κατανομή των επιβαρύνσεων. (388) Η Τράπεζα δεσμεύτηκε επίσης να πωλήσει τη μεγάλη και κερδοφόρο ασφαλιστική θυγατρική της. (389) Προκειμένου να περιορίσει τις κεφαλαιακές της ανάγκες, η Τράπεζα έχει δεσμευθεί ότι δεν θα χρησιμοποιήσει τα κεφάλαια για να στηρίξει ή να αυξήσει το μέγεθος των αλλοδαπών θυγατρικών της, όπως περιγράφεται στην αιτιολογική σκέψη 128. Επιπλέον, οι δεσμεύσεις προβλέπουν ότι η Τράπεζα δεν θα προβεί σε νέες εξαγορές. (390) Η Τράπεζα δεσμεύτηκε επίσης για ένα φιλόδοξο πρόγραμμα μείωσης του κόστους, όπως αναφέρεται στο τμήμα 2.4.2. Τα έξοδα της θα μειωθούν περαιτέρω έως το 2018. […] (391) Η Ελλάδα έχει ιδίως αναλάβει τη δέσμευση ότι έως τις […] η Τράπεζα δεν θα πληρώσει σε κανέναν υπάλληλο ή διοικητικό στέλεχος συνολικές ετήσιες αποδοχές (μισθούς, συνταξιοδοτικές εισφορές, πριμ) άνω των […]. Επιπλέον, εάν το ΕΤΧΣ πρέπει να εγγραφεί για συμμετοχή σε αύξηση μετοχικού κεφαλαίου της Τράπεζας, η Ελλάδα έχει δεσμευθεί να εφαρμόζει ανώτατα μισθολογικά όρια σύμφωνα με την τραπεζική ανακοίνωση του 2013 (151). 7.6.3.1.2. Επιμερισμός βαρών σε παλαιούς μετόχους και άντληση νέων κεφαλαίων στην αγορά. (392) Η ανακεφαλαιοποίηση της άνοιξης του 2013 επέφερε δραστική μείωση της συμμετοχής στο μετοχικό κεφάλαιο των παλαιών μετόχων της Τράπεζας (μέτρο Β 4). Πράγματι, το ποσοστό συμμετοχής των παλαιών μετόχων μειώθηκε από το 100 % πριν από την ανακεφαλαιοποίηση της άνοιξης του 2013 μόλις στο 1,44 %. Επίσης, η Επιτροπή επισημαίνει ότι η Τράπεζα δεν έχει καταβάλει κανένα μέρισμα σε μετρητά από το 2008. Τέλος, η Επιτροπή κρίνει θετικά το γεγονός ότι το ΕΤΧΣ θα εισφέρει πρόσθετο κεφάλαιο μόνο εάν η τράπεζα δεν κατορθώσει να το αντλήσει από την αγορά σε τιμή που θεωρείται εύλογη και καθορίζεται από δύο ανεξάρτητους εκτιμητές. 7.6.3.1.3. Επιμερισμός των βαρών σε ομολογιούχους μειωμένης εξασφάλισης (393) Οι κάτοχοι τίτλων μειωμένης εξασφάλισης της Τράπεζας συνεισέφεραν στο κόστος αναδιάρθρωσης της Τράπεζας. Η Τράπεζα εκτέλεσε πολλές πράξεις διαχείρισης παθητικού με σκοπό τη δημιουργία κεφαλαίων. Το συνολικό ποσό των υποχρεώσεων που ανταλλάχθηκαν ανήλθε σε 748 εκατ. ευρώ, με κέρδος κεφαλαίου 565 εκατ. ευρώ, όπως περιγράφεται στις αιτιολογικές σκέψεις 122 και 123. (394) Τα χρηματοοικονομικά μέσα η διευθέτηση των οποίων εκκρεμεί ακόμη υπόκεινται στην απαγόρευση της πληρωμής τοκομεριδίων, όπως περιγράφεται στην αιτιολογική σκέψη 133. Ως εκ τούτου, η Επιτροπή θεωρεί ότι διασφαλίζεται ο ορθός επιμερισμός των βαρών για τους ιδιώτες κατόχους υβριδικού κεφαλαίου της τράπεζας και ότι πληρούνται ως προς το θέμα αυτό τα κριτήρια της ανακοίνωσης περί αναδιάρθρωσης. (395) Εν κατακλείδι, λαμβάνοντας υπόψη τα στοιχεία που αναπτύχθηκαν στο τμήμα 7.6.1, η Επιτροπή θεωρεί επαρκή τα μέτρα ίδιας συνεισφοράς και επιμερισμού των βαρών που εφάρμοσε η Ελλάδα για να περιοριστεί το ποσό των μέτρων ενίσχυσης Α, Β1, Β2, Β3 και Β4 στο ελάχιστο αναγκαίο. 7.6.3.2. Αξιολόγηση της συμμόρφωσης του μέτρου Γ με την τραπεζική ανακοίνωση του 2013 (396) Η τραπεζική ανακοίνωση του 2013 συμπληρώνει την ανακοίνωση περί αναδιάρθρωσης και απαιτεί αυξημένο επιμερισμό των βαρών και, για τις τράπεζες που λαμβάνουν κεφαλαιακή στήριξη, να λάβουν πρόσθετα μέτρα για να περιοριστεί η ενίσχυση στο ελάχιστο. Η παράγραφος 29 της τραπεζικής ανακοίνωσης του 2013 απαιτεί από το κράτος μέλος να αποδείξει ότι όλα τα μέτρα για τον περιορισμό των εν λόγω ενισχύσεων στο ελάχιστο έχουν αξιοποιηθεί στον μεγαλύτερο δυνατό βαθμό. Για τον σκοπό αυτό, το κράτος μέλος πρέπει να υποβάλει σχέδιο άντλησης κεφαλαίων, να εξασφαλίσει τον κατάλληλο επιμερισμό των επιβαρύνσεων μεταξύ μετόχων και πιστωτών μειωμένης εξασφάλισης, και να αποτρέψει την εκροή κεφαλαίων πριν από την απόφαση αναδιάρθρωσης. Σύμφωνα με την τραπεζική ανακοίνωση του 2013, το σχέδιο άντλησης κεφαλαίων πρέπει να περιλαμβάνει εκδόσεις δικαιωμάτων, προαιρετικές πράξεις διαχείρισης παθητικού, εκποιήσεις για την αύξηση κεφαλαίου, μέτρα απομόχλευσης, μη διανομή κερδών και άλλα μέτρα, όπως η εφαρμογή αυστηρών πολιτικών κόστους και αποδοχών. (397) Η παράγραφος 47 της τραπεζικής ανακοίνωσης του 2013 ορίζει ότι, όταν εντοπίζονται ελλείψεις κεφαλαίων, μια τράπεζα πρέπει να αποτρέπει τις εκροές κεφαλαίων λαμβάνοντας μια δέσμη μέτρων που αποβλέπουν στο να διασφαλισθεί το ίδιο αποτέλεσμα με αυτό της απαγόρευσης της τακτικής καταβολής μερισμάτων και τοκομεριδίων, της απαγόρευσης της ηγετικής θέσης στον καθορισμό των τιμών ή της απαγόρευσης της διαφήμισης. Η Επιτροπή σημειώνει ότι οι απαγορεύσεις αυτές έχουν ήδη τηρηθεί από την Τράπεζα, όπως περιλαμβάνονται στον κατάλογο των δεσμεύσεων που υπέβαλε η Ελλάδα και περιγράφεται στην αιτιολογική σκέψη 133, και η Τράπεζα δεν έχει καταβάλει κανένα μέρισμα από το 2008. (398) Η δέσμευση για την ανακεφαλαιοποίηση του 2014 (μέτρο Γ) παρέχει περιθώριο ασφαλείας για την απορρόφηση των μελλοντικών ζημιών, όπως καθορίστηκε από τη άσκηση προσομοίωσης ακραίων καταστάσεων που διενήργησε η Τράπεζα της Ελλάδος το 2013 και δημοσιοποιήθηκε στις 6 Μαρτίου 2014. Τα αποτελέσματα των προσομοιώσεων ακραίων καταστάσεων δείχνουν ότι η Τράπεζα χρειάζεται πρόσθετα κεφάλαια 2 945 εκατ. ευρώ για να καλύψει τις μελλοντικές ζημίες σε ένα σενάριο ακραίων καταστάσεων. Το μέτρο Γ καλύπτει μόνο τις κεφαλαιακές ανάγκες που θα παραμείνουν στο βαθμό που i) δεν μπορούν να καλυφθούν με πρόσθετες εκποιήσεις ή μέτρα για την ενίσχυση του μετοχικού κεφαλαίου (η Επιτροπή θεωρεί ότι η Τράπεζα έχει αναλύσει όλες τις δυνατές εκποιήσεις και δεσμεύθηκε για όλες όσες μπορούν να μειώσουν τις κεφαλαιακές ανάγκες στο πλαίσιο του σχεδίου κεφαλαιοποίησης που υπέβαλε στην Τράπεζα της Ελλάδος) και ii) δεν καλύπτονται από ιδιώτες επενδυτές στο πλαίσιο της αύξησης μετοχικού κεφαλαίου του Απριλίου του 2014. Ως εκ τούτου, δεν παρέχει στην Τράπεζα κανένα πλεόνασμα κεφαλαίου. (399) Όπως εξηγείται στις αιτιολογικές σκέψεις 385 έως 395, η Τράπεζα έχει ήδη λάβει μέτρα πριν από την προσομοίωση ακραίων καταστάσεων για να περιορίσει στο ελάχιστο το ποσό των απαιτούμενων κεφαλαίων. Εάν, στο πλαίσιο της τρέχουσας διαδικασίας άντλησης κεφαλαίων, η Τράπεζα μπορέσει να αντλήσει το μεγαλύτερο μέρος του κεφαλαίου που απαιτείται από τους ιδιώτες επενδυτές και οι πρόσθετες ενισχύσεις που καταβάλλονται από το ΕΤΧΣ παραμένουν κάτω του 1 δισεκατ. ευρώ, δεν θα απαιτηθεί καμία πρόσθετη ίδια συνεισφορά της Τράπεζας. Ωστόσο, εάν η χορηγούμενη ενίσχυση βάσει του μέτρου Γ υπερβεί αυτό το επίπεδο, θα ήταν σκόπιμο η Τράπεζα να εκποιήσει περισσότερες δραστηριότητες. (400) Όσον αφορά τον καταμερισμό των επιβαρύνσεων, η τραπεζική ανακοίνωση του 2013 προβλέπει ότι ο κατάλληλος καταμερισμός των επιβαρύνσεων συνεπάγεται συνεισφορές από τους μετόχους, τους κατόχους υβριδικού κεφαλαίου και τους κατόχους τίτλων μειωμένης εξασφάλισης πριν από τη χορήγηση ενίσχυσης υπό μορφή κεφαλαιακής στήριξης. Η Επιτροπή σημειώνει ότι η Ελλάδα έχει τροποποιήσει το εθνικό της νομοθετικό πλαίσιο, για να διασφαλισθεί ότι οι πιστωτές μειωμένης εξασφάλισης θα συμβάλουν στο κόστος της αναδιάρθρωσης της Τράπεζας πριν από οποιαδήποτε πρόσθετη εισφορά κεφαλαίου στην Τράπεζα. Η Επιτροπή επισημαίνει επίσης ότι η Ελλάδα έχει δεσμευθεί ότι θα εφαρμόσει τα μέτρα που προβλέπονται στο άρθρο 6α του νόμου του ΕΤΧΣ, όπως τροποποιήθηκε το 2014, το οποίο προβλέπει την κατανομή του κεφαλαιακού ελλείμματος στους κατόχους των εν λόγω κεφαλαιακών μέσων της και άλλων υποχρεώσεων μειωμένης εξασφάλισης, εάν είναι αναγκαίο. Ενώ αυτός ο καταμερισμός των επιβαρύνσεων θα πραγματοποιηθεί μόνο μετά την ημερομηνία της δέσμευσης για την ανακεφαλαιοποίηση του 2014 (μέτρο Γ), σύμφωνα με την παράγραφο 45 της τραπεζικής ανακοίνωσης του 2013, η Επιτροπή θεωρεί ότι θα υπήρχαν δυσανάλογα αποτελέσματα, εάν η υποχρεωτική μετατροπή των τίτλων μειωμένης εξασφάλισης και υβριδικών κεφαλαίων πραγματοποιούνταν ήδη κατά τη στιγμή της ανάληψης της δέσμευσης. Εάν η τράπεζα έπρεπε να αντλήσει επαρκή ιδιωτικά κεφάλαια για να καλύψει όλες τις κεφαλαιακές ανάγκες της, όπως καθορίζονται από την προσομοίωση ακραίων καταστάσεων που πραγματοποίησε η Τράπεζα της Ελλάδος, η μετατροπή των κατόχων χρεωστικών τίτλων μειωμένης εξασφάλισης θα ήταν δυσανάλογη. Η δέσμευση που έχει αναλάβει η Ελλάδα να διασώσει με ίδια μέσα τους πιστωτές μειωμένης εξασφάλισης πριν από την καταβολή οποιαδήποτε κεφαλαιακής ενίσχυσης στην Τράπεζα είναι, συνεπώς, επαρκής για να εξασφαλιστεί ο ορθός επιμερισμός των επιβαρύνσεων. (401) Επιπλέον, για να διασφαλιστεί η μεγαλύτερη δυνατή συμμετοχή των ιδιοκτητών της Τράπεζας στην αποκατάσταση επαρκούς κεφαλαιακής βάσης κατά τη διάρκεια της περιόδου αναδιάρθρωσης, η Ελλάδα δεσμεύτηκε ότι, έως το τέλος της περιόδου αναδιάρθρωσης, η Τράπεζα θα διατηρήσει τα μερίσματα και δεν θα καταβάλει τοκομερίδια που δεν είναι εκ του νόμου υποχρεωμένη να καταβάλει. Ως εκ τούτου, σύμφωνα με την παράγραφο 26 της ανακοίνωσης περί αναδιάρθρωσης και την παράγραφο 47 της τραπεζικής ανακοίνωσης του 2013, η τράπεζα δεν θα χρησιμοποιήσει την κρατική ενίσχυση για την καταβολή πληρωμών από ίδια κεφάλαια, εάν δεν υπάρχουν επαρκή κέρδη για την καταβολή τέτοιων πληρωμών. (402) Η Τράπεζα έχει επίσης δεσμευθεί ότι έως τις 31 Δεκεμβρίου 2017, η Τράπεζα δεν θα πληρώσει σε κανέναν υπάλληλο ή διοικητικό στέλεχος συνολικές ετήσιες αποδοχές (μισθούς, συνταξιοδοτικές εισφορές, πριμ) υψηλότερες από τις συνολικές ετήσιες αποδοχές του διοικητή της Τράπεζας της Ελλάδος (χωρίς να λαμβάνονται υπόψη τυχόν εθελοντική μερική παραίτηση του Διοικητή από την αμοιβή του). Επιπλέον, εάν το ΕΤΧΣ πρέπει να εγγραφεί για αύξηση μετοχικού κεφαλαίου της Τράπεζας, η Ελλάδα έχει δεσμευτεί να εφαρμόζει ανώτατα μισθολογικά όρια σύμφωνα με την τραπεζική ανακοίνωση του 2013 (152). (403) Η Επιτροπή οφείλει να εκτιμήσει κατά πόσον η δέσμευση που καλύπτει δύο σενάρια πληροί τις απαιτήσεις που ορίζονται στην τραπεζική ανακοίνωση του 2013. (404) Βάσει του πρώτου σεναρίου, σύμφωνα με το οποίο το ΕΤΧΣ δεν εισφέρει νέα κεφάλαια στην Τράπεζα, η ενίσχυση που εμπεριέχεται στο μέτρο Γ θα περιοριστεί σε μια απλή δέσμευση κάλυψης μιας αύξησης κεφαλαίου και το ΕΤΧΣ δεν θα καταβάλει ούτε ένα ευρώ, διότι όλες οι νέες μετοχές θα έχουν αναληφθεί από ιδιώτες επενδυτές. Η τραπεζική ανακοίνωση του 2013 προβλέπει ότι ο περιορισμός των αποδοχών μπορεί να λήξει όταν επιστραφεί η ενίσχυση. Ωστόσο, οι ενισχύσεις που περιλαμβάνονται σε μια τέτοια δεσμευτική ανάληψη σε σχέση με μελλοντική αύξηση κεφαλαίου δεν μπορούν να επιστραφούν, διότι η εν λόγω δέσμευση δεν εφαρμόζεται στην πράξη ποτέ (εφόσον δεν εκταμιεύτηκε ποτέ κανένα ποσό από το Δημόσιο στην Τράπεζα). Υπό τις συνθήκες αυτές, η Επιτροπή μπορεί να αποδεχθεί ότι ο περιορισμός των αποδοχών εφαρμόζεται για ορισμένο χρονικό διάστημα. Η Επιτροπή θεωρεί ότι η δέσμευση που ανέλαβε η Ελλάδα, η οποία διαρκεί έως τις 31 Δεκεμβρίου 2017 (ήτοι για περίοδο τριών ετών και οκτώ μηνών η οποία λήγει ένα χρόνο πριν από τη λήξη του σχεδίου αναδιάρθρωσης) αποτελεί ορθή εφαρμογή του τελευταίου εδαφίου της παραγράφου 38 της τραπεζικής ανακοίνωσης του 2013. Επειδή η ετήσια αμοιβή του διοικητού της Τράπεζας της Ελλάδος είναι χαμηλότερη από το ανώτατο όριο που προβλέπεται στο δεύτερο εδάφιο της παραγράφου 38 της τραπεζικής ανακοίνωσης του 2013, και λόγω του ότι η εν λόγω δέσμευση θα ισχύει για ολόκληρο τον όμιλο, η Επιτροπή θεωρεί ότι η προταθείσα δέσμευση από την Ελλάδα, για την περίπτωση που δεν υπάρξει εγγραφή από το ΕΤΧΣ για συμμετοχή στην προβλεπόμενη αύξηση μετοχικού κεφαλαίου, είναι σύμφωνη με την παράγραφο 38 της τραπεζικής ανακοίνωσης του 2013. (405) Με βάση το δεύτερο σενάριο, σύμφωνα με το οποίο το ΕΤΧΣ θα έπρεπε να εγγραφεί για αύξηση μετοχικού κεφαλαίου της Τράπεζας, η Ελλάδα δεσμεύεται να τροποποιήσει τη δέσμευση, ώστε να είναι σύμφωνη με την τραπεζική ανακοίνωση του 2013. Η Επιτροπή επισημαίνει ότι, εάν το ΕΤΧΣ εγγραφεί για αύξηση μετοχικού κεφαλαίου, για να τηρήσει την τραπεζική ανακοίνωση του 2013, η διάρκεια του ανώτατου ορίου στις αποδοχές θα τροποποιηθεί, ώστε να διαρκέσει έως την πρώτη από τις ημερομηνίες της λήξης του σχεδίου αναδιάρθρωσης, στις 31 Δεκεμβρίου 2018, ή μιας πράξης ισοδύναμης με την επιστροφή της ενίσχυσης. Εφόσον οι κοινές μετοχές δεν μπορούν να εξοφληθούν από την Τράπεζα, η Επιτροπή δέχεται ότι η πώληση των μετοχών στη δευτερογενή αγορά με κέρδος θα μπορούσε να θεωρηθεί ισοδύναμη με την επιστροφή της ενίσχυσης. (406) Εν κατακλείδι, και με τα δύο σενάρια, η δέσμευση για περιορισμό των αποδοχών που ανέλαβε η Ελλάδα είναι σύμφωνη με τις απαιτήσεις της τραπεζικής ανακοίνωσης του 2013. (407) Όσον αφορά την αμοιβή του κράτους, η ανακοίνωση περί παράτασης του 2011 απαιτεί την έκδοση νέων μετοχών σε τιμή χαμηλότερη της αγοραίας τιμής, μετά την προσαρμογή λόγω της μείωσης της συμμετοχής των μετόχων. Η Επιτροπή παρατηρεί ότι σκοπός αυτής της απαίτησης είναι να διασφαλιστεί ότι το κράτος εισπράττει επαρκή αποζημίωση για τη συμμετοχή του στην Τράπεζα με αντίστοιχη μείωση της συμμετοχής των παλαιών μετόχων. Στην περίπτωση του μέτρου Γ, το κράτος είναι ήδη ο κύριος μέτοχος της Τράπεζας, κατέχοντας άνω του 90 % των μετοχών. Ως εκ τούτου, η υπέρμετρη έκπτωση επί της αγοραίας τιμής θα μείωνε την αμοιβή του Δημοσίου για το μέτρο Β4 και ενδέχεται να ενέχει στοιχείο ενίσχυσης προς τους επενδυτές, εάν η έκπτωση υποεκτιμά την αξία της Τράπεζας. Για να αποφευχθεί μια τέτοια κατάσταση, η τιμή εγγραφής δεν μπορεί να είναι χαμηλότερη από την κατώτατη τιμή που καθορίζεται με βάση τις δύο αποτιμήσεις από ανεξάρτητους εκτιμητές. Ως εκ τούτου, οι λεπτομερείς ρυθμίσεις καθορισμού των τιμών προστατεύουν το ΕΤΧΣ από την υπερβολική μείωση της συμμετοχής των νέων επενδυτών, διασφαλίζοντας παράλληλα την εγγραφή του ΕΤΧΣ σε νέες μετοχές σε τιμή που αντανακλά την αξία της Τράπεζας. Υπό τις συνθήκες αυτές, η Επιτροπή μπορεί να αποδεχθεί την έκδοση νέων μετοχών με μικρότερη έκπτωση από την τρέχουσα αγοραία τιμή σε σχέση με την προβλεπομένη από την ανακοίνωση περί παράτασης του 2011 και θεωρεί αποδεκτή την κατώτατη τιμή. (408) Σε περίπτωση που οι μετοχές είχαν εκδοθεί σε υψηλότερη τιμή, θα υπήρχε κίνδυνος να αποτραπεί η συμμετοχή ιδιωτών επενδυτών στην αύξηση μετοχικού κεφαλαίου και κατά συνέπεια η άντληση ιδιωτικών κεφαλαίων θα ήταν περιορισμένη. (409) Ως εκ τούτου, η Επιτροπή θεωρεί ότι η ίδια συνεισφορά και ο επιμερισμός των επιβαρύνσεων είναι κατάλληλοι για το μέτρο Γ. 7.6.3.3. Συμπέρασμα για την ίδια συνεισφορά και τον επιμερισμό των επιβαρύνσεων (410) Η Επιτροπή παρατηρεί ότι, σε σχέση με τη συνολική κρατική ανακεφαλαιοποίηση, η ίδια συνεισφορά και ο επιμερισμός των επιβαρύνσεων, υπό μορφή πώλησης περιουσιακών στοιχείων υπολείπονται σημαντικά από τα επίπεδα που η Επιτροπή θεωρεί συνήθως επαρκή. Ωστόσο, λαμβανομένων υπόψη των στοιχείων που αναπτύχθηκαν στο τμήμα 7.6.1, βάσει των οποίων η Επιτροπή μπορεί να δεχθεί χαμηλότερο επίπεδο ίδιας συνεισφοράς και επιμερισμού των επιβαρύνσεων, μπορεί να θεωρηθεί ότι το σχέδιο αναδιάρθρωσης προβλέπει επαρκή μέτρα ίδιας συνεισφοράς και επιμερισμού των βαρών. (411) Το σχέδιο αναδιάρθρωσης πληροί επίσης τις απαιτήσεις της τραπεζικής ανακοίνωσης του 2013 όσον αφορά το μέτρο Γ. 7.6.4. Μέτρα για τον περιορισμό των στρεβλώσεων του ανταγωνισμού (412) Η ανακοίνωση περί αναδιάρθρωσης απαιτεί το σχέδιο αναδιάρθρωσης να προτείνει μέτρα για τον περιορισμό των στρεβλώσεων του ανταγωνισμού και τη διασφάλιση ενός ανταγωνιστικού τραπεζικού τομέα. Επιπλέον, τα εν λόγω μέτρα θα πρέπει επίσης να αντιμετωπίζουν τα ζητήματα ηθικού κινδύνου και να διασφαλίζουν ότι η κρατική ενίσχυση δεν χρησιμοποιείται για τη χρηματοδότηση αθέμιτης από πλευράς ανταγωνισμού συμπεριφοράς. (413) Σύμφωνα με το σημείο 31 της ανακοίνωσης περί αναδιάρθρωσης, κατά την αξιολόγηση του ύψους της ενίσχυσης και των στρεβλώσεων του ανταγωνισμού που προκαλούνται από την ενίσχυση, η Επιτροπή πρέπει να λαμβάνει υπόψη τόσο το απόλυτο όσο και το σχετικό ποσό της ενίσχυσης, καθώς και τον βαθμό επιμερισμού των επιβαρύνσεων και τη θέση του χρηματοπιστωτικού ιδρύματος στην αγορά μετά την αναδιάρθρωση. Ως προς αυτό, η Επιτροπή υπενθυμίζει ότι η Τράπεζα έχει εισπράξει κεφάλαια από το Δημόσιο, ισοδύναμα με το 16 % των περιουσιακών στοιχείων σταθμισμένου κινδύνου (με εξαίρεση το μέτρο Γ). Με το μέτρο Γ, η Τράπεζα λαμβάνει τη δέσμευση να χορηγήσει πρόσθετο κεφάλαιο ύψους 2 864 δισεκατ. ευρώ, με αποτέλεσμα η συνολική κεφαλαιακή ενίσχυση να ανέλθει στο 23,7 % των ΠΣΣΚ της Τράπεζας. Εκτός από την κεφαλαιακή ενίσχυση, η Τράπεζα έλαβε και ενίσχυση ρευστότητας. Η Τράπεζα έχει λάβει εγγυήσεις ρευστότητας για ποσό 13 600 εκατ. ευρώ στις 15 Απριλίου 2011 και 13 932 εκατ. ευρώ στις 30 Νοεμβρίου 2013, που αντιπροσωπεύουν το 17 % του ισολογισμού της Τράπεζας κατά την ίδια ημερομηνία. Η Τράπεζα έλαβε επίσης ΕΠΡ με την εγγύηση του δημοσίου ύψους 12 δισεκατ. ευρώ στις 31 Δεκεμβρίου 2012, που αντιπροσώπευε το 18 % του ισολογισμού της Τράπεζας εκείνη την ημερομηνία. Η ανάγκη εφαρμογής μέτρων για τον περιορισμό πιθανών στρεβλώσεων του ανταγωνισμού είναι συνεπώς δικαιολογημένη, λαμβάνοντας υπόψη το σχετικά μεγάλο ποσό ενίσχυσης. Επιπλέον, το μερίδιο αγοράς της Τράπεζας στην Ελλάδα είναι μεγάλο, με μερίδια αγοράς 17 % για τις χορηγήσεις και 12 % για τις καταθέσεις στις 31 Δεκεμβρίου 2012. Οι εξαγορές του Νέου TT και της Νέας Τράπεζας Proton αύξησαν τα μερίδια αγοράς της Τράπεζας σε 20,7 % για τις χορηγήσεις και σε 18,8 % για τις καταθέσεις τον Σεπτέμβριο του 2013 (153). (414) Η Επιτροπή υπενθυμίζει ότι οι δυσκολίες της Τράπεζας οφείλονται κυρίως σε εξωτερικούς κραδασμούς, όπως η κρίση του δημόσιου χρέους της Ελλάδας και η παρατεταμένη ύφεση που διαταράσσει την ελληνική οικονομία από το 2008, όπως επισημάνθηκε στην αιτιολογική σκέψη 69 της απόφασης για την κίνηση της διαδικασίας για την Eurobank. Η ανάγκη να αντιμετωπιστεί το πρόβλημα του ηθικού κινδύνου μειώνεται, καθώς η Τράπεζα δεν φαίνεται να έχει αναλάβει υπερβολικούς κινδύνους. Όπως εξετάστηκε στο τμήμα 7.6.1, το στρεβλωτικό αποτέλεσμα των μέτρων ενίσχυσης είναι μικρότερο υπό το πρίσμα αυτών των παραγόντων και, ως εκ τούτου, είναι μικρότερη και η ανάγκη να ληφθούν μέτρα για τον περιορισμό των στρεβλώσεων. Για τους ανωτέρω λόγους, η Επιτροπή μπορεί κατ’ εξαίρεση να δεχθεί ότι, παρά το υψηλό ποσό της ενίσχυσης, το σχέδιο αναδιάρθρωσης δεν προβλέπει καμία μείωση του ισολογισμού και των δανείων στην Ελλάδα. (415) Ωστόσο, η Επιτροπή σημειώνει ότι οι ανακεφαλαιοποιήσεις από το κράτος επέτρεψαν στην Τράπεζα να συνεχίσει τις τραπεζικές της δραστηριότητες σε αγορές του εξωτερικού και τις ασφαλιστικές της δραστηριότητες στην Ελλάδα. (416) Ως προς αυτό, η Επιτροπή παρατηρεί, εκτός από την απομόχλευση και την αναδιάρθρωση που έχουν ήδη εφαρμοστεί, τη δέσμευση της Τράπεζας να πωλήσει τις ασφαλιστικές της δραστηριότητες έως […] καθώς και τη δέσμευσή της να μειώσει το μέγεθος των διεθνών περιουσιακών στοιχείων της έως τις 31 Δεκεμβρίου 2018, γεγονός που είναι πιθανό να επιφέρει περαιτέρω εκποιήσεις σε […] και […] και τη δέσμευσή της να μη χρησιμοποιήσει την ενίσχυση για να χρηματοδοτήσει την ανάπτυξη αυτών των δραστηριοτήτων. Η Επιτροπή κρίνει αναλογικό το να είναι η μείωση των περιουσιακών στοιχείων στο εξωτερικό μεγαλύτερη εάν, στο πλαίσιο του μέτρου Γ, το ΕΤΧΣ καταβάλει στην Τράπεζα πρόσθετη κεφαλαιακή ενίσχυση ύψους άνω του 1 δισεκατ. ευρώ. Όπως αναφέρεται στην αιτιολογική σκέψη 295, μια τέτοια ενίσχυση θα προκαλούσε μεγαλύτερη νόθευση του ανταγωνισμού από μια απλή δέσμευση συμμετοχής στην αύξηση κεφαλαίου. Ωστόσο, εάν η πρόσθετη εισφορά κεφαλαίου είναι κατώτερη από 1 δισεκατ. ευρώ, θα επιφέρει μεγαλύτερη συμμετοχή ύψους τουλάχιστον 1,5 δισεκατ. ευρώ από ιδιώτες επενδυτές. Επιπλέον, η μεγαλύτερη ιδιωτική συμμετοχή θα συνιστούσε πρόσθετο επιμερισμό επιβαρύνσεων, όπως εξηγείται στην αιτιολογική σκέψη 388. Η παράγραφος 31 της ανακοίνωσης περί αναδιάρθρωσης αναφέρει ότι τόσο το καταβαλλόμενο τίμημα για τη συνδρομή που παρέχεται από το κράτος όσο και ο βαθμός καταμερισμού των επιβαρύνσεων πρέπει να λαμβάνονται υπόψη κατά την αξιολόγηση των μέτρων καταμερισμού επιβαρύνσεων. Ως εκ τούτου, οι πρόσθετες στρεβλώσεις του ανταγωνισμού θα παραμείνουν περιορισμένες, εάν το ύψος της εισφοράς του ΕΤΧΣ είναι χαμηλότερο του 1 δισεκατ. ευρώ. (417) Η Ελλάδα έχει δεσμευθεί επίσης να απαγορεύσει τις εξαγορές, διασφαλίζοντας ότι η Τράπεζα δεν θα χρησιμοποιήσει την κρατική ενίσχυση που λαμβάνει για την εξαγορά νέας επιχείρησης. Η εν λόγω απαγόρευση εξασφαλίζει ότι η ενίσχυση χρησιμοποιείται αυστηρά για την αποκατάσταση της βιωσιμότητας των τραπεζικών δραστηριοτήτων στην Ελλάδα και όχι για ανάπτυξη, για παράδειγμα, σε αγορές του εξωτερικού. (418) Η δέσμευση για μείωση του επιτοκίου που καταβάλλεται για τις καταθέσεις στην Ελλάδα από μη βιώσιμα υψηλά επίπεδα εξασφαλίζει επίσης ότι η κρατική ενίσχυση δεν θα χρησιμοποιείται για τη χρηματοδότηση μη βιώσιμων στρατηγικών συγκέντρωσης καταθέσεων που νοθεύουν τον ανταγωνισμό στην ελληνική αγορά. Παρομοίως, η δέσμευση για την εφαρμογή αυστηρών κατευθυντήριων γραμμών όσον αφορά την τιμολόγηση των νέων δανείων, βάσει κατάλληλης αξιολόγησης πιστωτικών κινδύνων, θα εμποδίσει την Τράπεζα να νοθεύσει τον ανταγωνισμό στην ελληνική αγορά εφαρμόζοντας ακατάλληλες στρατηγικές τιμολόγησης των δανείων σε πελάτες. (419) Λαμβανομένης υπόψη της ειδικής κατάστασης που περιγράφεται στο τμήμα 7.6.1, καθώς και των μέτρων που προβλέπονται στο σχέδιο αναδιάρθρωσης, η Επιτροπή θεωρεί ότι υπάρχουν επαρκείς διασφαλίσεις για τον περιορισμό των στρεβλώσεων του ανταγωνισμού. 7.7. ΠΑΡΑΚΟΛΟΥΘΗΣΗ (420) Σύμφωνα με το τμήμα 5 της ανακοίνωσης περί αναδιάρθρωσης, πρέπει να υποβάλλονται συστηματικές εκθέσεις, ώστε η Επιτροπή να είναι σε θέση να ελέγχει την ορθή εφαρμογή του σχεδίου αναδιάρθρωσης. Όπως αναφέρεται στις δεσμεύσεις (154), η Ελλάδα θα εξασφαλίσει ότι ο εντολοδόχος παρακολούθησης, ο οποίος έχει ήδη διοριστεί από την Τράπεζα με την έγκριση της Επιτροπής, θα παρακολουθεί την υλοποίηση των δεσμεύσεων που ανέλαβε η Ελλάδα για την αναδιάρθρωση των δραστηριοτήτων στην Ελλάδα και στο εξωτερικό και για την εταιρική διακυβέρνηση και τις εμπορικές δραστηριότητες. Κατά την άποψη της Επιτροπής, με τον τρόπο αυτό διασφαλίζεται επομένως η δέουσα παρακολούθηση της υλοποίησης του σχεδίου αναδιάρθρωσης. 8. ΣΥΜΠΕΡΑΣΜΑ (421) Η Επιτροπή διαπιστώνει ότι η Ελλάδα έθεσε παράνομα σε εφαρμογή τα μέτρα ενίσχυσης SA.34825 (2012/C), SA.34825 (2014/N), SA.36006 (2013/NN), SA.34488 (2012/C, πρώην 2012/NN), SA.31155 (2013/C) (2013/NN), κατά παράβαση του άρθρου 108 παράγραφος 3 της Συνθήκης για τη λειτουργία της Ευρωπαϊκής Ένωσης, διότι είχαν τεθεί σε εφαρμογή πριν από την επίσημη κοινοποίησή τους. Η Επιτροπή διαπιστώνει ότι το σχέδιο αναδιάρθρωσης σε συνδυασμό με τις δεσμεύσεις που παρατίθενται στα παραρτήματα εξασφαλίζει την αποκατάσταση της μακροπρόθεσμης βιωσιμότητας της Τράπεζας, είναι επαρκές όσον αφορά τον καταμερισμό των επιβαρύνσεων και την ίδια συνεισφορά και είναι κατάλληλο και αναλογικό για την αντιστάθμιση των στρεβλώσεων του ανταγωνισμού που προκαλούνται από τα εξεταζόμενα στην παρούσα απόφαση μέτρα ενίσχυσης. Το υποβληθέν σχέδιο αναδιάρθρωσης και οι αναληφθείσες δεσμεύσεις πληρούν τα κριτήρια της ανακοίνωσης περί αναδιάρθρωσης και, ως εκ τούτου, τα μέτρα αναδιάρθρωσης μπορούν να θεωρηθούν συμβιβάσιμα με την εσωτερική αγορά. ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Τα κατωτέρω μέτρα που τέθηκαν σε εφαρμογή ή σχεδιάστηκαν από την Ελλάδα συνιστούν κρατική ενίσχυση κατά την έννοια του άρθρου 107 παράγραφος 1 της Συνθήκης: α) η επείγουσα παροχή ρευστότητας που χορηγήθηκε στη Eurobank Ergasias ΑΕ. («Eurobank») από την Τράπεζα της Ελλάδος με την εγγύηση της Ελληνικής Δημοκρατίας (μέτρο L2)7· β) η δεύτερη προσωρινή ανακεφαλαιοποίηση ύψους 1 341 εκατ. ευρώ που χορηγήθηκε από το Ελληνικό Ταμείο Χρηματοπιστωτικής Σταθερότητας («ΕΤΧΣ») στην Eurobank τον Δεκέμβριο του 2012 (μέτρο Β2)· γ) η επιστολή δέσμευσης για ποσό 528 εκατ. ευρώ, η οποία χορηγήθηκε από το ΕΤΧΣ στην Eurobank στις 21 Δεκεμβρίου 2012 (μέτρο Β3)· δ) η ανακεφαλαιοποίηση ύψους 5 839 εκατ. ευρώ που χορηγήθηκε από το ΕΤΧΣ στην Eurobank τον Μάιο του 2013 (μέτρο Β4)· ε) η ανακεφαλαιοποίηση ύψους 2 864 εκατ. ευρώ που χορηγήθηκε από το ΕΤΧΣ μετά την αύξηση μετοχικού κεφαλαίου ύψους 2 864 εκατ. ευρώ που εγκρίθηκε από την έκτακτη συνέλευση των μετόχων στις 12 Απριλίου 2014 βάσει του νόμου 3864/2010 του ΕΤΧΣ, όπως τροποποιήθηκε (μέτρο Γ)· στ) η εισφορά κεφαλαίου ύψους 395 εκατ. ευρώ από το ΕΤΧΣ στη Νέα Τράπεζα Proton στις 28 Αυγούστου 2013 (μέτρο NP3). 2. Λαμβανομένων υπόψη του σχεδίου αναδιάρθρωσης που αφορά τον όμιλο Eurobank Group (Eurobank Ergasias ΑΕ και όλες τις ελληνικές και αλλοδαπές θυγατρικές εταιρείες και υποκαταστήματα, τόσο του τραπεζικού όσο και του μη τραπεζικού τομέα), που υποβλήθηκε στις 16 Απριλίου 2014, και των δεσμεύσεων που ανέλαβε η Ελλάδα στις 16 Απριλίου 2014, οι ακόλουθες κρατικές ενισχύσεις είναι συμβιβάσιμες με την εσωτερική αγορά: α) η εισφορά κεφαλαίου ύψους 950 εκατ. ευρώ που χορηγήθηκε από το ελληνικό Δημόσιο στην Eurobank τον Μάιο του 2009 στο πλαίσιο του καθεστώτος ανακεφαλαιοποίησης (μέτρο Α)· β) η επείγουσα παροχή ρευστότητας που χορήγησε η Τράπεζα της Ελλάδος στην Eurobank με την εγγύηση του ελληνικού Δημοσίου από τον Ιούλιο του 2011, για ποσό ύψους 12 δισεκατ. ευρώ στις 31 Δεκεμβρίου 2012 (μέτρο L2)· γ) η πρώτη προσωρινή ανακεφαλαιοποίηση ύψους 3 970 εκατ. ευρώ που χορηγήθηκε από το ΕΤΧΣ στην Eurobank τον Μάιο του 2012 (μέτρο Β1)· δ) η δεύτερη ανακεφαλαιοποίηση ύψους 1 341 εκατ. ευρώ που χορηγήθηκε από το ΕΤΧΣ στην Eurobank τον Δεκέμβριο του 2012 (μέτρο Β2)· ε) η επιστολή δέσμευσης για ποσό 528 εκατ. ευρώ, η οποία χορηγήθηκε από το ΕΤΧΣ στην Eurobank στις 21 Δεκεμβρίου 2012 (μέτρο Β3)· στ) η ανακεφαλαιοποίηση ύψους 5 839 εκατ. ευρώ που χορηγήθηκε από το ΕΤΧΣ στην Eurobank τον Μάιο του 2013 (μέτρο Β4)· ζ) η δέσμευση για ανακεφαλαιοποίηση ύψους 2 864 εκατ. ευρώ που ανέλαβε το ΕΤΧΣ έναντι της Eurobank μετά την αύξηση μετοχικού κεφαλαίου ύψους 2 864 εκατ. ευρώ, που εγκρίθηκε από την έκτακτη συνέλευση των μετόχων στις 12 Απριλίου 2014 βάσει του νόμου 3864/2010, όπως τροποποιήθηκε (μέτρο Γ)· η) η εισφορά κεφαλαίου ύψους 80 εκατ. ευρώ που χορηγήθηκε από το ελληνικό Δημόσιο στην Τράπεζα Proton τον Μάιο του 2009 (μέτρο Pr1)· θ) η χρηματοδότηση του συνολικού χρηματοδοτικού κενού ύψους 1 121,6 εκατ. ευρώ από το ελληνικό Ταμείο Εγγύησης Καταθέσεων και Επενδύσεων (ΕΤΕΚΕ) και το ΕΤΧΣ για τις δραστηριότητες που μεταβιβάστηκαν από την Τράπεζα Proton στη Νέα Τράπεζα Proton, του Οκτωβρίου 2011 και του Μαΐου 2012 (μέτρο NP1)· ι) η συνολική εισφορά κεφαλαίου ύψους 515 εκατ. ευρώ, η οποία χορηγήθηκε από το ΕΤΧΣ στη Νέα Τράπεζα Proton, τον Οκτώβριο του 2011, τον Φεβρουάριο του 2012, τον Αύγουστο του 2012 και τον Δεκέμβριο του 2012 (μέτρο NP2)· ια) η εισφορά κεφαλαίου ύψους 395 εκατ. ευρώ που χορηγήθηκε από το ΕΤΧΣ στη Νέα Τράπεζα Proton στις 28 Αυγούστου 2013 (μέτρο NP3)· ιβ) η χρηματοδότηση του συνολικού χρηματοδοτικού κενού ύψους 677 εκατ. ευρώ από το ΕΤΕΚΕ και το ΕΤΧΣ σε δραστηριότητες που μεταβιβάστηκαν από την T Bank στο Ταχυδρομικό Ταμιευτήριο («ΤΤ»), τον Δεκέμβριο του 2011 και τον Φεβρουάριο του 2013 (μέτρο Τ)· ιγ) η εισφορά κεφαλαίου ύψους 224,96 εκατ. ευρώ που χορηγήθηκε από την Ελλάδα στο TT τον Μάιο του 2009 (μέτρο ΤΤ)· ιδ) η χρηματοδότηση του συνολικού χρηματοδοτικού κενού ύψους 3 732,6 εκατ. ευρώ από το ΕΤΧΣ στις δραστηριότητες που μεταβιβάστηκαν από το TT στο Νέο Ταχυδρομικό Ταμιευτήριο («Νέο ΤΤ»), τον Ιανουάριο και τον Ιούνιο του 2013 ΝΤΤ (μέτρο NTT1)· ιε) η εισφορά κεφαλαίου ύψους 500 εκατ. ευρώ που χορήγησε το ΕΤΧΣ στο Νέο TT στις 29 Ιανουαρίου 2013 (μέτρο ΝΤΤ2). Άρθρο 2 Η παρούσα απόφαση απευθύνεται στην Ελληνική Δημοκρατία. Βρυξέλλες, 29 Απριλίου 2014.

Classification Labels:
1076
588

Label Descriptions:
{"1076": "Χρηματοπιστωτικοί οργανισμοί", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 539
5283
122
2106
4590
1452
712
912
2200

EuroVoc IDs (Expanded): 539
5283
122
2106
4590
1452
712
912
2200

Dataset Source: meu

Split: test